
Predgovor 

k slovenski izdaji mojih ^Spominov na 
Prešerna." 

J e „Spomine" sem bila napisala v letih 1875. in 
1876. na prigovarjanje pokojnega drja. Razlaga 
in jih bila tudi njemu izročila s pogojem, da jih 
sme samo on porabiti. 

„Spomine" sem bila hapisala v nemškem 
jeziku ter jim dala zaglavje: „Erinnerungen- 
an Dr. Franz Prešeren." 

Da sem pisala takrat po nemški, temu, 
mislim, se pač ne bode čudil nobeden rojak, če 
pomisli, da sem hodila v nemške šole, s štirinaj- 
stimi leti ostavila rojstno mesto in odsihdob ob- 
čevala z ljudmi samo po nemški. Poleg tega sem 
živela le med Nemci ter mi je bilo nemško čtivo 
v obilici na razpolago, dočim nisem imela, žal, 
dvajset let slovenske knjige v rokah. Danes pišem 
lahko tudi v svojem materinem jeziku. 



Ko je bil dr. Razlag umrl, dobila sem od 
njegove udove svoje „Spomine" nazaj. 

Leta 1877. sem se bila v Ljubljani seznanila 
s pokojnim Levstikom, skriptorjem licejske knjiž- 
nice. Poznala sva se komaj kakih štirinajst dnij, 
ko me nekega dne vpraša, ali mu ne bi izročila 
literarne zapuščine svojega očeta, katero mi je 
bil poslal dr. Janez Bleiweis po drju. F. Pogačniku. 
Prosil me je tudi za beležke, katere sem bila na 
Dunaju spisala o svojem očetu — t. j. ravno t6 
„Spomine" — o katerih je izvedel, da jih ima z 
„zapuščino" vred dr. Razlag. Levstik je dejal, da 
bi zame rad priredil novo izdajo Prešernovih 
„Poezij." Samo ob sebi se razume, da sem rada 
sprejela to ponudbo. Dne 5. avgusta 1877. sem 
izročila Levstiku literarno zapuščino Prešernovo 
in 14. istega meseca nekaj beležk o Prešernu, ker 
rokopisa, ki sem ga bila poslala 'drju. Razlagu, 
nisem hotela od njega nazaj zahtevati. Dotičnih 
beležk je bilo sedem pismenih pol v osmerki in 
nosijo datum 12. avgusta 1877. Napisala sem jih 
bila v Ljubljani iz spomina po svojem večjem 
prvem manuskriptu, samo da sem ustregla Lev- 
stikovi željL 

Dotične moje beležke so so še ohranile ter 
so priložene moji knjigi „Erinnerungen", kojo sem 
podarila ob stoletnici Prešernovega rojstva gospodu 
Aškercu . . . 

Poleti 1. 1881. sem bila še enkrat prosila 
Levstika, da naj porabi „literarno zapuščino", potem 

tiaj jo podari ljubljanski licejski knjižnici. Toda 
Levstik ni bil izpolnil svoje obljube ter ni bil 
izdal Prešernovih „Poezij ..." 

Tiste življenjepisne beležke je bil pozneje 
porabil g. prof. Leveč, ko je pisal Prešernov živ- 
ljenjepis za Stritarjev ,,Zvon" (1. 1879.). 

Gospod Leveč začenja svoj članek z istimi 
besedami kakor jaz svoje „Erinnerungen;" g. Leveč 
je bil začetek mojega rokopisa namreč kar pre- 
vedel. To omenjam samo zato, da ne bode kdo 
mislil, da sem morebiti jaz prepisala začetek 
Levčevega članka. 

Ponašam se, da je bil že g. Leveč v svojem 
temeljitem članku marsikaj porabil iz mojega 
rokopisa, ki je bil, kakor pravim, samo kratek 
izvleček iz mojih drju. Razlaga darovanih „Erin- 
nerungen". 

Nekaj motivov sem bila podala iz svojih za- 
piskov tudi g. Gov^karju za njegovo novelo „Mala 
rokavičarica", ki jo je objavil v „Preš6rnovem 
Albumu?*) 

Ker g. Aškerc v svoji izdaji Prešernovih 
„Poezij"**) omenja na več krajih moje pisane 



*) »Prešernov Album«. Ob stoletnici pesnikovega 
rojstva (1800 — 3. decembra 1900) izdal »Ljubljanski 
Zvone, uredil A. Aškerc. Ljubljana 1900. Založila in 
natisnila »Narodna Tiskarna«. 10 p6l. (Prodaje knjigarna 
L. Schwentner). 

**) Prešernove poezije. Uredil A. AšKerc. Založil 
L. Schwentner. V Ljubljani 1902. 

VII 



„Spomine" in se parkrat sklicuje nanje, zaželi sO 
se bili nekateri literati bolj zanimati za mojo 
rokopisno knjigo. Poleg tega so mi prigovarjali 
tudi nekateri znanci ter čestilci Prešernovi, da 
naj že vendar pridem na dan s svojimi zapiski. 

Sklenila sem torej, da izdam svoje „Erin- 
nerungen an dr. Prešeren" v slovenskem prevodu, 
naj rojaki in drugi naši slovanski bratje izvedo, 
kaj sem bila napisala po izpovedbah svoje matere 
o pesniku Prešernu že pred sedemindvajsetimi leti. 

Slovenski prevod, ki je potekel izpod peresa 
g. Janka Kesslerja, sem primerjala sama s svojim 
nemškim originalom in se uverila, da je točen in 
zanesljiv. 

Marsikaj pa, kar ni bilo v nikaki notranji 
zvezi s spomini na mojega očeta, sem prečrtala 
še v prevodu. 

Morebiti utegne kakega konservativnega ro- 
jaka osupniti moja sodba o drju. Janezu Bleiweisu. 
Stvar je taka: Razume se samo ob sebi, da 
kritikujem samo politikarja, ne pa človeka 
Bleiweisa. Svoje nazore o politikarju Bleiweisu 
pa sem bila napisala pod vplivom tedanje 
mladoslovenske svobodnomiselne struje. Zato 
mislim, da je vredno vedeti, kako so že takrat 
sodili nekateri rodoljubi (n. pr. dr. Razlag, 
Levstik in dr.) politikarja Bleiweisa. 

V slovenskem prevodu sem samo na par 
mestih ublažila izraze, drugače sem pustila vse 

tako kakor stoji v originalu, saj pripada vse to 
že naši domači zgodovini. 

Ker nisem učena pisateljica, napisala sem bila 
te svoje „Spomine" kar tako kakor so mi prihajali 
pod pero, torej nimajo prav nič strokovnjaškega 
na sebi. Tudi bi jih ne bila mogla izdati sama 
brez moške pomoči. To ne baš lahko delo je 
prevzel g. A. Aškerc. Uredil je prevod ^Spominov", 
ga razdelil zaradi preglednosti, kolikor se je dalo, 
v poglavja ter ga priredil za tisk. Naj se mu 
na tem mestu iskreno zahvalim. 

2a vsebino knjige sem odgovorna seveda 
sama. 

Če bi ti moji skromni zapiski kaj pripomogli 
h globljemu razumevanju Prešernove poezije, do- 
segla bi bila ž njimi svoj najvišji namen. 

Moji rojaki pa naj sprejmejo te „Spomine" 
z isto .ljubeznijo do Prešerna, s katero sem jih 
pisala jaz. 

V Ljubljani, dne 1. avgusta 1903. 

Ernestina Jelovšek. 

Namesto uvoda. 

ne 17. julija L 1895. sem bila prvikrat v Kranju. 
Izpolnila se mi je bila najiskrenejša želja, katero 
sem gojila več nego dvajset let, ali bolje, vse 
svoje življenje: videla sem gomilo svojega očeta 
ter molila na njej! Tukaj mi je postalo jasno, da 
nisem nikdar in nikogar ljubila tako prisrčno ko 
svojega očeta, katerega se spominjam samo še 
kakor v megli, dasiravno mi plava njegov pogled 
in smehljaj neprestano pred očmi. 

Moj oče mi je ideal, po katerem sodim 
vsakogar, kdor se mi bliža. 

Če je sploh kako svidenje, kak sestanek po 
smrti, tedaj prosim Boga, naj mi da sniti se z 
očetom. Poleg mrtvaške krste rajne matere, katero 
sem tudi ljubila in kateri sem marsikaj žrtvovala, 
nisem občutila tolike žalosti, kakor ob tej gomili, 
pod katero sniva Prešeren. 

Kdorkoli dobi v roke t6 „Spomine", naj 
mu bodo te vrstice uvod in ključ. Marsikaj bi 



bila sedaj morda drugače razumela in napisala, 
kajti izkušnja in pa vpogled v naše razmere sta 
mi deloma omilila, deloma poostrila nazore. Cesto 
sem se že tudi namenila, da uničim to knjigo. 
Čemu naj bi drugi gledali življenje, katerega ne 
razumejo, mislila sem si pogosto. Kaj pa jim je 
bil Prešeren . . .! 

Grenko trpljenje, pomanjkanje, samota in 
boj za obstanek — vse to me je zopet približalo 
Bogu; moji religij ozni nazori so postali milejši in 
idealnejši. In vendar, kar sem pisala, naj ostane, 
kajti^še enkrat se ne bi rada lotila takega dela, 
ker mi manjka časa in miru, poleg tega pa mi 
je vid tako opešal, da mi več ne dovoljuje takega 
napora. 

A kar se tiče Prešernovih nazorov, katere 
sem opisala, na njih pač ne morem in ne smem 
spremeniti ničesar. 

E. J. 



XI 



f 



I. 



Verodostojnost glavnega vira „Sponiinoni*\ — Prešeren, 

niegova zunanjost. -* Nekoliko potez iz njegovega značaja. 

- Njegovi nazori o ženstva. — Iz njegovih dijaških let. — 

V Ljubljani. 

„ Vodnik je vsaj sam lahko spisal svojo zanimivo 
avtobiografijo, jaz pa še tega ne morem, ker 
moje življenje ima tako malo zanimivega! Včasi 
sem mislil, da bodo tudi meni veljali Vodnikovi 
stihi : 

»Ne sina, ne hčere 

po meni ne bo« . . . 

Sedaj pa je drugače; rodila se mi je hčerka in 
tako mi je še bolj všeč." 

Te besede je - govoril moj oče materi, ko ji 
.je izročil Vodnikove poezije z njegovo avto- 
biografijo. 

Toda bilo je drugače, kakor je mislil Prešeren. 
Kmalu po njegovi smrti prednašali so se omenjeni 
stihi, nanašajoč se na Prešerna, pri neki dile- 



tantski predstavi, katero so priredili, da bi s 
čistini dohodkom prispevali za njegov nagrobni 
spomenik. Spisali so tudi njegov življenjepis; in 
njegovi ,,čestilci" so menili, da ga morajo kazati 
v taki luči, kakor ga opravičuje edino le njegov 
genij. Pa, tudi to je minulo . . . 

,, Zakaj se dr. Prešeren ni bil oženil?" 
To vprašanje sem cesto cula iz ust moža 
katerega sem visoko čislala ter mu bila dolžna 
posebne hvale. Meni ni bilo vsejedno, kaj misli 
o mojem očetu rojak, ki je pokazal z dejanjem, 
kako visoko ceni genija Prešernovega. In tako 
sem začela pisati o božiču 1. 1875. spomine na svo- 
jega očeta dr. Prešerna dr. Razlagu, ki me je bil 
vzpodbudil k temu. Če imajo torej ti spomini 
kako vrednost, je to v prvi vrsti zasluga tega 
plemenitega, sedaj že pokojnega moža. Kajti sicer 
bi se bila takrat le težko odločila za to nalogo, 
do sedaj pa bi bila že pozabila marsikaj. Res je 
tega od takrat samo šest let*) toda tedaj je bilo 
kmalu po smrti moje matere, in malo pred njeno 
smrtjo t. j. nekako dve leti prej je cesto govorila 
z menoj o Prešernu. 

Opisati ga morem torej le tako, kakor mi 
ga je opisavala moja mati, ki je trinajst let obče- 
vala ž njim. Kar pripovedujem, vem od svoje, 
matere. 



*) To je bilo leta 1881., ko sem bila začela pisati 
»Spomine«. E. J. 



Navada je, in prav pametna, da si človeka, 
ii nam kaj pripoveduje, ogledamo malo natančneje. 
Kdo si? — Ali se ti sme verjeti? — Imaš li 
tisto navado, da vidiš stvar v višnjevi roman- 
tični luči? 

Ali se je moji materi smelo verjeti? Smelo! 
Meni ni nikdar govorila neresnice. Še tiste ne- 
dolžne laži nisem slišala od nje, s katero včasih 
matere utešijo preveliko radovednost otrokovo. Če 
isem jo kaj takega vprašala, na kar ni vedela ali 
ni marala odgovoriti, zavrnila me je kratko: Že 
še izveš, ako bodeš živela ; umrješ pa lahko, ako 
ne veš vsega. In prav je imela! 

Tudi hinavstva ni poznalia. Bila je skrajno 
odkritosrčna do brezobzirnosti. Preprosta hči, pre- 
prostega slovenskega ljudstva. 

Na tem mestu lahko ponovim, kar sem pisala 
pred šestimi leti dr. Razlagu. Kdorkoli dobi v roke 
te ^Spomine" — upam, da postane čestilec mojega 
>očeta, čeprav ni moj osebni prijatelj. Pripovedo- 
vati vam hočem, kar mi je znanega, naslikati vam 
hočem podobo očetovo, ki živi v mojem srcu. Spo- 
znajte Prešerna, kakor ga poznam jaz; morda ga 
začnete ljubiti tudi vi! 

Ne samo dr. Razlag, ampak tudi drugi moji 

rojaki so vpraševali: „Zakaj se dr. Prešeren ni bil 

oženil?'* Zategadel opišem njegovo razmerje z mojo 

rfiaterjo bolj obširno, kakor mi. ga je pripovedovala 

•;sama; morda se potem pojasni to vprašanje. 



Neki pesnik pravi, da je zakon grob Iju- 
bežni — jaz pa menim, da je uboštvo njen grobokop. 
To velja posebno ljudem, ki ne poznajo one lju- 
bezni, ki se v trpljenju čisti in vekša; — moja 
mati je bila dobra, požrtvovalna, kakor vse ženske^ 
toda idealistka ni bila. 

Tudi mislim, da se spozna značaj Prešernov 
mnogo bolje, če ga opišem v občevanju z mojo 
materjo, ker se je pri njej vedel mnogo bolj na- 
ravno in neprisiljeno, čeprav tudi njej nasproti 
ni nikdar pozabil svoje visoke naobrazbe in ni 
izgubil dostojnosti. Čeprav mu je provzročila 
marsikatero bridko uro, ni imel nikdar besede, ki 
bi bila ranila njeno ženstvo. Razen tega je dr. Pre- 
šeren nekoč sam dejal moji materi — bilo je še 
pred rojstvom njegove hčerke — da namerava spi- 
sati roman o dogodkih pri dr. Chrobathu. Tudi zato 
menim, da smem pisati nekoliko bolj obširno . . . 



Da je bil dr. Franc Prešeren 3. decembra 
1. 1800. v Vrbi na Gorenjskem rojen, je že znano 
dovolj. 

Ker kmalu ne bode nikogar več, ki bi ga 
bil poznal, in ker tudi nimamo nobene njegove 
slike po naravi, hočem ga naslikati, kakor mi ga 
je opisovala mati, ki je trdila, da bi ga še sedaj 
naslikala, ,,ko bi znala slikati.** 



Kakor sam pravi, je meril „pet črevljev in 
palcev pet", imel je torej predpisano vojaško mero. 
Nekoč je tožil: S svojim krojačem imam križ! 
Prej, dokler sem bil še suh, je dejal: „Za tako 
vitkega gospoda, je težko delati." S tridesetim 
letom sem se začel rediti in s svojim štiridesetim 
letom sem mu že predebel, ker pravi, da je jako 
težko napraviti lepo se prilegajočo obleko tako 
korpnlentnemu gospodu. 

Obraz mu je bil zdravo rudeč in nekoliko 
■od solnca zagorel; čelo belo in nepre visoko, ker 
je bil zelo bujnih las; moja mati je trdila, da je 
bilo to čelo najlepše, kar jih je kdaj videla. Oči, 
sive in bolj majhne, je imel le napol odprte; 
njegov pogled je bil navadno resen in je dajal 
očem nekaj motnega, vsled česar so ljudje uganili, 
•da gleda temno. Samo kadar je bil razburjen, 
n. pr. vesel ali jezen, zaiskrilo se mu je oko in 
mogočen žarek je zadel predmet njegove ljubezni 
ali njegovega srda. Moji materi je rekel, da vidi 
v dno človeške duše, in nemogoče bi bilo nala- 
gati ga. Obrvi so mu bile svetle in košate; nos 
podolgast in nekoliko zakrivljen; usta majhna; 
ustnice fine, gorenja je molela nekoliko preko 
spodnje. Kadar se mu je tresla spodnja ustnica, 
se je vedelo, da je razburjen; kajti nikdar ni 
izgubil treznega prevdarka. Brada mu je bila 
mehka in okrogla s plitvo jamico. Njegov pogled 
je bil skoro oster, a okrog ustnic je imel potezo 
iskrene dobrosrčnosti in miline. Lase, ki so bili 



zelo gosti, mehki in svetli, temnorujavi, skord črni,, 
je nosil navadno zelo dolge. Posebno mu je uga- 
jalo, če ga je niati počesala, ker so ga potem 
zbadali njegovi znanci, češ, da ga je počesalo* 
njegovo dekle. Prijalo mu je tudi, da mu je moja 
mati pulila posamezne sive lase, ki so se začeli 
prikazovati. Večkrat ji je dejal, naj mu jih le^ 
populi, ker mu jih je naredila sive. Nekega dne 
se moji materi ni ljubilo brskati po teh gostih 
laseh in iskati tedaj še redkih sivih eksemplarjev. 
Dejala je torej: „Če bi hotela poiskati vse sive 
lase, populiti bi morala kar vse od kraja." 

Užaljen jo zavrne: „Moj Bog, meni se pač 
vsako veselje zagreni! „Le čakaj, tudi ti osiviš!*^ 
In res se je izpolnilo to njegovo prerokovanje še 
pred njenim tridesetim letom. 

Obraz mu je bil podolgast. Hodil ni nikdar 
pokoncu, ampak bil je navadno nekoliko upognjen. 
Korakal je naglo; kadar je bil razvnet, hud, pa 
je skoro tekal; včasi zopet je stopal neskončno 
počasi in povešeno. Stopinje so mu bile kratke in 
goste, in eno nogo je vlekel nekoliko za seboj. 
In čeprav je bil kmečki sin, imel je majhne roke 
in noge. 

Njegova pisava je bila čedna in razločna. 

Bil je izvrstnega spomina. 

.Najneznatnejšo stvar, katero mu je pripo- 
vedovala moja mati, si je zapomnil ter jo vedel 
že čez dolgo skoro doslovno. Že iz tega vzroka 
bi ne bilo dobro nalagati ga, česar bi tudi izlahka 

ne bil oprostil. Dejal je, da ni nikdar vzroka 
zlagati se; on da se ne bi zlagal, čeprav bi mu 
šlo za glavo. 

Moja mati ga je vprašala prilično, zakaj nima 
verižice pri svoji uri; on pa se je nasmehnil, češ, 
da ni treba vsakomur vedeti, da ima uro, ter pri- 
pomnil: „Svoboden mož tudi ne nosi drugih verig 
kakor ljubezenskih". . . . 

Reklo se je, da je Prešeren pijanec, zaprav- 
Ijivec in — babjek! 

Ali je rad pil? — Da! Ali rad igral? — Da! 
In tudi ljubil je mlado, čedno dekle, toda ljubil 
ni žensk! 

Njegova nezaupnost do ženstva je bila na- 
ravnost obžalovanja vredna; zaupal ni nobeni. In 
ta njegova nesrečna nezaupnost je bila vir pre- 
mnogim bridkim uram, ki jih je imel sam, kakor 
tudi deklici, ki je postala moja mati. 

Kadar čitam njegovo „Žensko zvestobo", 
vselej me prešine bridka žalost. 

Kdor izgubi vero v ženo, izgubil je vero v 
človeštvo sploh. 

Ta pesem nam kaže najbolj jasno njegove 
nazore o ženski in izbriše mnogo pomena in vred- 
nosti sonetnemu vencu, ki ga je spletel „Juliji", 
kakor izbrišeš barvni prašek z metuljevih kril, 
če se ga dotakneš s svojo okorno roko. Na eni 
strani krasno-pisani metuljček — nežna ljubezen 
— na drugi ostudna gosenica, pomilovanja vredne 
nezaupnosti! 



Kako velike udanosti, brezmejne potrpež- 
ljivosti in neskončne ljubezni je bilo treba, da je 
ozdravelo to srce! In to nalogo je imelo — 
ubogo dete! 

Zaničeval je vse ženstvo kar od kraja. Žen- 
skam iz boljših krogov se je poredno posmehoval, 
dekleta pa je rad popraševal, kdaj se omož6, kar 
mu je nakopalo marsikak piker odgovor, zlasti, 
če je dotična vedela, da najbrže obsedi. Večkrat 
je trdil, da dekleta vselej vedo, kdaj se pomož6, 
ker jim moški to obetajo. Tudi dvoril je deklicam 
rad; seveda so bile potem prepričane, da je 
dr. Prešeren vanje zaljubljen. 

Imel je znanca, ki je imel edino hčer in dve 
lepi hiši. Dekle je bilo zelo muzikalno in je tudi 
podučevalo klavir. Tej deklici je dr. Prešeren 
pridno dvoril. Ta okoliščina je napotila njenega 
očeta, da mu ponudi njeno roko. Toda Prešeren 
je obžalovaje odklonil to ponudbo, češ, da je že 
davno izbral, in da je že oče; nikdar pa da ne 
vzame druge, kakor matere svojega otroka. To je 
pripovedoval dotični Prešernov znanec sam moji 
materi po očetovi smrti. Tudi Prešeren ji je to 
že prej pravil rekoč: „H. mi ponuja svojo škro- 
fulozno hčer, toda vkljub njenemu denarju je ne 
maram !" 

Cesto je tudi dejal, da ni noben oženjen mož 
tako zvest svoji ženi, kakor on moji materi. In 
tega moža so nazivali nemoralnega! 



In kar se tiče pijače in igre! Moja mati ga 
je poznala trinajst let, a videla ga je samo enkrat 
vinjenega — pa še takrat je bila ona kriva! Res 
je, da je rad pil, toda ne zaradi pijače same. Bil je 
izmed onih globokih, strastnih narav, ki ne iz- 
tresejo svojega srda, ampak na tihem kuhajo jezo 
in žolč, ne da bi njih obližje kaj vedelo o tem. 
Teka in spanja ni — ženska joka in vene — mož 
pa pije, da bi se omamil in privabil spanje; in 
vino, ki sicer krepi zdravje, mu postane stnip. 

In njegova strast do igre?! V tistih časih 
je živela v Ljubljani gostilničarica „Podbojeva 
Metka" po imenu. Imela je tri hčere. Ena se je 
oraožila z nekim K., ki je bil v svoji mladosti na- 
vaden postopač; kaj je bil pozneje, ne vem. Druga 
je vzela nekega Ogra, katerega so potem obesili 
radi razbojništva. In tretja, o kateri so govorili, 
da jo vzame moj oče, je vzela nekega Angleža, 
ki je bil baje tako grd, da ga v vsej Ljubljani 
ni maralo nobeno dekle. Bil je strojnik v takratni 
,,cukrami" in razmeroma bogat — imel je celo 
svojo lastno ekvipažo. 

Pri tej gostilničarki se je torej takrat igralo 
vsak večer — ona sama je imela „banko"; in 
medtem ko je mati igrala, stregle so hčere igralcem. 
Tja je Prešeren pogosto zahajal in najbrže pustil 
ondi prenekateri goldinar . . . Kaj zato! Nihče ni 
brez napak! Kakor sem cula od nepristranih Ijudij, 
ljubijo igro skoro vsi Jugoslovani. 



Iz Prešernove mladosti ne vem mnogo, samo* 
to mi je znano, da je bil ljubljenec svoje matere,, 
katero je tudi on ljubil z vsem ognjem nežno 
ljubečega srca. 

Samo kadar je imela „žehto'* in je — po- 
navadi razvajenih otrok, ki so najbolj sitni, kadar 
ima mati največ opravka — skinčal za njenim 
hrbtom, jih je dobil. Poslej je tudi vedel, da so 
ženske hude, kadar imajo perilo, tako je trdil 
sam moji babici. 

Ko je še študiral v Ljubljani, je prišel neko 
poletje domov, ko so ravno želi. Ker je tudi njegova 
mati žela, hotel ji je nekoliko pomagati; vzame 
torej njen srp in začne žeti. Pa ker ni bil dela 
vajen, se globoko užanje v kazalec svoje levice. 
Obrunek na prstu je imel vse svoje življenje za 
spomin. Veliki hlapec ga je — šestnajstletnega, 
mladeniča — poučil prijazno o razliki med obema 
spoloma in o medsebojnih razmerah. Tudi to je 
Prešeren sam pripovedoval moji materi. 

Dr. Prešeren je imel tri strice ; eden izmed 
njih je živel in umrl kot župnik v pokoju v Rožnih 
ulicah. Pri tem je tudi stanoval do njegove smrti in 
podedoval njegove knjige in brevirje. Gospodinjila, 
mu je Prešernova sestra Katra, ki je podedovala 
hišno opravo, katero je rabil moj oče do svoje smrti. 

Drugi Prešernov stric je umrl leta 1836., 
mislim, na Šmarni gori kot župnik. Zato je imel 
navado šaliti se, da je Mati Božja s Šmarne gore 
njegova teta; večkrat je tudi moji materi svetoval,. 

naj se v potrebi le k njej zateče, kajti usliši jo 
gotovo. 

Tretji stric pa je umri kot župnik na Skaručni. 
Vsi trije so se pisali za Prešerna. Sestra skarucen-^ 
skega župnika in obenem tudi njegova gospodinja 
pa je preživela celo mojega očeta. 

Zdi se, da omenjeni strici niso dovolj izdatno 
podpirali Prešerna, ker se je moral pečati tudi & 
poučevanjem. Tako je bil tudi nekaj časa za 
domačega učitelja pri deželno -sodnem svetniku 
Lavrinu; Lavrinova gospa pa je bila sestra Prim-^ 
čeve gospe, Julijine matere. Prešeren je nekoč 
zatrjeval moji babici, da gospa Lavrinova ni bila 
zvesta svojemu možu, in da dvomi, da bi gospod 
svetnik Lavrin bil v resnici oče teh otrok. Moja 
babica, ki je zelo čislala Lavrinovo gospo, je bila 
vsled tega silno razdražena . . . 

Gospod Lavrin je umrl leta 1848. v Milanu 
kot predsednik nekega sodišča in sicer od žalosti 
radi svojih sinov, ki so pod laško zastavo streljali 
v stanovanje svojega lastnega, tedaj že priletnega 
in bolnega očeta. To je pripovedovala njegova 
druga žena mojemu dedu, ter mu hkrati pokazala 
kroglje, ki jih je bila pobrala pred posteljo svojega 
bolnega moža. Ta gospa se je morala po moževi 
smrti celo izkazati, da ni mati onih sinov, ki so 
se uprli, kajti sicer bi ne bila dobila nikakšne 
pokojnine. 

Ko se je Prešeren še šolal v Ljubljani, se 
je primerilo, da je dobil v nekem predmetu dvojko. 

Prepričan pa, da se mu godi krivica, raztrga 
spričevalo na kosce ter jih vrže profesorju pred 
noge. Nikdar ni storil nikomur nobene krivice, 
zato je tudi ni mogel prenašati. 

Iz njegovega dijaškega življenja na Dunaju 
vem samo sledeče, kar je sam pravil moji materi: 
„Na Dunaj prišedši sem stanoval pri neki vdovi, 
ki je imela mlado hčerko. Obe ženski sta se živo 
zanimali zame , in zlasti hči je bila silno ljube- 
zniva. Vabili sta me na sprehode, dajali si mnogo 
opraviti z menoj, toda jaz nisem razumel — ničesar. 
Dekle sem imel v posebnih časteh, smatral 
jo za Venero, za Madono, katere si še dotakniti 
nisem upal. Ah, kakšen osel sem bil takrat! Na 
srečo sem dobil kmalu potem mesto domačega 
učitelja in odšel od omenjenih žensk." Kasneje 
mu je nekdo potegnil mreno z očij ter mu povedal, 
da je imela njegova „Madona" pregrešno znanje, 
in da bi bila rada njemu nakopala posledice njegove. 

Toliko z Dunaja. 

Leta 1829. je vstopil kot praktikant v komorno 
prokuraturo, kjer mu pa služba ni ugajala. Ko je 
izstopil iz državne službe, je bilo tudi konec 
njegovi uradniški karijeri. „Svoboden mož ne nosi 
jarma!" 

Vstopil je torej za koncipijenta pri dr. Chro- 
bathu ter ostal ondi do meseca avgusta leta 1846. 
Tega leta je bilo v Kranju ustanovljeno mesto 
okrajnega odvetnika, in Prešernu se je dalo na 

izbor iti v Kranj ali Postojno. Ker je izprevidel, 
da v Ljubljani sploh nikdar ne dobi odvetniškega 
mesta, je hotela nesreča, da se je odločil za Kranj. 



II. 



Jnifja Prfinjc. — Dr. Chrobat. — Emil Korytko in grof 

Horodvnski. — Langns. » Kastelic. — Prešeren se seznani 

z Ano Jeloviekovo. 

fVakor sam pripoveduje v nekem svojem sonetu, 
prišlo mu je leta 1833. na misel opevati trgov- 
čevo hčer „Primčevo Julijo". Ali je bil Prešeren 
res tako navdušen od te ljubezni, kakor nam pri- 
poveduje v svojih krasnih sonetih, kdo ve? Osebno 
morda niti nikdar občeval ni ž njo. 

Julijana Primic je bila rojena leta 1816. ljub- 
ljanskemu trgovcu Primcu; dekliško ime materino 
se je zvalo Hartel; bila je zelo bogate in odlične 
rodbine. Trgovec Primic je umrl, ko je štela Julija 
komaj pol leta. Poslej jo je vzgajala mati, ki je 
bila ošabna, silno pobožnjaška in skopa ženska. 
Ko je Julijin dvaindvajsetletni brat umrl na sušici, 
bila je Julija najbogatejše dekle v Ljubljani. Julija 
je rada pletla in je imela navado, da je čitala 
pri tem; pečala se je tudi z vezljanjem in šivanjem. 
Le redkokdaj je šla v gledališče ali kazino. Dami 
nista radi hodili na posete, tudi gostov nista marali; 

izjemo so delali samo nekateri posebno odlikovani 
duhovniki. Julija je rada občevala z mladino — 
seveda le iz boljših rodbin. Ž njo se je šalila in 
smejala, tudL zapela jim je vpasi ; tudi to veselje 
ji je dovoljevala mati le redkokdaj. 

Julija je bila plavolasa. Imela je modre oči, 
posebno lepo bleščečo polt in rudeče, rožnato obličje. 
Bila je majhna in nežna. Njena mati je večkrat 
zdihovala: „lCo bi bila Julija vsaj za glavo večja !/* 
Tudi je držala jedno ramo nekoliko više nego drugo. 

Ko je leta 1833. prišla moja mati v hišo, je 
bila Julija že zaročena z gospodom pl. Scheuchen- 
stuelora, ki sicer ni bil kdovekako ljubezniv, pač 
pa zelo bogat; toda gospa Primčeva ni dovolila 
svoji hčeri omožiti se pred 24. letom. 

Kadar je bila Julija jezna, zadobile so njene 
sivo-modre oči trd, hudoben izraz: „Dva jezna 
Keruba z mečem ognjenim." 

Primčeva gospa je bila krstna botra moji 
materi; v hišo. jo je vzela, ko je imela deset let. 
Eno leto naj bi hodila še v šolo, potem pa naj 
bi se učilj|0šivati in drugih takih opravil, katera 
mora znati fina hišna. Primčeva je hotela vzgojiti 
svoji hčeri dobrega posla. 

Toda moja mati s svojim živahnim, ognjevitim 
temperamentom, s svojo trmo in navado, imeti 
svoje srce vedno na jeziku, ni bila za hišo, kjer 
so se šopirile hinavščina, pobožnjaštvo in oholost, 
kjer se je celo edina hčerka morala pokoravati 
brezpogojno materini volji. Julija je bila dobra in 

prijazna z materjo, učila jo je plesti in znamkati. 
In ko je jeseni leta 1835. zapustila Primčevo hišo, 
je Julija plakala . . . 

Julija je govorila izključno le nemški, kadar 
pa bi bila morala govoriti slovenski, je rajši molčala. 
Na tem mestu še mal dokaz o domišljavosti Prim-. 
če ve gospe. 

Ko je leta 1835. začela po Ljubljani razsajati 
kolera, odpotovali sta dami na Dvor, ki je bil 
takrat last nekega Urbančiča. Tamkaj sta se 
seznali z nekim Trpincem, doktorjem medicine, ki 
se je strastno zaljubil v Julijo. Kadar je potem 
prišelv Ljubljano, posetil je dami in gospa ga 
je tudi povabila na kosilo, toda Julija je morala 
vselej iti h kaki teti na obed, dasiravno ni sicer 
nikdar kosila izven hiše. Doktor Trpine je končno 
opazil to stvar in izostal popolnoma. Priračeva 
gospa pa je dejala nekega dne svoji kuharici, 
kateri je običajno vse povedala: „Pa tak-le si 
domišljuje, da mu bodem dala svojo hčer!" Ta 
njen vsklik tudi kaže, koliko upanja bi bil imel 
dr. Prešeren v tej hiši. 

Ta deklica torej je bila, kakor priznava 
Prešeren "sam, njegova prva ljubezen. Jaz pa 
menim, da bi se reklo pravilneje: Primčeva Julija 
je bila Prešernova pesniška ljubezen. 

Leta 1836. je prišla moja mati k dr. Chrobathu 
za pesterno. Imela je komaj trinajst let, a bila 
je, kakor trdijo ljudje, ki so jo pDznali, že precej 
razvita. 

In tisti, ki se je najmanj brigal za dekletca, 
je bil dr. Prešeren. 

Takrat sta živela v Ljubljani internirana 
dva Poljaka, ki sta bila pri dr. Chrobathu na 
hrani. Eden izmed njiju, Emil Korytko, je umrl 
v Ljubljani; drugi grof Horodynski pa se je vrnil 
1. 1839. v svojo domovino. 

Emil Korytko je izdal zbirko slovenskih na- 
rodnih pesmij ter si tako ohranil hvaležen spomin 
med Slovenci. 

Dr. Chrobath je bil prvi zapazil mojo mater 
ter tudi opozoril oba Poljaka na njo. 

Nekega dne je spremil Prešeren dr. Chrobatha 
k Langusu, ki je ravno slikal dvoje Chrobathovih 
otrok — Lujizo in Evgena. Tedaj pa vpraša Langus 
prijatelja Prešerna: „No, gospod doktor, kdaj pa 
se bodete Vi dali slikati? Vaš portret utegne še 
kdaj biti jako dragocen." 

„Kadar se oženim; sedaj pa še nimam neveste 
in si jo moram še-le izbrati, tako kakšno čedno 
in brhko hišno; z gospicami pa ne maram imeti 
ničesar opraviti!" 

„„Pa vzemi mojo ,,kratkokrilko."" — Tako 
je nazival dr. Chrobath mojo mater, ki je takrat 
bila ravno v najboljši rasti in so ji bila vsa krila 
prekratka. 

„Kdo pa je to?" je vprašal Langus. 

„No, „guvernanta" mojega dečka. Kaj, slikar, 
pa še niste opazili tega dekletca?! To ste mi 

pravi možje! Ko bi bil samec, bi to dekle moralo 
biti moje." 

Ta pogovor je pripovedoval kasneje dr. Pre- 
šeren sam moji materi. 

Še le poslej se je začel Prešeren malo bolj 
zanimati za deklico, in to s tem, da je dražil 
njenega varovanca, Evgenčka, ki je bil tudi njen 
milček. Prešeren je imel namreč navado, da je 
šel vsako jutro ol) devetih pozdravit Chrobathovo 
gospo; in pri tem je imel vedno nekaj dvoumnih 
poklonov za gospejino polusestro, ki je stanovala 
pri njej. 

Tudi M. Kastelic, ki je bil nastavljen v licejski 
knjižnici in je poleg tega pisal pri dr. Chrobathu, 
se je začel zanimati za mojo mater. 

To vse je napotilo gospo Chrobathovo, da ji 
je rekla nekega dne: 

„Čuvaj se Kastelca! Prešeren je sicer muhast, 
toda pošten; Kastelic pa je zvita kača!" Chro- 
bathova gospa je bila blaga in vse časti vredna 
žena, ki je zelo rada imela mojo mater. Večkrat 
jo je pohvalila tudi Prešernu, kako je pridna v 
šivanju in spretna v drugih opravilih. „Zvesto srce 
in delavno ročico za doto, ki je nima miljonarka, 
bi bil dobil z izvoljeno devico." 

Tako je prišel maj 1. 1837. Dr. Chrobathovi 
so imeli nekak vrt, kjer so se otroci igrali. Bilo 
pa je tam tudi kegljišče, kjer so se včasi, zlasti ob 
nedeljah, gospodje zabavali s kegljanjem. Kegljali 
so navadno: dr. Chrobath, oba Poljaka, kanonik 

Jerin in včasi tudi dr. Prešeren. Ta vrt pa ni 
bil pri hiši, ampak nekoliko proč (ob današnji 
Barvarski stezi.) Tja je morala torej moja mati 
vsak dan po obedu z malim Evgenčkom. Nekega 
dne se je splazil Korytko za njo ter jo napadel 
kakor blaznik. Ona je klicala na pomoč, praskala 
ga, grizla in tudi mali Evgen se je drl na vse 
grlo videč, da vleče Korjrtko njegovo „Neti" v 
lopo; tedaj pa se prikaže Prešeren. Kaj sta potem 
imela moža, ni mogla umeti, ker sta govorila poljski, 
vendar pa je imela poslej mir pred Korytkom, ne 
pa pred Horodynskim, ki pa ni bil tako nasilen. 
Gospa Chrobathova ji je torej nasvetovala, naj 
vselej vrata za seboj zaklene in nikogar noter ne 
pusti. Toda „Neti** jo je ubogala le deloma . . . 

Nekega dne je bil odšel dr. Chrobath z družino 
na kmete, doma je ostala samo moja mati z malim 
Evgenčkom. Po kosilu je šla z dečkom na vrt in 
prišel je tudi dr. Prešeren tja kakor po navadi. 
Zakasnil se je nekoliko in prišel v pisarno malo 
prepozno. Ko se je zvečer vrnila z dečkom, je 
bila gospoda že doma. Gosp6 ni prišla nič več 
pred oči, dr. Chrobath pa ji je dejal, da je od- 
šlo vljena, že ve, zakaj. Obenem jo je izplačal in 
še tisti večer je šla k staršem domov. Mati jo je 
že pričakovala, kajti že zjutraj so jo bili obvestili, 
da pride dekle domov, ker ima znanje — z nekim 
vojakom. Odsihdob ni videla Prešerna več mesecev, 
ker tudi ni vedel, kam je prešla, in skoro bi ga 
bila pozabila popolnoma. 

Na. tem mestu naj pripomnim, da je dr. Pre- 
šeren skrajno vestno in natančno izpolnjeval svoje 
stanovske dolžnosti. Točno z zadnjim udarcem ob 
osmih zjutraj je že sedel pri sv6ji mizi, ravno 
tako popoludne ob treh; če pa se je primerilo, 
da je prišel prekasno, delal je toliko časa čez 
uro. Nekoč je potožil nekemu znancu, kako malo 
ceni dr. Chrobath njegove zasluge. Vsak odvetnik, 
ki ima posla s kmeti, ve, koliko truda in železnega 
potrpljenja je treba, da se tem ljudem kaj dopove. 
Dr, Chrobath ni bil po obedu za nobeno rabo več, 
ker se ni streznil do drugega jutra. Moral se je 
torej dr. Prešeren ubijati s kmeti ter jim raz- 
kladati stvari, katerih niso mogli ali hoteli umeti. 
In, kadar je bil že ves hripav, prekinil ga je njegov 
žef: „Pojdi, pojdi, nikar ne čenčaj toliko!" . . . 
,,Sedaj pa imam!" pristavil je bridko. In pomisliti 
je treba, da je dr. Prešeren prenašal to življenje 
celih trinajst let . . . 

Ko so torej pri dr. Chrobathovih odslovili 
mojo mater, šla je domov in se začela učiti šivati. 
Kakor sem že omenila, ni videla več mesecev 
dr. Prešerna, in tudi mislila ni več nanj. Nekega 
dne pa sta se srečala nepričakovano. Spoštljivo 
jo je pozdravil, ustavil se ter jo vprašal, kod hodi, 
da je ni nič na izpregled. Ne le, da si je vedno 
želel srečati jo, tudi v skrbeh je bil radi nje, da ne 
bi zašla med slabo tovarišijo, kajti v Ljubljani so 
ženske, ki speljujejo mlade deklice na napačna 
pota, in on je čul, da nima nič svojcev. Povedala 

mu je, da ima starše, in da stanuje pri njih, kar 
mu je bilo jako pogodu. 

Poslej sta se videla bolj pogosto. Kadar ja 
je ugledal, pozdravil jo je spoštljivo z globokim 
poklonom — kar je bilo za štirinajstletno dekle 
več ko preveč — ter jo spremil, če je deževalo, 
z dežnikom do doma. 

Bilo je menda 1. 1838., ko si Prešeren izmisli^ 
da bi šla na Skaručino na božjo pot; in res mu 
je izpolnila željo, čeprav je bilo po zimi. In vendar 
še niso bile takrat njiju medsebojne razmere,, 
kolikor smem z gotovostjo sklepati iz materinega 
pripovedovanja, take, da bi se smele imenovati 
„intimne." 

Kmalu po tisti božji poti, tako nekako okrog 
novega leta 1839. se je bil šel Prešeren v mrazu in 
snegu ž njo sprehajat. Ker je bilo mrzlo, zavil je 
tudi njo v svojo suknjo, čeprav je ni slekel; „zeblo 
ga je, da so mu zobje šklepetali." Pri slovesu je 
dejal, da se je prehladil, in da hoče piti kuhana 
vino, predno gre spat. „Če me jutri ne bo, vedi^ 
da sem bolan in pridi me obiskat." 

In res je zbolel ... Ce ga je takrat obiskala, 
ne vem. Zdravnik mu je puščal in svetoval, naj se 
oženi, ker prepogosto puščanje, katero rabi, preveč 
slabi kri. Prešeren je bil tudi v svojem 30. letu 
zelo bolan; mislim, da je že takrat imel vode- 
nico . . . Zdravniki so mu zabičili, da mora zelo 
redno in zmerno živeti, če hoče dočakati starosti. 

Po tisti bolezni, katero sem omenila prej, 
sta se videla vsak dan. In dne 15, oktobra 1. 1839, 
se je rodila Prešernu hči prvorojenka. Tisto leto 
je bilo najsrečnejše leto, kar jih je moja mati 
preživela ž njim. Pred pustom jo je pregovoril, 
da se je udeležila maskarade s svojo prijateljico; 
tudi on je šel tja in smela je plesati, kolikor je 
hotela, sam pa ni plesal nikdar, še celo v svoji 
mladosti ne. 

Moja mati je imela lepo deklico za prijateljico, 
katero je imela zelo rada, in katere se je celo v 
svojih poznejših letih spominjala s posebno ljubez- 
nijo, a morala se ji je odpovedati, ker je Prešeren to 
želel. Videti je ni mogel zato, ker se je neprestano 
smejala; „kdor pa se vedno smeje" — je dejal 
— „je norec." 

Spomladi je začela moja mati bolehati, kar 
je tudi njemu potožila. Prinesel ji je knjig o 
bledici in nosečnosti ter njenih znakih in pojavih. 
Toda ona ni razumela ničesar o vsem tem, mati 
njena pa je molčala še vedno. 

Prišlo je poletje. Neko nedeljo se je moja 
mati ravno napravljala v cerkev, ko začne njena 
mati: „Povej mi vendar, kaj je s teboj; ali si res 
tako neumna? Ali te ni nič sram? In pa še ta 
človek, ali je tudi on tako neumen? In kaj misli, 
ker ga ni nič blizu?" 

Ko je njena mati odprla usta, bilo ji je 
hipoma znano njeno stanje. Ves dan je potem 
jokala, kajti moja babica ji je pravila grozne reči 

o najdenišnici in vseh bridkostih, ki zadenejo ubogo,, 
zapeljano deklico. „Nikakor ne more verjeti, da 
bi imel ta človek resne namene, ker sicer bi 
vendar že bil prišel v hišo." 

Na srečo mine vsak dan in minul je tudi ta. 
Vedela je, da je Prešeren zvečer pričakuje. Ko 
sta se sešla, povedala mu je najprej, da je noseča^ 
in potem tudi materino nevihto. Dolgo časa se je 
trudil, da jo je potolažil zatrjevaje, da precej drugi 
dan poseti njeno mater. Davno se je že čudil, da 
ga nihče ne pozove , brez povabila pa vendar ne 
more v tujo hišo. Sedaj je častna stvar za njo 
skrbeti in sveta dolžnost vsakega moža, skrbeti 
za svoje dete; zlasti še, ker se mu smili njena 
mladost, ne privoli nikdar, da bi šla v najde- 
nišnico, in naj bi bil Še ubožnejši, kakor je. Toliko 
že zasluži, česar potrebuje otrok. In dokler bode 
mogel delati, ne bode njegov otrok nikomur v 
nadlego. 

Vobče pa se je čutil srečnega, ko mu je 
povedala, da postane v kratkem oče. 

Drugi dan je obiskal mojo babico. Med raz- 
govorom, ki se je bil razvnel med njima, je morala 
moja mati iti ven. V bistvu ji je rekel isto, kakor 
prejšnji večer moji materi. Ko mu je babica oči- 
tala, da morda misli, da sme briti norce iz deklice^ 
ker je revna, je odvrnil odločno, da je pač že 
prestar za kaj takega, in da je sploh nevredno 
moža, igrati se s srečo svojega bližnjega; Tudi on 
da je ubog, toda enega otroka že prerodi. Ako bi 

bil bogat, bi pač ne bilo treba nikomur opozarjati 
ga na njegove dolžnosti; zato se poroči z materjo 
svojega deteta še le tedaj, ko mu bodo dovolje- 
vale gmotne razmere. Če bi je pa ne mogel vzeti, 
ali pa, da bi se izkazala kdaj njega nevredno, 
tedaj tudi ne vzame nobene druge. Da je revna, je 
vedel že prej ; torej ni nikakega zadržka zaraditega, 
ker hoče biti popolnoma samostojen in povsem 
neodvisen od svoje žene. In ravno vsled tega se 
tudi ne more poročiti, dokler ne postane sam svoj 
gospod. Prosil je še babice, naj ji gre na roko s 
svojim svetom povodom hčerinega poroda; rad tudi 
poravna vse tozadevne stroške. Najljubše bi mu 
bilo, ko bi mati ostala doma ter ne dala otroka 
od sebe. Žal, da babica ni hotela ničesar čuti o 
tem — „že zaradi jezikov ne.'* 

In rodil se mu je zopet oni zli in nesrečni 
dvom o ženskem poštenju: „Babica naj se le briga 
za te reči, ker pač bolj gotovo ve, da je res 
babica, kakor pa on, da je res oče ..." 

Stara mati mu je na to odvrnila mirno: „Če 
pa je tako, da niste prepričani o svojem očetovstvu, 
me ta reč ne briga prav nič; naj mi le pripelje 
pravega, ali pa naj gre, kamor hoče!" Sploh pa 
— je nadaljevala — da ga le sram ni, kaj takega 
reči, ker je pač dovolj star in učen tudi da ve, 
pri čem da je. 

Smeje jo je vprašal, kdaj se bode vršila 
ta stvar. 

„Če bode dekle, utegne biti Rezika . . ." 

23 



Odsihdob je prihajal vsak dan: vodil je mojo 
mater na sprehod, pesnil medpotoraa; in če je 
bil posebno dobre volje, je celo pel; imel je dokaj 
prijeten glas, toda pevec pravzaprav ni bil. 

Stara mati mu je nasvetovala, naj jo da na 
kmete h kaki babici; in res jo je dobila na Viču. 

Bilo je sredi poletja, ko zboli moja mati. 
Ker ji je postajalo vedno huje, ga je šla njena 
mati klicat, čeravno je bilo že okrog desetih 
zvečer, naj odvede hčer, misleča, da se bliža njena 
ura. Prešeren je hitro dobil voz, zanesel vanj 
deklico ter se odpeljal ž njo na Vič. Drugi dan 
pa ji je zopet odleglo. 

Skoro vsak dan proti večeru je hodil k njej, 
medtem ko je opoludne hodil k njeni materi. Tam 
zunaj pa ni bilo moji materi nič kaj všeč; tudi 
se je bala za Prešerna, ker je zvedela, da so se 
fantje nagrozili, da ga pretepo, kadar ga dobe v 
pest. On pa je vstrajal pri tem, da ostane, „ker 
se fantov ne boji." 

Moja stara mati in njena sestra, ki sta se 
bali, da utegne dekle umreti na porodu vsled 
svoje mladosti, sta ji svetovali, naj gre še prej 
k spovedi. Teta ji je povrhu še predlagala, naj 
si svojo vest razbremeni pri spovedniku, h kate- 
remu ona zahaja; in res jo je ubogala. Nekega 
lepega jutra se torej napoti v mesto. Prvi znanec, 
ki ji pride nasproti — je bil dr. Prešeren. Srečala 
sta se na sv. Petra cesti ; pozdravil jo je ter šel 
molče mimo. Zvečer je prihitel ves zasopihan na 

Vič ter jo najprej vprašal, česa je iskala na vse 
zgodaj v mestu. Dejala je, da si je morala marsikaj 
nakupiti, česar ji pa seveda ni verjel. 

Kmalu pa opazi, da je zelo zamišljena in 
otožna, kaj ji torej manjka?! Deklica globoko 
vzdihne in Vpraša, kaj so „sodomski" grehi. — 

Prešeren jo vpraša, kje je cula to besedo in 
ji pogleda vprašujoče v oči. Dekle povesi svoj 
pogled. 

„Ah, sedaj še le vem! Zato si bila torej v 
mestu! Vprašaj rajša popa, ki ti je to natvezil; jaz 
ne vem!" zaklical je razdraženo. ,, Vidiš", nada- 
ljeval je, „to imaš, ker ravnaš, ne da bi bila mene 
prej vprašala. Saj si bila pri spovedi, ali ne?" 
Deklica pritrdi. ,Jn sedaj? . . . Kaj ne, dejal ti 
je, da ti ne more dati drugače odveze, kakor da 
me zapustiš? In, ali moreš storiti kaj takega, ali 
moreš zapustiti moža, ki te ljubi; ali moreš in 
smeš ostaviti očeta svojega otroka? . . . Ali veš, 
kaj je greh? Greh je varati one, ki nam zaupajo; 
greh je žaliti ljubeče srce ter ga slepiti. Ko bi 
se bila spovedala meni, bi bilo stokrat bolje. Sedaj 
pa živi v zavesti, da si storila sodomski greh!" 
Nadaljeval je mileje: ,,Če pa misliš, da se že moraš 
spovedati, povej meni in jaz ti nasvetujem spo- 
vednika, kajti še je nekaj pametnih duhovnikov!" 

Tu mi je navesti nekaj splošnih Prešernovih 
opazk o spovedi. O neki priliki, ko ga je moja 
mati vprašala, če tudi on hodi k spovedi, je dejal: 
„Nič ni za moža bolj poniževalnega — skoro bi 

rekel onečaščujočega — kakor spoved. Če je človek 
storil kako krivico in to tudi uvidi, tedaj naj jo 
skuša poravnati. Greh je namreč škodovati svojemu 
bližnjemu. Če pa krivice ne poravna, mu ne more 
dati odveze noben duhovnik v imenu Boga vsega- 
pravičnega ..." 

In ta mož naj bi bil tako skesan, kakor se 
je govorilo po njegovi smrti? Jaz tega ne ver- 
jamem! Kaj pa bi bil imel obžalovati Prešeren? 
Ali je bil morda zločin njegov genij, ali vsaj 
način, kako ga je uporabljal? Ali se ni to godilo, 
ker je ljubil svoj narod, v procvit vsega lepega, 
resničnega in plemenitega? In, ali ni ta brezimni 
tisto, kar imenujemo božanstvo . . . ? 

Pa dalje! 

Moji materi ni ugajalo torej na Viču, toda 
Prešeren ni hotel ničesar čuti o tem, da bi se 
zopet vrnila v Ljubljano. 

Nekega dne mu je rekla babica, da jo skrbi, 
če se vse gladko izteče, „ker je dekle še zelo 
mlado." Ko ga je zvečer nekoliko spremila domov, 
ji reče Prešeren, da bode treba poiskati druge 
babice, ker tej ne zaupa dovolj. Moja mati si ni 
dala tega dvakrat veleti. Precej drugi dan se 
napoti v Ljubljano ter kmalu najde babico, pri 
kateri bi počakala svoje ure, ki ni bila že več 
daleč. Ko je prišel Prešeren tja, je vprašal najprej, 
če se nadeja, da pojde vse po sreči, ker je njegova 
„Nani" še tako mlada. Žena je bila pametna dovolj, 
da je odvrnila, da upa, da se vse srečno izteče. 

Prešeren je bil pomirjen in žena si je na mah 
pridobila njegovo zaupanje. 

Za boljšo karakteristiko Prešernovo, naj 
povem sledečo dogodbico: 

Za časa, ko je bila moja mati pri omenjeni 
ženski — bilo je že meseca septembra — je bil 
dr. Prešeren povabljen pri odvetniku WurzbachUy 
očetu sedaj živečih Wurzbachov. Bilo je že blizu 
polnoči, ko je prišel precej zidane volje mimo hiše^ 
kjer je stanovala moja mati. Kar mu šine misel 
v glavo, da bi šel pogledat, kaj „delajo". Stano- 
vanje je bilo pritlično, in ker je bila tudi vojaška 
straža noč in dan pred hišo, niso zapirali vrat^ 
česar pa Prešeren ni vedel. Ko potrka, so bili že 
vsi v postelji in žena se oglasi: „Kdo pa je?" 

„ Odprite, boste že videli." 

„Saj je odprto." 

Prešeren odpre, pogleda v temno sobo, zapre 
zopet vrata za seboj in izgine. Dotična babica pa 
ni nikdar izvedela, kdo da je bil oni pozni pri- 
šlec . . . 

Ko se mu je rodila prva hčerka, je rekel 
moji materi, da ni treba dati otroka krstit. Mati 
se je zelo čudila tej njegovi opomnji, zlasti, ker 
je še pristavil, da si otrok, ko dorase, lahko sam 
izvoli vero, po kateri hoče živeti. 

Njegovi nazori o otroški vzgoji so bili zelo 
podobni onim, katere razvija J. J. Rousseau v 
svojem „Emilu". Pa tudi sicer se je precfej nagibal 
k nazorom genovskih filozofov: „Le kdor res malo 

potrebuje, je v resnici svoboden." ... In Prešer- 
nove potrebe so bile vedno neznatne. Samo v jedni 
točki se Prešem ni strinjal z Kousseauom. Ta 
namreč pravi nekje, da je sladko, če ima človek 
kolikor mogoče mnogo od svoje žene; in ko bi 
bil bogat, bi dal vse svoji ženi, samo da bi se 
nveril, če ga ljubi radi njega samega, „kajti, vzame 
tudi lahko denar, a njega zapusti." Prešeren pa 
je dejal, da ne mara biti odvisen od svoje žene 
v nikakem oziru ... 

Otroka so krstili za Reziko in moja mati jo 
je dala na kmete v rejo; sama pa se je zopet 
vrnila k svojim starišem. Meseca novembra, torej 
čez tri mesece, ga je obiskala v spremstvu svojih 
starišev. Dete je bilo zelo bolno, in ko je dejala, 
da bi ga rada vzela s seboj, je oče privolil. Me- 
seca maja 1. 1840. je otrok umrl. Prešeren je bil 
zelo žalosten po svoji prvorojenki. 

Za časa, ko je bilo dete doma, je hodil mater 
redno vsak dan obiskat. Cesto je dejal, da oče 
lahko tudi o polunoči obišče svojega otroka, in 
nihče nima pravice mu to zabraniti, zlasti še, če 
je dete bolno. 

Ko je tako prišel nekega dne, potožila mu 
je mati, da je otrok strašno siten, da cele noči 
preupije. Prešeren je potolaži, da dete itak umrje 
toda deklica je bila še bolj otožna vsled tega. 
Reče ji torej, da je vendar bolje, če umrje otrok, 
kakor pa, če bi smrt ugrabila njega, in bi njej 
dete ostalo. Stvar je razpletal bolj obširno, dokler 

ni začela jokati. Da bi jo torej spravil na druge 
misli, jo vpraša, če ga ljubi dovolj, da bi mu 
lahko odpustila vse, karkoli bi ji utegnil storiti, 
in če ga nikdar ne zapusti. 

Seveda mu je zatrdila, da je ni stvari, ka- 
tere bi mu ne odpustila; tudi ga nikdar ne zapusti. 

„Črna pa si kakor ciganka," vsklikne Pre- 
šeren nenadoma.*) 

Jezna ga vpraša: Čemu ji to pravi, in če 
misli biti surov in žaljiv, bilo bi bolje, da bi . . . 
i. t. d. Nekaj časa se je smejal njeni jezi, kar jo 
je najbrže še bolj razljutilo, da je jezljala, dokler 
se tudi on ni raztogotil: „Dobro, grem, toda to 
le malo punico vzamem tudi s seboj, ker je moja!" 

„Le vzemi jo!" 

„Torej, ti vse lahko odpustiš, samo če se 
razžali tvoja nečimurnost, lahko ostaviš ne le 
mene ampak tudi svojega otroka!" 

Da je govoril resnico, pokazalo se je pet 
let kasneje. 

Po otrokovi smrti je moja stara mati ne- 
prestano tiščala v mater, naj pusti Prešerna,, zato 
bi bilo najbolje, če gre iz Ljubljane. Prešeren se 
je temu upiral in vprašal deklico, če more res 
kaj takega storiti ter njega pustiti. „Zvesta si 
hočeva biti, drug drugega ne pozabiti in čakati, 
dokler se razmere zasučejo tako, da te bom mogel 
vzeti!" Te besede je večkrat in z vso resnobo 



*) Bila je zagorele polti (brunetka.) E. J. 

ponovil. Pa, ker ni šlo zlepa, moralo je iti zgrda. 
Stara mati je nahujskala deda in moja mati je 
morala ponoči zbežati iz hiše. Šla je k svoji teti, 
ki je bila na Poljanah omožena z nekim mizarjem. 

V tistem času je dr. Prešeren vdrugič prosil 
odvetniškega mesta v Ljubljani in dal je mojo 
mater učit se kuhati. 

Takrat je umrl materin ujec. Kakor običajno 
so šli sorodniki pokojnikovi po pogrebu v go- 
stilno. Slučajno moja mati ni bila jedla ničesar tisti 
dan in tudi v gostilni ni nič prigriznila. Domov 
prišedši je šla v kuhinjo ter se začela sezuvati. 
]Na to je prišel Prešeren. Ko se je poslovil, spre- 
mila ga je nekoliko — bosa. Bilo je predpustom, 
sneg je ležal kroginkrog, torej je bilo zelo mrzlo. Kri 
ji je začela siliti v glavo, nekoliko vsled zavžite 
pijače, še bolj pa vsled mraza. Izgubila je zavest. 
Po njenem zmedenem govorjenju je spoznal, kaj . 
ji je; in ko je opazil, da je bosa, ga je začelo 
skrbeti. Mimo pride neki vojak, katerega poprosi, 
naj mu pomaga spraviti deklico domov. Pa slabo 
je naletel, kajti vojak je šel preklinjevaje dalje. 
Ujezil se je, pograbil nezavestno deklico ter jo 
nesel domov. Ker se je bal, da utegne dobiti vro- 
čico, je poslal takoj po zdravnika dr. Melcerja, 
ki pa ni mogel priti, ampak poslal je samo neke 
praške. Tisto noč je ostal Prešeren poleg njene 
postelje ter ji dajal zdravila; zapustil jo je še le 
zjutraj, ko je malo zadremala. Predno je šel v pi- 
sarno, se je še enkrat napotil k njej, a gredoč je 

srečal tetine otroke, ki so mu povedali, da je 
,.Naiii" zopet zdrava. Prešeren se je obrnil in ni 
šel k njej. Tudi potem se nista dolgo videla, da 
je naposled že mislila, da jo je pustil. 

Tako je minul pust in bližala se je velika 
noč. Neko nedeljo je mati sedela pri oknu. Po 
cesti, ki vodi k „Božjemu grobu," je prišlo več 
gospodov v gosjem redu, ker je bilo blatno, in 
zadnji med njimi je bil — Prešeren. Tudi on gre 
mimo. Čez nekaj časa pa začuje moja mati njegovo 
karakteristično trkanje. Ker ni bila sama doma, 
pokliče jo ven ter nekoliko ošteje. Mati mu seveda 
ni ostala nobene dolžna, kakor imajo sploh navado 
ljudje, ki nikdar ne priznajo svojih slabostij in 
napak. Ker pa je bila le presrečna, da je ljubljeni 
mož vendar le prišel, je kmalu odjenjala in bila 
«ta zopet dobra. Toda stara mati, ki je smatrala 
ZR srečo in spas svojega otroka, če pretrga vse 
vezi s Prešernom, je naščuvala še teto, da je po- 
gnala od hiše mojo mater — v pozni noči ! . . . 

Iskala si je torej službe s privoljenjem Pre- 
šernovim, ki je menil, da bode v kaki solidni hiši 
najbolj na varnem. Toda to ni bilo tako lahko, 
kakor bi kdo mislil. Nekatera hiša ni ugajala 
Prešernu, v drugi zopet je dejala gospa, da si ne 
-da streči od n j e i. t. d. In tako je prišla k Recherju, 
kjer je služila za hišno od 1. 1841. do 1. marcija 
1842. Dr. Eecher, sin njenega gospodarja in osebni 
prijatelj Prešernov, ji je dovolil, da je smela Pre- 
žema sprejemati v gosposki sobici vsak večer; 

stari Eecher je namreč redno pohajal ali v gle- 
dališče, ali v kazino, za to je bila prosta. 

Cesto ji je Prešeren dejal: „0, ko bi jaz 
imel t^ko-le sobico! Kako rad bi ostajal doma 
in bi v prijaznem pomenku preživela dolge ve- 
čere ali pa bi delal. Koliko več bi lahko pisal, 
ko bi imel tdko-le mehko gnezdice!" 

Kakor znano, je imel stari Recher veliko 
trgovino z žitom in vsled tega tudi mnogo usluž- 
bencev. Ker je bil Kočevar, bili so tudi njegovi 
posli po večini Kočevarji in povrh še v bližnjem 
ali daljnjem sorodstvu ž njim. 

Prešeren je bil ljubosumen na jednega teh 
gospodov; seveda je sodil. krivo! 

Res da je imela napake, ki so po večini izvi- 
rale iz njene strastne nravi, toda sebičnost, laž in 
hinavščina so bile tej čisti, otroški duši tuje ! Lju- 
bila je moža, radi katerega je toliko trpela, ki 
je razdrl vso srečo njenega življenja — česar 
seveda takrat še ni slutila — ljubila ga je, kakor 
ga je mogla, kakor je sploh umela ljubezen in 
moža, kateremu je darovala svoje srce. Zato je 
prišlo cesto do burnih prizorov, katere je povzro- 
čila njegova ljubosumnost, in kateri se ni znala 
ogniti njena razburljivost. 

Nekoč ji je zaklicali ,,Ali misliš, da se me 
res tako naglo iznebiš! Prej bi se bila premislila, 
sedaj te več ne pustim!" 

In prav nežensko in neljubeznivo mu je od- 
vrnila, če mu je morda ona vzela ,,mladeništvo.'' 

Poslej ga zopet ni bilo nekaj časa, dokler mn ni 
pisala, naj pride. 

In tako je prišel marcij 1. 1842., ko je službo 
pustila, ker ji je on dejal, da ji ni treba služiti, 
trdno namreč upa, da postane prav kmalu sam 
svoj gospod. Takrat je vtretjič prosil odvetniške 
službe v Ljubljani 

Kmalu pa ju je imela zopet zbližati nova 
vez . . . 



Predno nadaljujem, moram na tem mestu 
zopet pristaviti in omeniti nekatere stvari. 

Bilo je nekako v začetku štiridesetih let, ko 
se je Prešernu ponudila dobro plačana služba v 
cesarski ruski knjižnici moskovski — če se ne 
motim. Toda Prešeren je ponudbo odklonil, ker ni 
maral zapustiti svoje domovine. 

Ko ga je mati vprašaja, zakaj ni vsprejei 
tako dobre službe, odvrnil ji je, „če bi ga z lahkim 
srcem pustila v tujino," in poleg tega, „še maček 
rad doma pogine." 

V tem času je tudi bilo, ko ji je pravil, da 
mu je nekdo pisal, zakaj ničesar več ne spiše. Pri- 
pomnil je tudi, da so mu skrbi potisnile poezijo 
v kot, in razen tega da nima niti pravega doma, 
da bi zvečer delal. Končno ga cesto tudi njegov 
poklic utrudi, da mora, žalibog, iskati svojega 
razvedrila izven hiše. Pogosto je tudi potožil, da 
ne more spati. 

Njegova sestra, ki je ostala vse svoje življenje 
priprosta kmečka ženica, mu je stregla kakor je 
vedela in znala, vendar ne tako, kakor bi potre- 
boval. Nekoč je celo svojo spalnico delil z dvema 
učencema — s svojima nečakoma, Jakobom in 
Ivanom Vovkom — pol leta, če ne dalje. 

Kolikrat je bridko vskliknil: „Ko bi bil 
črevljar, ne bi potreboval drugega, kakor svoje 
orodje in stol, pa bi delal in imel svoje otroke 
pri sebi ter jih sam vzgajal, sedaj pa jih moram 
imeti pri tujih ljudeh!" 



III. 
Matija Čop. — Andrej Smolč. 

roloja mati ga je vprašala nekoč o nekom, če je 
njegov prijatelj. „Dete, jaz nimam prijateljev — 
znancev pač, toda ti niso moji prijatelji!" 

In bodočnost je pokazala, da je govoril 
resnico. 

Samo Čopa in Smoleta je nazival prijatelja. 
Da je Matija Čop utonil v Savi, ko se je kopal, 
je znana stvar ... In kdo ve, če se je to zgodilo 
le slučajno? Tudi temu velikemu možu se je živ- 
ljenje grenilo po možnosti; kajti Matija Čop je 
bil, kakor Prešeren in njegov prijatelj Smole, 



v spodtiko vsem ^pravičnim," katerih ni nikdar 
manjkalo v Ljubljani. 

Andrej Smole je umrl 30. novembra 1840. 
'2a kapjo, potem ko si je za svojega večletnega 
-bivanja na tujem pokvaril popolnoma svoje živčevje. 

Bil je ravno njegov god in povabil je bil 
Teč gospodov na večerjo „na zajca." Samo ob sebi 
se razume, da je bil tudi Prešeren povabljen. Ko 
je Prešeren vstopil, zgrudil se je Smole od kapi 
zadet v njegovo naročje. Hitro so poslali po 
zdravnika in duhovnika — toda Smole je bil ob 
besedo. 

Ves zasopel, potrt in prepaden pride Pre- 
šeren moji materi povedat, da je izgubil svojega 
najzvestejšega prijatelja. Moja uboga, otročja mati 
pa, mesto da bi kazala sočutje v njegovi bolesti, 
«ga vpraša, „kdo je potem zajca snedel." Globoko 
užaljen se obrne Prešeren proč. 

To pa je prišlo tako-le: Ljudje so moji ma- 
teri vedno zatrjevali, da je Prešeren nikdar ne 
vzame, dokler bode občeval s Smoletom, ki je 
sprijen „prostomislec." Zato je poročilo o njegovi 
smrti ni nič kaj ganilo. ,.Še le kasneje" — dejala 
mi je sama — „sem uvidela, da bi mi Smole 
nikdar ne bil mogel škodovati, in da je bil tudi 
-Prešeren boljši, dokler je imel Smoleta." Smole je 
Prešernu večkrat dejal, da bi rad videl njegovo 
'dekle. Prešeren pa je odvniil, da tega pač ni treba. 

Ker je Smole prevedel neko gledališko igro 
dz angleščine, in je tudi zbiral narodne pesmi 

ter imel sploh „odprto srce in roko" za narodna 
stvar, naj mi je dovoljeno pripovedovati o njem 
kot najboljšem prijatelju Prešernovem, kar vem 
od svoje matere, kateri je vse to pripovedoval 
najprej Prešeren sam, potem pa tudi neka Smole- 
tova prijateljica, ki ga ni mogla nikdar pozabiti. 

Smole je bil bogatih roditeljev sin. Njegov 
oče, gostilničar ali žitni trgovec — mislim, da 
zadnje — je svojo hišo popravljal ali prezidavaL 
Pri kopanju tal nateli so njegovi delavci na sod,, 
ki je globoko tičal v zemlji. Poklicali so starega. 
Smoleta. Ker je bilo ravno okrog poludne, jih je 
poslal domov z opomnjo, da dvignejo sod po ko- 
silu. Toda, ko so se vrnili, so pač našli luknjo 
v zemlji, o sodu pa ni bilo ne duha ne sluha. In 
od tedaj so bili Smoletovi starši zelo bogati,, 
medtem ko so prej veljali samo za premožne. 
Tako je pravil moj ded. Andrej Smole — najbrže 
Prešernov sošolec — je bil materin Ijubček, ki 
ga je vedno z denarjem zalagala, vsled tega je 
bil tudi tako lahkoživ. O njem se je pripovedo- 
valo, da si je smodke z bankovci prižigal. Moja 
mati je nekega dne vprašala Prešerna, če je res,, 
kar ljudje govore, čemur je pritrdil rekoč : „E, to 
so bile mladostne bedarije!" 

Smole se je bil zameril zelo občutljivi Metter- 
nichovi vladi, ki ga je hotela prijeti; toda pravo- 
časno opozorjen, je pobegnil ponoči iz Ljubljane 
ter se napotil preko Trsta na Angleško. Poslej 
je preživel več let na tujem. Pred svojim begom 

je imel Smole intimno znanje z neko deklico, ka- 
tero jo ob slovesu priporočil svoji materi* In res 
je plemenita gospa po materino skrbela za njo, 
kakor tudi za dečka, ki je kmalu potem prišel na 
«vet Toda, še predno se je Smole vrnil, zapustila 
je omenjena deklica z nekim častnikom Ljubljano 
in ostavila svojega otroka. Smole je prišel čez 
nekaj let zopet nazaj, a na tujem je bil zapravil 
svoje zdravje in premoženje. Njegovi živci so bili 
tako slabotni, da ni mogel hoditi brez opore, ako- 
ravno še ni bil štirideset let star. Njegova mati 
je naložila zanj dvajset tisoč goldinarjev, da ga 
obvaruje bede. Porabiti pa bi smel le obresti, in 
glavnica naj bi po njegovi smrti pripala sinu. 
Smole je bil popolnoma zadovoljen s tem ukrepom 
svoje matere, izgovoril si je samo, če postane sin 
Kudolf duhovnik, da ne dobi on tega premoženja, 
ampak otroci Smoletovega brata. 

Ko je umrl Andrej Smole, ni imel deček ni- 
kogar, ki bi se kaj brigal zanj. Tako se je zgo- 
dilo, da je kot štirinajstletni trgovinski učenec 
storil neko nerodnost. Čeravno bi bil škodo, ki 
itak ni bila velika, lahko poravnal, dal ga je 
njegov varuh (dr. Napret) zapreti. Ko pa je Pre- 
šeren to izvedel, je bil skrajno užaljen in se je 
precej kar najtopleje zavzel za dečka. Naprej je 
poskrbel, da so ga takoj izpustili; in ko se je 
kmalu potem preselil v Kranj, ga je vzel s seboj. 
Ostal je do njegove smrti pri njem. Kaj se je 
potem zgodilo z Kudolfom, mi ni znano. 

37 



Ko se je Prešeren tako živo zavzel za dečka^ 
čudila se je moja mati, češ, zakaj se toliko zanima 
za lahkomiselnega paglavca. Prešeren pa ji je od- 
govoril: „Rudolf je nesrečen! Njegov oče je mrtev, 
mati pa ga je zapustila, ko je bil še v povojih, 
Bicer pa nima nikogar, ki bi se količkaj zanimal 
zanj. In, on je tudi sin mojega najboljšega pri- 
jatelja !" 

O Čopu sem še pozabila omeniti, da je imel 
pri sebi sestro, katero je po njegovi smrti vzel- 
v službo modri škof Wolf, ker je bila popolnoma 
osamljena . . . 



IV. 



Ane Jelovšekove čimdalje bolj intimno razmerie s Prešernom- 
— Tega razmerja svetle in temne strani. 

I rešeren je moji materi nasvetoval, naj mnogo* 
čita, „kajti iz vsake knjige se človek lahko kaj 
nauči." In v tem ga je ubogala prav rada. 

Prešernova posebnost je tudi bila, da ni 
nikdar govoril z mojo materjo slovenski, ampak 
vedno le nemški, tako da je mnogo Ijudij 
menilo, da Prešem sploh slovenskega jezika ne zna.. 

Stara mati, katero je jezilo, če se je vpričo 
nje nemški govorilo, ker ni razumela tega jezika,, 
je pripomnila nekoč, če ne zna njena hči sloven- 

skega. „Ne, ne, ne zna ne," ji odvrne Prešeren, 
„kajti ljubljansko narečje ni slovensko!" 

Če je moji materi obljubil, da pride, bil je 
na vsak način mož beseda. Celo, kadar je nepri- 
čakovano zašel v družbo, jo je pustil, četudi samo 
za tako dolgo, da je videl deklico ter ji povedal, 
da je zadržan. Tako jo je hotel uveriti tudi v ma- 
lenkostnih stvareh, da sme računati na njegovo 
besedo. Pa tudi on ni hotel čakati zaman. 

Bilo je malo pred mojim rojstvom, ko si je 
moja mati vtepla v glavo, da mora Prešeren drugi 
dan priti k njej. Odgovoril ji je, da nikakor 
ne more. 

„Pa mi moraš obljubiti," silila je dalje. 

„Dobro, če na vsak način hočeš, da ti ob- 
ljubim, da pridem! Seveda ga ni bilo, ker ni mogel, 
kakor ji je bil povedal že prej. Zato se je hotela 
maščevati in ni šla na sestanek, dasiravno je ve- 
dela za trdno, da je pričakuje. Razjarjen je prišel 
tedaj k njeni materi, „naj pove svoji „Nani", da 
ji ni treba norcev briti iz njega." 

Ona gostilničarka — Metka — o kateri sem 
že govorila, mu je dejala nekoč, da bode z že- 
nitvijo odlašal tako dolgo, da ga ne bode maralo 
niti najgrje staro babše. 

„0, prijateljica, ko bi poznali moje dekle, 
mlajše in lepše je, kakor vaša najmlajša hčerka!" 

„Gotovo je že obupala nad vsem svetom," 
pripomnila je častitljiva dama pikirano . . . 

Prešeren je bil vedno povabljen na godo- 
vanje gospe Chrobathove, ki je bila Josipina in 
je o svetem Jožefu praznovala svoj god. O tej 
priliki se je dal v§elej obriti, kakor tudi sicer 
vsak drugi dan, in vrhutega tudi ostrici, kar pa 
sicer ni bila njegova navada. Ko je bil tako 
pomlajen, pripomnila je Chrobathova kuharica: 
„Gospod doktor, danes ste pa za dvajset let 
mlajši." Jako dobre volje je prišel zvečer k moji 
materi, da tudi ona vidi, kako dobro izgleda. 

Moji materi je pisal samo jedno pismo, pa 
še za tisto ni bil dobil pota. Ko se je potem pre- 
mislil in šel sam tja, izročil ji je list osebno. Mati 
pa mu je pošiljala svoja pisma po svojih mlajših 
bratih, ki so dobivali navadno srebrno dvajsetico 
za dostavnino. 

Kadar je bila moja mati v blagoslovljenem 
stanu, je skrbno pazil na to, da ni nikdar šla 
mimo berača, ne da bi mu kaj darovala. Zato ji 
je dal vedno nekaj novcev s seboj in nekoč je 
pripomnil: „Taki otroci so dobrega srca in tudi 
svojih starišev ne pozabijo in ne zapuste nikdar." 

Moji materi je pripovedoval tudi sledeče: 
„Nocoj sem šel domov, kar pride neka deklina za 
menoj ter me začne nagovarjati, naj grem ž njo. 
Ko sem jo odločno zavrnil, je šla nekaj časa molče 
za menoj, potem pa je začela: „Gospod doktor, 
lačna sem, od včeraj nisem imela še ničesar v 
ustih." Podarim ji torej dvajsetico, na kar je 

izginila v temi; sploh pa je bil to moj zadnji 
denar." 

Ker moja mati ni mogla umeti, kako se 
more človeku smiliti tako bitje, je pristavil še: 
„To so uboge, izgubljene duše in glad boli!^ 

Približalo se je bilo poletje 1. 1842. in moja 
mati je bila zopet nosna. Sedaj jo je moj oče zopet 
vsak večer vodil na sprehod. Tako je bilo tudi 
nekega dne, ko mu pride na misel, biti ljubo- 
sumen. Pričel je s tem, da pride otrok skoro go- 
tovo z brkami na svet. Mati je sprva mislila, da 
se šali, in se je smejala. Ko pa jo je zbadal še 
nadalje, je videla, da se gre zares, je začela 
jokati. To pa ga je tako razkačilo, da ji je rekel 
„hinavka", kajti joka ni mogel prenašati. Ker je 
bila jako razdražljiva, kakor lahko umevno, so jo 
začeli viti krči tako silno, da se je zgrudila. Poslej 
je bila podvržena takim nervoznim krčem, in ta 
bolezen je prestrigla tudi nit njenemu življenju . . . 

Ko je uvidel, kaj je storil, je bil precej 
ozdravljen in jo naljubezniveje prosil, naj se vsaj 
sedaj še pomiri in potolaži, saj ni mislil tega 
resno, ampak samo siten je včasi tako. Na to je 
slekel suknjo ter jo zavil v njo. Še le čez eno 
uro se je pomirila, da jo je mogel peljati domov. 
O tej priliki ji je tudi naročal, kako se mora 
varovati in paziti zlasti razburjenja. 

Vzpodbujal jo je tudi, naj gre večkrat v 
gledališče ter ji dal potrebnih novcev za to. Restav- 
racijo v gledališču je imela neka njena prijateljica, 

in k tej je zahajala moja mati pogosto, čeprav 
to Prešernu ni bilo všeč. Seveda je prihajalo^ 
mnogo ljudi tja. Čudno, da jih je imelo mnogo 
navado, kadar so jo videli nosečo, njej sami ali 
pa njeni materi v velikih skrbeh sporočati, da se 
širi govorica, Prešeren vzame to ali ono. Seveda 
so take novice povzročile mnogo burnih prizorov.. 

Tista prijateljica moja matere je bila ljubica 
dr. Recherjeva in ji je bilo tudi Ana ime, kakor 
moji materi; zato sta sklenili napraviti skupno 
godovanje. Ko je moj oče prišel zvečer tja po- 
mater, peljal jo je še nekoliko na sprehod in potem 
domov. Medtem pa je bilo že deset ura in mati,, 
ki je vedela, da je oče o tem času že doma, se 
je bala, da jo bodo zmerjali, če pride tako pozno 
domov. Dejala je torej, da gre rajši nazaj k 
prijateljici prenočit. ,.Dobro, jaz te spremim," je 
odvrnil moj oče. In tako se je tudi zgodilo. Prosil 
je torej omenjeno žensko, naj dovoli, da moja mati 
leže na zofo. In čeravno je ona vljudno ponudila 
svojo posteljo, je morala ležati na zofi, sam pa je 
s6del poleg na stol. In tako je bedel pri njej do 
polu petih, ne da bi bil črhnil besedice, samo včasi 
je zdihnil globoko. Ko jo je zjutraj spremil domov, 
dal ji je na izbor: „Ali ne zahajaj k „Neti", ali 
pa sva ločena na veke." Obljubila mu je ubogati 
ga — toda obljube ni izpolnila. 

Kmalu potem je župnik Svetličič svetoval 
moji materi, naj gre k dr. Chrobathu ter ga vpraša, 
če bi še obdržal dr. Prešerna, ko bi se oženil. Oe 

42 



bi pritrdil, potem naj bi se duhovnik Zupan (1. 1881* 
stolni prost ljubljanski) spovednik in prijatelj Prim- 
čeve gospe, obrnil do nje, ter jo prosil, naj bi 
moji materi, kateri je bila botra, preskrbela balo. 
Prav verjetno je, da je Primčeva gospa sama 
sprožila to stvar, in da bi ji bila rada preskrbela 
potrebnih reči, ker je tudi tedaj, ko je še služila*) 
pri njej, bila pri volji, preskrbeti vse potrebno, 
če bi šla v samostan. Naj si bo tako ali tako,, 
moja mati je poslušala svet šempeterskega župnika 
ter šla k dr. Chrobathu. 

Odgovor se je glasil tako-le: „Radi mene se 
dr. Prešeren oženi, kadar hoče. Kar ima pri meni, 
dobi povsod, in vsak odvetnik ga sprejme z ve- 
seljem. Sploh pa, ali vam je dr. Prešeren kdaj 
obljubil, da vas vzame?" 

„Da, rekel mi je, kadar bode mogel." 

„Zanesite se torej na njegove besede, kakor 
na evangelij. Ne kot njegov prijatelj, ampak kot 
mož vam pravim, dr. Prešeren je poštenjak, ki še 
nikdar ni prelomil svoje besede. Če je rekel: da,, 
drži kot pribito; če je dejal: ne, ga tudi nihče ne 
pregovori." 

Dr. Chrobath je poznal Prešerna dovolj dolgo^ 
da se sme brezpogojno verjeti njegovi sodbi, zlasti 
ker dr. Chrobath ni rad mnogo govoril. Pristavil 
je še: „Dr. Prešeren je dober človek, toda potrebuje 

*) Pri Primčevih pravzaprav ni služila, ampak imeli 
so jo za rej en ko; ni dobivala namreč nikake mezde. 

E. J. 

roke, ki bi ga varno vodila. Ali si upate Prešerna 
voditi . . .? Jaz ne vem!" 

Ko je Prešeren prišel v pisarno, seveda mu 
je povedal njegov šef, da je bila moja mati pri 
njem. Jako razburjen je prišel zvečer k njej: 
,Vse je razbobnala in zopet ravnala brez njegove 
vednosti, zato se poslej ločita njiju poti. Rednika 
otroku že dobi, od nikogar pa ne potrebuje bale 
za njo, če pa se hoče omožiti na vsak način, naj 
pa vzame — župnika Svetličiča.' 

,,Pa, saj me ta ne more vzeti!" 

To je bilo končno tudi njemu presmešno, 
da se je začel smejati, in nazadnje sta se pobo- 
tala znova. 

Takrat si je domišljaval in tudi srčno želel 
dobiti sina. Pravil je torej večkrat, kako ga bode 
vzgajal. Nekoč je dejal: „Moj sin ne bode nikdar 
duhovnik, in če bi bil — tedaj ni moj otrok." 
Yčasi zopet: „Lahko je tudi deklica, to bi mi bilo 
skoro še bolj všeč, ker deklica je bolj ljubka in 
prisrčna; za deklico so pa tudi skrbi večje." Moja 
mati tega ni mogla razumeti. „Deklici brez pre- 
moženja je le malo potov odprtih, in moje dete 
vendar ne bode služilo! Da bi imela lep glas, 
lahko postane pevka ali igralka." Temu je zopet 
mati ugovarjala, predvsem radi žalostnih razmer 
teh Ijudij, posebno v Ljubljani. 

„Sedaj je temu res tako, toda črez nekoliko 
let pridejo ti ljudje do veljave in ugleda, in 



Svoje posebne vzroke imam, če trdim, da bi 
bil Prešeren lahko našel tudi ^gospodično", s 
katero bi bil živel leta in leta. Tako so pa dejale 
naše „blagorodne": „Glejte, glejte, vsaka mu je 
dobra!" In vendar je bila ta „vsaka" samo jedna! 
Gotovo pa bi mu bilo vse odpuščeno, ko bi bil 
mojo mater z otroki vred zapustil in se oženil s 
kako „gospodično". In jaz menim, da je bil po- 
glavitni vzrok, da se ni nihče zmenil za nas, le 
uboštvo moje matere. 

Tukaj še opomnim, da je bila moja babica 
po svoji materi — Gorenjki — nekaj v rodu s 
Prešernom. 

Sedaj pa še nekaj drugega, kar osvetljuje 
dobo, o kateri govorim. 

Kdo ne pozna Prešernove pesmi „Nuna in 
kanarček?" Prešeren jo je zložil 1. 1836. ter jo 
posvetil uršulinski nuni m. Ignaciji.*) Dr, Chrobath 
je bil njen in njene sestre varuh. M. Ignacija je prišla 
kot triletna sirota v samostan, katerega ni več za- 
pustila. Tudi jaz sera jo poznala, ker je bila moja 
učiteljica. Bila je bolj majhna in posebno finega, 
bledega obličja s tisto bolestno potezo okrog ust. 
Uboga ženska! Tudi samostansko zidovje ne ob- 
varuje človeka bridkosti in ne da blagoslova, ki 
bi bil dovolj močen, da bi čuval človeka pred 
viharjem strastij . . . 



*) Grofici Engelshausovi. 

Bilo je torej L 1839., ko se je po Ljubljani 
razširila govorica, da je uršulinka m: Ignacija s 
takratnim uršulinskim ravnateljem — duhovnikom 
Šlakarjem — v blagoslovljenem stanu. Šlakar je 
bil pozneje, če se ne motim, ravnatelj ljudske šole. 

V Ljubljani je bila takrat ne posebno lepa 
navada, da so navihanci in drugi dovtipneži pisali 
takozvane „paskile". Ker pa niso imeli poguma 
tudi zagovarjati svoje nazore, prilepljali so po 
noči svoje brezimne izdelke na kak zelo očiten 
in javen vogel. Za vsako tako pobalinstvo pa so 
obdolžili Prešerna. Bilo je ravno takrat, ko se je 
vobče govorilo o m. Ignaciji in Šlakarju, ko so 
nekega dne našli — ne vem že kje — tak „paskil". 
Kolikor mi je mogla o tem povedati mati, je bil 
slovenski in se je začenjal z besedami: „Zakaj 
farji trebuhe red6'* i. t. d. Potem je udrihal po 
nunah, uradništvu in drugih. Vse skupaj pa je 
bila surova in abotna brozga. 

Tisti večer je prišel Prešeren sila razburjen 
k moji materi. Prečital ji je „pesem" ter jo vprašal, 
če misli, da jo je on zložil. In mati mu je odgo- 
vorila, da bi njemu sploh ne bilo mogoče narediti 
kaj tako surovega in bedastega. Vidno razveseljen, 
da ga je prav sodila, ji reče, če bi to povedala 
tudi, ko bi jo kdo vprašal, in če to trdi „s popolnim 
prepričanjem." Mati mu je tudi to potrdila in ga 
skušala pomiriti. Radi te „pesmi" pa je ni nihče 
ničesar vprašal. Med drugim je takrat tudi rekel: 

„Jaz ne razumem, vsako blatenje, ki ga kdo 
prilepi na kak vogel, se pripisuje meni. Prej se 
nisem brigal za to, sedaj pa, ko mi je skrbeti za 
svoj obstanek, za tebe in otroka, sedaj si ne bi rad 
nakopal sovražnikov.** 

Sicer pa se vidi, da so takrat edino le Pre- 
šernu prisojevali toliko duhovitosti, da zamore 
kritikovati druge. Seveda niso pomislili, da je 
Prešeren vedno pogumno vztrajal pri svojih nazorih, 
navadnega pobalinstva pa ni bil nikdar zmožen. 
Tudi se vidi, da Prešernu ni bilo vsejedno, kako 
se misli o njem, ampak da je moral imeti različne 
ozire. Zato je nekoč bridko zaklical moji materi: 
„Ako bi se midva ne bila nikdar sešla, bi bil 
danes jaz drugačen mož!" 

Orel kmalu spozna, da ni ustvarjen za va- 
ruha golobjemu gnezdu, pozabi ojnic, v katere se 
je bil sam prostovoljno vpregel, ter se povzpne v 
krepkem poletu v svoje višave, v kraljestvo duhov. 
Ali mu je mogla slediti uboga golobica? In ker 
ga ni umela, je menila, da ima tekmovalko, ter 
mučila s tem njega in sebe. 

Pač, imela je tekmovalko. Kako se je že 
zvala pri Grkih muza pesništva? Ženska ne deli 
rada moževega srca, zato tudi pesnika ljubezen 
ne osreči nikdar. Ta dvojna ljubezen zmede tudi 
moža; včasi pahne od sebe ubogo ženo, ker ni 
boginja — in vmivšemu se s svojega poleta na 
prozaično zemljo mu žena ni dovolj ženska. Kako 

redko, skoro nikdar, ne najde pesnik žene, ki bi 
ga umela, in ljubila dovolj, da bi prenašala ž njim 
njegov ,,pekel". Navadno pa najde Samson svoja 
Dalilo . . . 

Ko se je bilo sklenilo Ijubavno razmerje med 
Prešernom in mojo materjo, res ni literarno več 
toliko delal kakor poprej ; to se razvidi tudi iz 
pisem njegovih prijateljev. 

Prešeren ni rad pisal pisem; bil je bolj za- 
krknjenega značaja. Vendar pa mislim, da bi mu 
bilo všeč, ko bi se bila moja mati vsaj nekoliko 
bolj potrudila razumevati njegove ideje. Sama mi 
je pravila, koliko si je prizadeval, da bi ji vzbudil 
razum za književnost. Ko je prečitala njegov 
„Krst", jo je vprašal, kako ji ugaja. 

„0, prav izvrstno, doma smo z materjo in 
teto kar jokale." 

Smej6 je Prešeren pripomnil: „ Jokati se ravno 
ni bilo treba." Cesto ji je pravil tudi odlomke iz 
mitologije, toda to je ni posebno zanimalo: „Saj 
si tega ne morem zapomniti." 

Petek mu je bil srečen dan, „ker je bil 
posvečen boginji ljubezni." Kakor se vidi, je smatral 
ljubezen za srečo. 

Moja mati je imela najlepšo priliko, da bi 
se česa naučila, in kaj pridobila. Kdo pa — in 
naj si je še bolj tih, si ne želi imeti srca, ki bi 
mu bilo sorodno, ki bi ga umelo!? 

Izprevidela je še le sedaj — ko je bilo že 
prepozno. „Ti me ne umeš", je vzdihnil cesto, 
„in ne veš, koga imaš!** 

Ali pa bi bil tedaj sploh našel na Kranj- 
skem ženo, ki bi ga bila umela? Kajti moja mati 
je bila pravzaprav dobra in tudi inteligentna, toda 
bila je tudi vročekrvna in trmasta. 

Moj oče je dejal cesto: „Jaz le tega ne 
razumem, zakaj sem tako razupit!" In res je ni 
menda strasti, katere bi ne bili obdolžili mojega 
ubogega očeta. Tudi jaz sem mnogo razmišljala 
o tem. Res je, imel je svoje slabosti in napake, 
toda kdo je brez njih!? Jaz bi se celo bala člo- 
veka brez napak ! Največjo slabost pa, ki se mu 
je mogla očitati, imajo tudi „pobožne duše", zlasti 
božji namestniki: Rad je pil! Seveda, bil ni 
tercijal . . .! Toda vedno pijan, kakor se rado trdi 
o njem, ni bil. 

Zjutraj je šel brez zajutrka v pisarno. Kave 
ni pil, vsaj zjutraj ne. O poludne je obedoval, a 
brez pijače; pil je torej še-le zvečer; zvečer pa 
se celo Sokrates ni branil rujne kapljice. 

Neka vrsta Ijudij ima navado, dobro pre- 
mišljeno navado, pravim, da predstavlja za posebne 
grešnike može, ki so si postavili nalogo, razširjati 
prosveto. Pravijo namreč: ,. Čuvajte se tega!" In 
zakaj ? 

Seveda ne morejo reči: Glejte ^ mi hočemo, 
da zatajite svoj naravni razum, on pa hoče, da 

ga rabite; on tudi hoče, da verujete v Boga, 
neskončno dobrotljivega, ne pa takšnega, kakorr 
snega vam ga kažemo mi. On vas uči ljubezni, 
miroljubja in samostojnosti, želi, da bi bili srečni, 
mi pa vam tega ne smemo želeti, ker hočemo vam 
gospodovati. 

Zato se torej pravi: „Čuvajte se tega bogo- 
kletnika, zapeljivca, pijanca, igralca tega „prosto- 
zidarja!" In kateri tepec se ne bi prekrižal, če 
začuje to besedo ! ? 

Vrhutega so ljudje, ki zavidajo svojemu 
bližnjemu nadarjenost in genijalnost, mesto da bi 
jo občudovali in se veselili, da ima narod moža, 
katerega imenuje s ponosom svojega sina. Ti ljudje 
vidijo, da jih prekaša in nadkriljuje, pa začno 
iskati njegovih napak, . samo da bi mogli reči : 
Glejte, ta, katerega občudujete in smatrate za 
nekakega svojega odrešenika, je vendar le samb 
človek, umrljiv, kakor vsi, in še na pol ne tako 
kreposten kakor — mi! Ljudstvo pa, ki vedno 
rajše graja nego občuduje, blebeče za njimi: Človek 
je, ali pa: Bedak je bedak . . . ! 

Moja mati je dejala, da ga nikdar ni videla 
iti s kom drugim kakor s Smoletom; če ni bil v 
večji družbi gospodov, je bil sam. Zdi se mi, 
kakor bi se bili ljudje bali jezikov, če bi bili 
preveč občevali ž njim. Danes je to precej drugače 
in marsikdo trdi s ponosom, da je bil Prešernov 
prijatelj. 

Zakaj Prešeren ni dobil v Ljubljani odvet- 
niškega mesta? O tera pravi sam: „Če me tudi 
potrdijo v Celovcu, odklonijo me na Dunaju." 
Včasi so ga pa tudi v Celovcu že odklonili. Vsega 
skupaj je prosil štirikrat zaman. Takrat je moral 
odvetniški kandidat priložiti svoji prošnji celo 
spričevalo o nravnosti. 

Kako neki pride dr. Bleiweis do tega, da trdi 
v letopisu „Matice Slovenske" (1875.), da je bil 
Kastelic koncipijent pri dr. Chrobathu, ko je bil 
le njegov pisar. Korjtka pa imenuje ,,pregnanega" 
Poljaka. 

Korytko, kakor tudi njegov rojak grof Horo- 
dynski sta bila v Ljubljani „ internirana" in 
pod policijskim nadzorstvom. 

Korjtko je bil čuden značaj, in le iz sočutja 
in radi njegovega bratovskega naroda so se zanimali 
zanj možje, kakor Prešeren in Stanko Vraz. Mislil 
je, da je med poljskim robstvom, kadar je stal 
pred kako deklico, kajti bil je vselej silovit. Mož 
pa, ki ne spoštuje ženske, ki se ne more braniti, 
ne pozna niti po imenu prave svobode. . . 

Čudno, da poskuša dr. Bleiweis v letopisu 
,,Slovenske Matice" iz 1. 1875. grajati dr. Prešerna, 
ker se ni bil oklenil Stanka Vraza. Sploh pa je 
Bleiweisov princip grajati, kar je storil Prešeren. 

In pravi nezmisel je trditi, da Prešeren ni 
imel pravega razuma za slovansko idejo! 

>Največ svetš, otrokom sliši Slave! 
Tja bomo našli pot, kjer nje sinovi 
si prosti vorjo vero in postave.« 

Prešeren je bil že od narave ponosen in rad 
neodvisen. Bil je sangvinik, kakor pravi poet, 
izgubil pa je tndi prav lahko pogum. Moja mati 
mi je dejala nekoč: „Včasi se je poln življenja 
kar zibal v najlepših nadejah; nič se mu ni zdelo 
nedosegljivo. Toda najmanjša stvarica, ki se ni 
iztekla po njegovi volji, ga je pripravila ob ves 
pogum, da je obupal nad vsem." 

Prešeren je bil samozavesten. Nad vse je 
ljubil neodvisnost ter jo tudi želel svoji domovini. 

Prešeren je bil nesebičen in z malim zado- 
voljen, in nikdar ni mislil, da bi se živil ob 
dohodkih svojih literarnih del; kar se itak nikdar 
ne posreči nobenemu slovenskemu književniku. 
Prešeren je bil jurist in „gospa pravica" ga je 
morala rediti. 

Ali ni mogel sanjati samo o duševnem prvaštvu 
Slovencev med Jugoslovani? In zakaj tudi ne? Ali 
se še ni nikdar dogodilo, da so mali narodiči 
vsled svoje duševne zmožnosti prevzeli vodstvo 
nad svojimi, mnogo večjimi bratskimi rodovi ? ! 

Stanko Vraz, ki Prešerna ni poznal dovolj, 
se je trudil navdušiti ga za svojo stvar z razlogi, 
ki bi morali zapeljati vsakega častihlepnega in za 
svoj obstanek skrbečega moža. 

Prešeren pa je bil onega starinskega ponosa, 
ki se dobro počuti celo na razvalinah svoje domo- 
vine, ki se ne da odvrniti od stvari, o kateri je 
bil prepričan, da je potrebna. 

Le poglejmo, kako je bilo tedaj na Kranjskem! 
Po šolah so otrokom ubijali v glavo ,,edino zve- 
ličavno" nemščino; in da povem po pravici, stariši 
so jih samo zaradi te pošiljali v šolo. 

V ljubljanskih meščanskih hišah se je govorilo 
le nemški. Včasi je bil res v kaki družini kak 
posamezen rodbinski član Nemec, po večini moški 
in sicer trgovci ali uradniki. Plemstvo je pri nas 
nemško. Slovenci nimamo narodnega plemstva kakor 
drugi Slovani. 

Slovenski se je govorilo samo doma s posli 
in na trgu. Tudi so domačini govorili „po domače", 
medtem, ko so otroci že poskušali blebetati nemški. 

Predvsem je bilo ljudem treba vzbuditi zaspalo 
ljubezen do materinskega jezika. Kateremu Slovencu 
ne ugaja lepa pesem? V trpljenju nas tolaži molitev, 
pa tudi pesem, če nam izraža naša lastna čuvstva. 
Kako mehko, blagodejno in hladilno se prilega 
pesem trpečemu srcu! 

Tedaj je vstal in zapel Prešeren; zapel je 
vedno staro, vedno novo pesem, visoko pesem 
ljubezni. Slovenski Petrarka. Začel je pripove- 
dovati v materinem jeziku Slovencem o strasteh 
človeškega srca. 

v svojem ^Krstu pri Savici" pripoveduje 
Slovencem njihovo lastno zgodovino. Pripoveduje 
jim, kako so se borili za svobodo in bogove svoje 
ter končno uklonili svoj tilnik tujemu jarmu. Kako 
hrabro so branili vero in običaje svojih očetov, 
kako so potlej postali navdušeni apostoli krščan- 
stva, čigar svečeniki jim obetajo mir in ljubezen 
na zemlji, po smrti pa nebesa. Toda mesto lju- 
bezni je prišlo preganjanje, mesto svobode sužnost 
in trpljenje! Angel miru je odplaval v nebo, ki je 
ostalo edino tolažilo in upanje zatiranih sirot. 

Ženska, prej služabnica boginje ljubezni, kleči 
sedaj pred Marijo, ki je tudi mati ljubezni. Ker 
meni, da služi Bogu, če se odpove možu, ki ga 
ljubi, z nadejo, da se snide ž njim onkraj groba, 
pregovori še moža, ki je že itak zbegan in potrt, 
da se ji odpove ter se posveti Gospodovi službi. 
Tako čisto in nesebično ljubi še dandanes Slo- 
venka, če se pretaka po njenih žilah čista in 
neskaljena kri. 

Tako je Prešeren začel buditi Slovencem 
ljubezen do materinega jezika. Dokazal je, da se 
tudi v tem jeziku lahko vse pove, kar občuti srce 
in pogodi razum. 

Ali bi se bili Slovenci v Prešernovem času 
potrudili citati njegove poezije, ko bi jih bil spisal 
v srbskohrvaškem jeziku? Jaz menim, da ne. Posa- 
mezniki morda, nekateri bi se mu bili smejali, in 
nekateri bi ga pa celo pitali izdajico. Kdor bi 



imel ravno čas in veselje, ali ne bi lahko čital 
nemške knjige, saj se je nemščina poučevala v 
šoli; slovenščina pa se giblje v domačem ozračju, 
vsak jo zna, če je na Kranjskem doma. Kdo pa 
naj bi nas bil naučil hrvaščine? 

Tudi je vprašanje, če bi bila vlada trpela kako 
združenje, vlada, ki. je mimo gledala, kako hodijo 
slovanski rodovi vsak svojo pot? Kdor bi kaj 
takega nameraval, smejali bi se mu bili ter ga na- 
zivali fantasta. Proti združitvi pa Prešeren itak 
ni bil nikoli. Pač pa je mislil morda, da ni treba 
Slovencem izgubljati svoje individualnosti. 

Danes je stvar drugačna. Združitev 
je vedno bolj potrebna, in druga jugo- 
slovanska plemena pridobe pri tem ravno 
toliko, kakor Slovenci. Tem se znova vzbuja 
narodni ponos, da rajši podado roko bratu, kakor 
pa uklonijo vrat pred tujcem. 

Zato ne smemo grajati Prešerna, če je sledeč 
svojim idealom, zaklical Stanku Vrazu v obraz 
otožno in pikro obenem, oni znani epigram. Iz 
njega zveni bol za prijatelja, o katerem je menil, 
da je čestihlepen in lakoraen, in ne morda želja 
biti dovtipen. 

Poslej sta hodila vsak svojo pot, toda cilj 
jima je bil isti: blagor in bodočnost narodova... 

VIL 
Pripomnje k nekaterim pesmim Prešernovim. 

»Razlagajo, ko pride v Akvilejo 
mu sveta pisma, prosta zmote vsake. 
Postane mašnik, v prsih umrjejo 
nekdanji upi. Med svoj 6 rojake 
Slovence gre in dalje čez njih mejo. 
Do smrti tam preganja zmot oblake. 
Domov je Bogomila šla k očetu. 
Nič več se nista videla na svetu.« 

asiravno je čudovito lep njegov „Soiietni venec*, 
ne zaostaja nič za njim, kar se tiče lepote, 
njegov „Krst pri Savici", če tudi ne odgovarja 
popolnoma pravilom ostre kritike. Epos je tako 
bogat krasnih prispodob od začetka do konca, da 
sili bralca nehote, zdaj tu zdaj tam obstati in 
premišljevati. Kajti pesnik pripoveduje — kakor 
sem že omenila — dogodbe iz domače zgodovine. 
Ali ne odseva iz te pesnitve iskrena ljubezen 
do svojega naroda? Ali ne povdarja pesnik vseh 
vrlin, ki dičijo ta krepostui narod? Kot zastopnik 
vrlin, pa tudi slabosti svojega naroda stoji junak 
Črtomir pred nami; Bogomila pa je prava, nepo- 
kvarjena hči svojega rodu. Katera ženska pa ljubi 
tako kakor Slovenka? Kako odločno in stanovitno 
se nam kaže to dekle v svojih sklepih! In, ali 
pa je imelo tudi prav? Mogoče, morda tudi ne! 
Ko bi se šlo le za Črtomira in Bogomilo, bi 
dejala, vsekakor je prav, da se odreče poslednja, 

ker ženska laglje menjava svoje prepričanje; njej 
je namreč vse srčna zadeva: 

>Se od veselja svet' obraz device, 

ki je bila podpora vere krive, 

je opravljala službo bog'nje Žive.« 

Črtomir pa bi ne bil smel tako naglo 
odjenjati ter se dati krstiti samo vsled 
prošnje ljubljene deklice! Kajti oa še 
ni bil prepričan o novih verskih resnicah 

— on, ki je vodil v smrt toliko svojih 
somišljenikov ! 

Toda voditelj je moral končati brezvspešni 
boj, da reši peščico svojcev za boljšo bodočnost 

— ki pa, žalibog, še do danes ni napočila . . . 

Slovencem se ni posrečilo uiti povodnji 
nemške kulture ter najti zavetja pri sosednih slo- 
vanskih rodovih, čeprav „največ sveta otrokom 
sliši Slave." Ostali so za nasip, ob katerega zaman 
butajo valovi nemškega nasilstva — ali kakor pra- 
vijo Nemci — nemške „civilizacije." 

V Prešernovi dobi se je morala resnica „dobro 
zaviti v obleko poezije", zato se je tudi Prešeren 
poslužil „obleke poezije" ter v eposu izrazil svoje 
veroizpovedanje. 

Ali niso to krasne in krepke besede: 

»Menj strašna noč je v črne zemlje krili, 
ko so pod svitlim solnccm sužnji dnovii« 

,^oj sin ne bo duhovnik, in če bo, ni moj 
sin! In če študira, koliko časa potrebuje, da pride 
do kruha — saj vidim pri sebi. — In kaj pa je 
potem ? . . . Še svojih otrok ne morem imeti pri 
sebi, ter jih moram puščati tujim ljudem. Ali ni 
rokodelec mnogo na boljem? Moj sin bo rajši 
rokodelec ali pa vojak. Pri vojakih se pride ložje 
naprej!" 

Tako je govoril nekoč Prešeren moji materi. 
In najbrže je zložil v takem razpoloženju svojo 
pesem: „Soldaška." Čitajmo samo kitico: 

»Učeni stan je zanič' van ; 
skrbi in huda leta 
mor^ uboz'ga kmeta; 
naj prvi stan soldaški stan; 
soldat živi vesel v en dan, 
saj cesar da pol hleba, 
in kar je treba.« 

Iz zadnjih stihov pa zopet zveni nekaka do- 
vtipnost. Domislil se je najbrže častnikov, katere 
so ljubljanske gospe gostile. Ljubljančanke — 
tedanje dobe — zlasti omožene, so se sila zani- 
male za oficirje. Ti pa so se jim galantno klanjali, 
ker so jih podpirale, razen tega pa je imel še 
vsak svojo ljubico. 

Moj oče je torej dejal, da mu je ljubše, če 
postane njegov sin rokodelec ali vojak, kakor pa 
duhovnik. Kajti učenjak ne more želeti svojemu 
sinu tega stanu. 

Pozabil pa je, da je bila mati njegovega 
sina Kranjica. Kranjica pa ima rajša, da njen sin 
pri knjigah strada leta in leta ter postane dnhovnik 
— če ni sredstev, da bi šel na vseučilišče — 
kakor pa da postane rokodelec. Kmečka mati ne 
pozna večjega veselja, kakor če more posvetiti 
svojega sina Gospodovi službi. Iz teh „ljudskih 
sinov", iz ubožnih in revnih družin izhajajo menihi. 

Za gotovo vem, da bi moja mati rajša videla, 
da postane njen sin „Kristusov bojevnik", kakor 
pa, da bi ga dala učit rokodelstva. 

Razen tega tudi dobrih dijakov niso jemali 
v vojake, slabši pa so se zatekali v samostan, 
samo da se odtegnejo temu, toliko črtenemu voja- 
škemu stanu. 

Naš narod je nosil že različne jarme. Črtomir, 
ta junaški bojevnik za pravico in svobodo, se je 
odpovedal svetu ter šel v Oglej, ker je tako želela 
deklica, katero je prisrčno ljubil. Upala je namreč, 
če se tukaj odreče, da jo bode čakala na onem 
svetu večja, vedno trajajoča srečna ljubezen. Še 
več: s tem je dosegla od Boga, da se je ljubimec 
rešil ter pokristjanil, torej večno vzveličal. 

Če je ta vera samo prazno domnevanje, tedaj 
je sicer lepo, toda nikakor srečno domnevanje! 

Ali ni sam Bog vcepil ljubezni človeškemu 
srcu ? Ali ni ljubezen do moža deblo, iz katerega 
poganjajo p9tem različne mladike, tvorec najlepše 
drevo, čegar vrh sega do nebes ? V njegovi senci 

ši išee človeštvo počitka in sadovi ga delajo Bogu 
podobnega. Korenina temu drevesu je večna lju- 
bezen, ki izhaja iz Boga! Ali je torej prav, če 
človek popravlja večni božji zakon ter zameče ta 
najdražji dar? Kar hoče Bog odvzeti, vzam6 
pač sam . . . ! 

Pri nas se dečki le za kazen uče kakega 
rokodelstva. In lOj če se nikakor nočejo ali ne 
morejo učiti, je sin dovolj dober za rokodelstvo. Če 
se pa deček kolikor toliko lahko uči brati in 
pisati, pa že velja za nadarjenega; škoda bi ga 
bilo za rokodelstvo, naj rajši študira! Če postane 
duhovnik, je preskrbljen, in materin egoizem se 
še tolaži z zavestjo, da ne sme ljubiti nobene 
druge kakor nje. Kajti vezi med materjo in otrokom 
tudi duhovska prisega ne pretrga. In tako ostane 
— njej . ; . ! 

Ker misli, da je Bogu bolj všeč, če služi 
njen sin oltarju, pozabi, kako samotno in žalostno 
je življenje katoliškega duhovnika. Ne pomisli, 
koliko težkih bojev ga stane, predno se nauči 
samega sebe zatajevati, predno je samega sebe 
premagal. 

V knjigah je nauk, v življenju dokaz! 

Poprej je marsikdo povesil svojo glavo, da bi 
bil maziljen za duhovnika, ki je zmagonosno do- 
končal boj s svojim lastnim srcem, ki je ljubil in 
se odrekel svetu. V mlajših letih se človek ložje 
navduši, ložje žrtvuje in tudi ložje odpove po- 
svetnosti. Mlad človek še ne pozna polne veljave 

ljubečega srca. In če se je mladenič odrekel svetn, 
svest si svojega prihodnjega poklica, ostane mu 
spomin prve ljubezni kot nekak talisman proti 
kasnejšim zmotam. Včasi je tudi kesanje človeku 
v svarilo. Menda ga ni človeka, ki bi ne bil 
nikdar ljubil, ki bi ne bil nikdar ljubljen! Tudi 
se je dogodilo včasi, da je uvidel kak tak bogOr 
sloveč, da ni kos žrtvam duhovskega stanu, zato 
se je vrnil nazaj med svet. 

Tudi popačil se je marsikateri, vdal se pijači 
ali pa se izgubil kako drugače. To je dalo povod, 
da so morali bogoslovci precej v začetku svojih 
stanovskih študij vstopiti v semenišče. 

Kasneje, je ustanovil škof Wol{ „Gollegium 
Alojsianum". Taka mala semenišča so vzgajališča 
današnje duhovščine; voditelji so seveda duhovniki. 

Pa ne samo to, da se tak duhovnik popol- 
noma navzame duha, ki je lasten njegovemu stanu, 
moška vzgoja stori človeka tudi preveč robatega, 
okornega in prozaičnega. S komer se ni nikdar 
ravnalo ljubeznivo, postane ali sam brezčuten, ali 
pa se mu vname v prsih taka potreba ljubezni, 
da se uda o prvi priliki svojim strastem. 

Ako bi svet lahko obstal brez ženske, bi 
Bog ne bil ustvaril radovedne in lahkoverne Eve! 

Ah, kako se bogosloven predstavlja ženska 
kot povzročiteljica vsega zlega, vsega greha! Uč6 
ga, žensko sovražiti in zaničevati. Komaj da še 
ljubi in spoštuje svojo lastno mater. Ljubezen in 
češčenje daruje samo še Materi Božji. In tak stopi 

med svet, da bi učil in tolažil, zavezoval in od- 
vezoval v imenu Boga vsegavednega, čeprav še 
ne pozna Ijudij, čeprav še ne ve, kaj razpali srce, 
kaj potare duha! In bližajo se mu ljudje, ki imajo 
obremenjeno vest. Ali ima dovolj ljubezni, da ne 
zavrže, ampak poživi, okrepi in pripelje izgubljeno 
ovco zopet nazaj na pravo pot? 

Duhovnik, duhovnik! — Ali ne bi mogel 
biti duhovnik vsakdo brez razlike . . . ? Toda gorje 
onim, ki so obteženi, pa iščejo pri ljudeh tolažbe 
in pomoči: „Če si bil nesrečen, si kriv . . . !" 

K duhovniku prihajajo ljudje z vsem tem, 
kar imenujejo „greh". Mladi nerazsodnež izve 
skrivnosti, ki so preveč sladke za ušesa onega, 
ki naj ne bi nikdar poznal življenja največje slasti. 

Končno je pa tudi on človek . . . ! 

Pred kakimi štirimi leti me je vprašal gospod 
Levstik, kakšna je bila moja mati, ko je bila še 
mlada. 

Iz njene mladosti nimam nobene podobe, toda 
smelo trdim, da jo je pesnik orisal v „Krstu" kot 
„Bogomilo", sem mu odgovorila. Bogomila je sicer 
le ideal, toda njena zunanjost se popolnoma prilega 
moji materi. 

»Ko zarja, kadar jasen dan obeta, 
zarumeni podoba njena bleda.« 

Po teh in naslednjih stihih spoznala bi svojo 
mater. 

»Nedolžnost vnema ji oči in lica, 
lepote svoje sama le ne vidi. 
Priliznjena mladen'čev govorica 
je ne napihne, srca ji ne spridi. 
Spolnila komaj je šestnajsto leto; 
srce mlado ni za nobenega vneto.« 

Taka je bila moja mati s šestnajstimi leti. 
Zakaj ni imela moči, kakor Bogomila, odreči se, 
dokler je bil še čas ? ! Koliko bede bi bilo manj 
na svetn! 

^Zapuščena . . ." Prvotno se je glasil naslov: 
,,Slovo Krištofbirtove Rez'ke svojemn ženinu Hof- 
paum." 

Z Reziko in Hofpanrom pa je bilo tako-le: 
Hofpauer je več let zahajal k Reziki, ki je bila 
čedna, toda ne bogata gostilničarjeva hčerka. 
Splošno je veljal za njenega ženina. Primčeva 
Julija pa je imela sestričino — Marijo Uršp|iurovo. 
Ta je bila Julijina najljubša in najintimnejša pri- 
jateljica. Bila pa ni ne lepa, ne bogata. Julijina 
mati, Primčeva gospa, pa ji je dala napraviti, kar 
je treba nevesti, kakor svoji lastni hčeri, in tudi 
od druzih tet je dobila nekaj tisočakov. Ker je 
torej imela nekaj premoženja in vgledne sorodnike, 
se je Hofpauer ženil pri njej ... To je torej 
napotilo Prešerna, da je zložil omenjeno pesem. 
GU)spod Mallner, poslovodja pri Primčevih in znanec 
mojega očeta, je pesem nekoč prinesel domov ter 
jo damam na glas čital med obedom. Tudi moja 
mati je bila takrat navzoča. Primčeva gospa in 

hči sta molč.e poslušali — toda pesem ni uaredila 
nobenega vtiska, kajti Hofpaner je vzel svojo 
Marijo . . ., Prešeren pa je izprevidel, da je njegova 
„Julija" brez srca. 

»Le sveta, čista glorija, 
ki vera da jo, je prešla.« 

jjS-t runam..." Kdor je poznal Prešerna v 
tistem času, ko je pisal to pesem, seveda ne more 
verjeti, da bi smatral vse to resnim. Zato tudi 
niso ganile vse njegove sladke pesmi Julijinega 
srca; tudi če bi ji mati ne bila povedala, da ima 
denar in pa mala besedica „plemenita" več veljave, 
kakor pa pesmi kakega „prostomisleca". 

»Kak bledi mi moje lice — « 
in pesnik je izgledal izbomo! 

»Kak umira luč oči.« 

Njegovo oko je bilo res temno in brez leska, 
če je bil slabe volje, kadar pa je bil v živahnem 
pogovoru, zaiskrilo se mu je nenavadno živo. Luči 
teh oči ni zamorila ,.brezupna ljubezen", ampak 
grenke skrbi in bridke skušnje, ki jih je imel 
„visokoleteči" mož. Kdo je videl Prešerna jokati...? 

Sladke, klasično lepe so Prešernove Ijubimske 
pesmi, toda ognjevite niso. V tej ljubezni Prešeren 
ni izkrvavel. Kdor se torej spodtiče ob teh pesmih, 
mora zavreči sploh vsako pesništvo. 

Zakaj je Prešeren opeval ravno Primčevo 
Julijo? Saj je ni poznal osebno, kakor se razvidi 

iz njegovih poezij. Ali morda vendar? . . . Ali 
Prešeren res ni nikdar občeval z Julijo? Jaz 
pravim, da je ni nikdar poznal, in ravno zato se 
mn je zdela ljubezni vredna. Koliko časa moramo 
občevati s kom, če ga hočemo prav spoznati, in 
to velja zlasti za ženske. Kakor si ženska za 
poset rada spopolni svojo obleko, da naredi kar 
najboljši vtisk, tako kaže cesto lastnosti, katerih 
nikdar imela ni. Slišala sem že hvaliti in pove- 
ličevati ženske, na katere bi gledali z največjim 
zaničevanjem, če bi se njihovo stališče v človeški 
družbi ravnalo po njihovih lastnostih. Svet je v 
resnici ostuden! Človek bi kar ne verjel, če čita 
nekatere Prešernove pesmi, da ni nikdar občeval 
osebno s Primčevo Julijo. 

Mnogo se je ugibalo že o tem razmerju. Naj 
tukaj še nekaj pripomnim. Mati mi je pravila, da 
se je trdilo in ugibalo, češ oseba, o kateri se 
govori je bil Prešeren sam. |^a pa me boste 
razumeli, moram poseči nekoliko nazaj. 

Kakor sem že omenila, je bil Prešeren, še 
predno je šel na Dunaj, nekaj časa domači učitelj 
pri deželnosodnem svetniku Lavrinu, čigar žena 
je bila sestra Primčeve gospe. Julija je bila takrat 
komaj shodila. 

Ali nima sonet: ,,Dve sestri videle so zmoti 
vdane — oči" svojega posebnega pomena, zlasti 
mesto: 

> Pobegnil tak sem, kakor srna plane, 
od lovcev v prejšnjih časih ostreljena, 
ko spet se strelcev truma ji zelena 
prikaže in jo spomni stare rane.« 

Julijino mater primerja Prešeren z Venero, 
poslužujoč se najbrž pesniške pravice pretiranja, 
ker je bila takrat že blizu svojim petdesetim — 
svojo petdesetletnico je praznovala 1. 1835. ali 1834. 
— Kmalu po smrti svojega moža pa je bila res 
mnogooboževana in lepa žena. Ali ni morda tedaj 
naredila posebnega vtiska na mlado, in za vse 
lepo tako goreče srce . . . ! ? 

Sedaj pa k materini pripovesti! 

Julija je imela starejšega brata, Ivana po 
imenu, ki je študiral in umrl leta 1833. malo 
poprej, ko je moja mati prišla k hiši. 

Ivan Primic je imel v materinih in sestrinih 
očeh neodpustljivo napako, da je bil preveč pri- 
jazen in vljuden ter rad podpiral svoje ubožnejše 
tovariše. 

Mladi mož — tako malo podoben svoji oholi 
materi in mali sestri — je pripeljal v hišo nekega 
mladega doktorja, ki mu naj bi bil pomagal v 
njegovih študijah. Toda tega je bilo kmalu konec. 
Nekega dne pred obedom je prišlo do ostrega 
spopadka. Videl se je samo zadnji prizor: Doktor 
je silno razburjen ostavil hišo, Ivan pa je planil 
za njim ter tekel proti Ljubljanici. Ondi stoječi 
delavci — kakor še dandanes stoje — so ga pre- 
stregli ter odvedli domov. Julija je jokala. Poslej 

pa doktorja ni bilo več blizu. Vse to je pripo- 
vedovala moji materi Primčeva hišna, ki je nad 
dvajset let služila v hiši. 

Kq bi pa vendar le bil Prešeren ta „doktor'<, 
čigar imena hišna ali ni vedela, ali pa ga ni 
hotela povedati, tedaj bi bilo umevno, ker je rekel, 
da hoče le jeziti Primčevo gospo s svojimi pesmi- 
cami o Juliji. 

Moja mati je bila, kakor že znano od 1. 1833. 
pa do jeseni 1. 1835. pri Primčevih, in med tem 
časom ni bilo Prešerna k hiši. ,.Takemu^ Primčeva 
gospa že nikdar ne bi bila dala svoje hčere. 

Takrat je bilo mnogo lepših deklet v Ljub- 
ljani. Njeno bogastvo pa mu tudi ni menda impo- 
niralo tako, ali morda vendar? Pretresajmo stvar 
bolj natanko. 

Moja mati, ki je sodila mnogo bolj realistično 
nego jaz, je dejala, Prešeren je morda vendar-le 
upal, da omeči s svojimi pesmimi Julijino srce, 
ter si ž njenim premoženjem omogoči sijajnejšo 
bodočnost. „Kajti bogatinu so odprta vsa pota, 
katerih revež nikdar ne doseže!" Julija je bila 
sicer čedna deklica, toda krasotica vendar-le ni 
bila, kar je njena mati prav dobro vedela. In tudi 
ona, dasiravno silno nečimema s svojo hčerjo, si 
je najbrž mislila, da navdušuje v prvi vrsti pesnika 
le bogata dedinja. 

Mnogo resnice utegne biti na tem. In pa še 
neko prednost je imela Julija: njena preteklost 
je bila brez madeža in graje. 

Prešeren je pač nemara upal, da bode Pri- 
iničeva vedela ceniti njegov talent; uvideti pa, 
da je on najznamenitejši mož vse Kranjske, ni 
bila zmožna ne ona, ne njena brezčutna hčerka. 
Prešeren je še le čez leta zvedel, kako so ga 
sodili Primčevi. 

Ko se je Julija zaročila z najbogatejšim ljub- 
ljanskim dedičem, je pač uvidel, katerim bogovom 
ke klanja ponosna Venus in njena „bogu ljubezni" 
podobna hčerka. Te svoje zmote se je kasneje 
sramoval. Zato se je odločil moji materi očitno 
dvoriti, ki je bila v popolnem nasprotju z Julijo 
In vrhutega še takorekoč izrejena v Primčevi hiši. 

Sprva mu stvar z mojo materjo ni bila resna, 
kakor je sam priznal. Toda s srcem, tudi z lastnim 
ne, se človek ne igraj, tudi če menimo, da smo 
brez skrbi! 

Ali je Prešeren ljubil mojo mater, kakor 
sploh more moški ljubiti? Jaz mislim: da...! 
Ali pa ga je ljubila tudi moja mati z vso globoko, 
iskreno ljubeznijo, katere je sploh zmožno žensko 
srce ? Jaz pravim : ne . . . ! 

„Ljubila sem ga," mi je dejala nekoč, ,,toda 
kasneje, če bi otrok ne bilo . . . Tudi nisem marala, 
dokler je bil živ, čuti očitanja, da sem sama vzrok, 
če me ni vzel. Včasi sem bila že vsega sita. Ko 
bi me bil pustil, predno si prišla ti na svet, bi 
mi n^ bilo toliko !" 

In zakaj ne verjamem, da bi bila moja mati 
očeta res ljubila? — Ker ga je pozabila prenaglo. 

Ona ni nikdar poznala njegove vrednosti, ona ga 
ni nikdar umela. 

Pred seboj je vedno le videla moža, ki se 
ji je v svojih slabih momentih dobrikal in je prosil 
ljubezni, katerega je lahko „osrečila lepa mlada 
ženka." On pa si je bil svest, da je izmed naj- 
odličnejših mož svojega naroda. In ta mož bi se 
ji lahko klanjal, čeprav bi ga morala tudi ona 
občudovati. Žena mora poznati vrednost svojega 
moža, sicer se mu odtuji sama. 

„Najbrž si je Prešeren domišljeval, da ga 
Primčeva Julija morda vendar-le vzame, drugega 
vzroka pač ni imel, da jo je opeval." Tako mi 
je dejala mati nekega dne. Odkrito povedano, te 
njene besede so me nekoliko osupnile in odgo- 
vorila sem razdraženo: „Neumna gos naj bi bila 
vesela, ko bi si mogla kupiti s svojim denarjem 
in svojimi modrimi očmi ime, ki bode slovelo, ko 
bode Scheuchenstuel že davno pozabljen vzlic svo- 
jemu bogastvu in svojemu „pl." Uradnikov deželne 
sodnije je mnogo, tudi predsednikov, toda Prešeren 
je samo jeden!" 

Kakšnega mnenja so bili Primčevi o Prešernu, 
se da posneti iz sledečega dogodka: 

Moja mati je srečala nekega dne Primčevp 
kuharico, ki je imela Scheuchenstuelovo prvo- 
rojenko v naročju. V šali je opomnila mati, da se 
otrok najbrže njej na čast zove Ana. Kuharici je 
bil dovtip navidez všeč, pa reče: „Netka, reci: da; 
pa jaz nisem za vsakega!" 



„Jaz tudi ne, sem dolgo izbirala." 

Kuharica ironično: „Saj si tudi dobro izbrala!** 

^Prav po svojem ukusu/ 

Ta kuharica pa je bila najintimnejša zaupnica 
Primčeve gospe in njene hčere, ter je živela do 
svoje smrti pri njih. 

Zvečer je pripovedovala mati vse to očetu. 
Dejal ji je, naj se rajša izogne takim ljudem, da 
je ne bodo žalili. „Scheuchenstuelova hči pa pride 
ravnotako pod kolo, kakor vsaka druga!" To se 
pravi, tudi ona bo ljubila. 

Nič več ne bi omenila Primčevih, ako bi ne 
bilo toliko vika in krika o tej ^Prešernovi ljubezni"; 
zato pač ne škoduje, če zadevo nekoliko pojasnim. 

Jaz si mislim, da je dr. Prešeren potreboval 
bitje, da je zložil svoje mojstersko delo, svoj 
^Sonetni venec". Ž njim je postavil sebi in svo- 
jemu narodu neminljiv spomenik. Iz teh sonetov, 
ki temeljijo na Julijinem imenu, zveni bolj glasno 
ljubezen do svojega naroda in domovine svoje, 
kakor pa ljubezen do deklice, ljubezen, ki se samo 
nežno blesti, bolj ob strani, ter daje pesnitvi nekako 
rožnato zasenčje, da ne škoduje preveč topim in 
svetlobe se boječim očem. Ta ljubezen je bila čista 
in nesebična; tako ljubita samo pesnik in plemenita 
ženska ! 

Nasproti pa je moška ljubezen poželjiva. Če 
ljubi mož, hoče tudi že imeti, vživati, in naj si 
je, kolikor hoče dolgo! 

Pravzaprav varamo le sami sebe, če prise- 
gamo, da ostanemo na veke istih čutil, ki lahko 
ugasnejo že jutri. Ljubezen je kakor tica selilka: 
Odleti kakor ta! In kaj je v resnici večno? 

V svoji domišljivosti vidimo na ljubljenem bitju 
lastnosti, katerih pa v resnici nikdar imelo ni. 
Sčasoma uvidimo svojo zmoto, tedaj pa ne rečemo: 
Zmotil sem se, ampak ogorčeni zakličemo: Ti me 
varaš! Posebno pesniki se cesto varajo, kajti iščejo 
in vidijo povsod le svoje ideale. Ideali pa so po- 
polnosti. In sedaj vidi pesnik v mladem, lepem 
dekletu popolnost! Ah, kaj pa je popolnega pod 
solncem? Deklica? Kaj še! 

Še nekaj bi rada vedela, zakaj je že pre- 
nekateri čestilec mojega očeta vprašal, kako da 
Prešeren ni bil vzel moje matere. 

Odkrito priznavam, tudi meni je nerazum- 
ljivo, kje sta jemala potrpljenje, da sta imela 
znanje celih trinajst let. Kajti povsem nemogoče 
vendar-le ni bilo v takratnih časih — okrog L 1840. 
— z letnimi dohodki osemsto goldinarjev pričeti 
samostojnega gospodarstva, ker je moj oče še 
piosebej nekaj zaslužil. Predvsem si je bil moj 
oče vtepel v glavo, da se ne oženi, dokler bo 
koncipijent. Najbrže si je mislil, da bo potem 
preveč odvisen od svojega šefa. Vsekakor pa je 
bilo uboštvo moje matere glavni vzrok; in kdo 
v6, koliko časa bi še potreboval, da bi se odločil 
k temu koraku, tudi že kot odvetnik v Kranju. 
Kajti nekaterih stvari ne smemo odlašati predolgo, 

ker sicer sploh ne pridemo morda do njih. In med 
te spada tudi ženite v. Tudi je nastala v razmerju 
mojih starišev leta 1845., tatoj po rojstvu mojega 
brata, vrzel, ki se ni dala več zadelati vzlic 
očetovi velikodušnosti in materini lahko odpušča- 
joči dobrosrčnosti. 

Oba sta bila — to posebno povdarjam — 
tega kriva! Mati bi bila morala, ker je zaupala 
sebe in usodo svojih otrok, ubogati ga v vseh 
slučajih brezpogojno, kajti on bi je ne bil nikdar 
varal. Pa tudi sam ni bil brez krivde! 

Ko še je imelo roditi moji materi .prvo dete, 
ali bolje, ko ji je mati razodela, kaj jo čaka, 
ter ji tudi naštela vse težave in bridkosti, je 
jokala ves dan. Umevno je tedaj, da je jokala 
tudi zvečer, ko je prišel moj oče k njej. Tisti 
večer ji je dejal: „Poslej je moja častna zadeva 
skrbeti za -te; in poleg tega znaš tudi delati, 
ker nočem, da bi se reklo, da te vzdržujem. Toda 
obljubi mi, enkrat za vselej, da ne storiš nikdar 
ničesar brez moje vednosti!" 

Obljubila mu je, toda besede ni držala. 

Kolikrat ji je dejal, da so otroci nerazdružljiva 
vez, katere ni mogoče razrešiti. In ona je najiskre- 
lieje želela, da bi duhovnikov blagoslov ukrepil 
to „vez". 

Kajpada je imela prav. Ali Prešeren je bil 
ponavadi nejevoljen, če mu je omenila možitev. 
Morebiti bi bila to poprej dosegla, da ga ni vedno 
opominjala. Kaj hočemo! Bil je pač — Prešeren. 

Sčasoma je začel moj oče tudi dvomiti o 
njeni resnični materinski ljubezni. Umeti namreč 
ni mogel, kako more dati mati svoje lastno dete 
od sebe. Da pa ne delam nikomur krivice: Tu so 
bile krive največ nesrečne razmere. 

Pri Prešernovem značaju, ki je tako rad 
dvomil, je bilo treba posebne previdnosti, one 
udane ljubezni in trdnega, prepričevalnega za- 
upanja. Kjer pa ni vere, tudi ljubezni ni. Jedno 
ne more biti brez drugega. In on je izgubil vero 
v mojo mater! 

Prešeren bi se bil pač rad oženil radi svojih 
otrok. Vedel je kakor vsakdo, da se morajo vpo- 
števati predsodki in zakoni človeške družbe, da 
se grehi starišev ne maščujejo na njihovih otrokih. 

No, to pot se je Nemezis kmalu maščevala. 
Morda še nekaj let in poravnana bode krivica 
mojih starišev: z mojo smrtjo se konča Prešernovo 
potomstvo! 

Neverjetno je, kako se je duhovščina zani- 
mala za Prešernovo razmerje z mojo materjo^ 
Sila neprijetno jim je moralo biti, ker stvari niso 
mogli do živega, nad Prešerna pa si niso upali; 
tako n. pr. šentpeterski župnik Svetličič, ki je bil 
Prešernov sošolec. 

Ker je moral vsak svoji prošnji za odvetnika 
priložiti tudi nravstveno spričevalo, stanoval je 
najrajši v šempeterski župniji, da mu ga je na- 
redil Svetličič. 

Tako je bilo tudi nekoč, ko je pravil moji 
materi, da pojde k župniku Svetličiču po nrav- 
nostno spričevalo. Dejal je, da je radoveden, kaj 
mu poreče „far", seveda mu ne ostane nobene na 
dolgu. Ker je imela tudi moja mati slučajno nekaj 
opraviti pri župniku, ji je dejal, da pride v kratkem 
k njemu Prešeren, da pa mu jih že nekaj pove 
v „brk". 

Sicer pa je bil Svetličič blagega srca in je 
po smrti Prešernovi mnogo dobrega storil moji 
materi, češ, da jo spoštuje, ker so njeni otroci 
tako pridni. 

Ko je Prešeren opravil pri Svetličiču, je 
prišel takoj moji materi povedat, da mu je napisal 
spričevalo ,,brez vsake opazke." Torej Prešerna 
lotiti se si niso upali, moji materi pa tudi niso 
mogli ničesar, ker je bila, ali doma, ali pa v službi. 
Jasno pa je, da bi ne bila imela ničesar zoper to, 
če bi jo bil vzel. 

Bilo je na veliki petek najbrž 1. 1839. Kot 
dobra katoličanka je obiskala, kakor je to že obi- 
čajno, več cerkva, da bi molila v grob položenega 
Zvelicarja. Prišla je tudi v stolno cerkev. Bilo 
je popoludne za časa običajnih molitev. Pokleknila 
je ter verno molila. Kar začuti med gnečo neko 
gibanje in vretje; ljudje so se začeli razmikati. 
In nenadoma se nekdo dotakne njene rame, jo 
dvigne ter tira pred seboj iz cerkve. 

Ljudje so mrmrali — bile so povečini ženske, 
ter se zgražali nad tem početjem. Prešerna je itak 



poznal vsak otrok v Ljubljani, menda za to, ker 
se je tako sila razlikoval od drugih Ijudij. 

Jezo moje matere more umeti le oni, kdor 
jo je poznal, Prešeren pa se je smejal. 

Kaj pa, ko bi bila nemara v cerkvi Primčeva 
gospa s svojo hčerko?! Nemogoče ni. 

Iz tega se tudi vidi, da Prešeren ni skrival 
znanja z mojo materjo, ter se ni sramoval pred 
svetom svojega dekleta. Takrat tudi ni nihče 
mislil, da bi ga zadrževalo njeno preprosto poko- 
lenje, da se poroči ž njo. Tega bi mu tudi njegov 
značaj ne bil dopuščal. 

Rousseau pravi: „Ogljarjeva žena je več 
vredna, nego pa knezova priležnica." Jaz pa trdim: 
jJNajdenček, ki nima imena, je popolnoma jednak 
princu, dokler sta še oba neomadeževana!" 

Naše stoletje se imenuje stoletje prosvete in 
humanitete, jaz pa ga nazivam dobo vretja in 
prehoda. 

Prosveta, humaniteta?! Mož zapelje deklico 
ter jo pusti z detetom vred. Delavec ne stori tega. 
Mislim namreč premožnega in uglednega moža. 
Tak ponudi potem par srebrnjakov, če more, kakor 
da bi bile naravne pravice naprodaj. Ali se dobi 
kaka mati iz takozvane boljše družbe, ki bi se 
upirala, položiti hčerino roko v dlan takemu možu? 
Jaz mislim, da je ni! „E, kako si more neki do- 
mišljati, da jo vzame tak mož! Čemu se mu je 
pa nastavljala? Take osebe same zapeljujejo 
moške!" 

Toda cesto ima taka „Qseba" čistejše srce, 
nego pa marsikatera gospodična, katero skrbno 
varujejo, stariši in posli! . . . 

In potem se toliko toži o prostituciji! 

Ako bi moja mati. ne bila dovolj „visoka" 
Prešernu, ne smela bi bila postati mati njegovim 
otrokom. Toda sam je dejal, da ne mara biti od- 
visen od svoje žene v nikakem oziru. 

Njegova sestra Katra, ki se je včasi prav. 
dobro razumela z mojo materjo, ji je pripovedovala, 
da je Prešernova mati na smrtni postelji srčno 
želela, videti še enkrat svojega ljubljenca; prišel 
je prepozno. Vendar pa je — tako je trdila Katra 
— naročila svoji sestri, omoženi Vovkovi, naj mu 
pov6, da ga prosi, naj nikar ne pusti one lepe 
deklice. Prešernova mati je poznala mojo mater. 

Nekaj posebnega je bilo, da Prešeren ni bil 
vzel moje matere. Predvsem mu je manjkalo po- 
trebne energije, da bi se resno lotil stvari. Energija! 
Bil je Kranjec, In Kranjci so samozavestni, celo 
trmasti včasi, toda le redkokdaj energični. Če ni 
imel dovolj poguma, se ne čudim, kajti štediti ni 
znal nikdar, kakor tudi mati ne. 

Moj oče je bil blag in požrtvovalen, toda 
naglo mu je upadlo srce. Mati pa je bila neznosna, 
če ni šlo vse po njeni volji. Računati in štediti 
pa absolutno ni znala. Imela je navado, da je z 
goldinarji hranila krajcarje. Potemtakem bi človek 
mislil, da je končno vendar le morala izhajati s 
tako pičlimi dohodki. Samo jedno primero: 

Ko sve prišli na Dunaj, sem sprva zaslužila 
zelo malo, jedva 60 krajcarjev na dan. In ob tem 
sve morali izhajati. Če sem bila pridna, to se 
pravi, če sem delala od šestih zjutraj pa do polunoči 
ali ene po noči — po dnevi mi je pomagala tudi 
mati — sem zaslužila, če je bilo delo dobro, do 
pet goldinarjev na teden. Leta 1869. sem dobila 
šivalni stroj, poslej sem tudi več zaslužila. 

Pa vrnimo se nazaj k očetu! Z dobroto in 
ljubeznijo bi se bilo dalo kaj opraviti, todgt s silo 
in kljubovanjem ni šlo. Moja mati pa je bila nagla 
in nepremišljena, da je včasi silno razžalila. In 
vendar je bila blaga, krotka duša. Toda njena 
dobrota je bila brez prevdarka, njena požrtvo- 
valnost ne vedno na pravem mestu! 

In tudi oče ni znal štediti — kakor zvečine 
vsi genijalni možje. Zanj je imel denar vrednost 
le tedaj, kadar ga ni imel. Tudi so ga preveč 
vodila njegova čuvstva, kakor je to sploh navada 
pri ljudeh, ki se prehitro udado temu ali onemu 
pojavu svoje mehko-čuteče duše. Tako je postal 
strasten pivec in tudi igral je morda. Poleg tega 
je bil zelo radodaren, če je bilo le kaj „cvenka" 
v žepu, čemur pač vsakdo rad pritrdi, kdor ga je 
le poznal osebno. 

Prešernovo razmerje z mojo materjo ni bilo 
brez slabih posledic za njegovo literarno delovanje. 
Kdor nam še kdaj spiše PreSernov življenjepis, 
upoštevati bode moral tudi to razmerje, ker sicer 

se ne dado pojasniti nekatere stvari v življenju 
našega pesnika ... 

Morda se mi bode ugovarjalo, ko sem dejala, 
da bi mu bila morala moja mati biti ne samo 
ljubica, ampak tudi prijateljica. Utegne se tudi 
reči, da je bila še premlada. Jaz pa pravim, česar 
ne razume osemnajstletno dekle, ne bode umela 
sploh nikdar. 

Mnogo žen je, ki se prav dobro razumejo v 
tem ali onem, toda z možem postopati ne znajo. 
Citati zna v mnogih tujih jezikih, samo v srcu 
svojega moža, svojega otroka ne! 

In tako se ljudje odtujijo za vedno, čeprav 
bi morali skupno živeti. Zakaj se ne bi vpoštevale 
tudi moževe slabosti? Ali naj se jih odvadi? Da, 
to bi se tudi cesto dogajalo, ako bi se mu ne 
očitale neprenehoma! 

Kaj pa ljubimo v prvi vrsti? Mladost? — 
Sčasoma se vsakdo postara. Lepoto? Navada je 
največja sovražnica lepote. Mladost, lepota in moč 
— vse to mora preživeti ljubezen; kajti vse je 
tudi sreča in bogastvo. 

Nič ni trajnega, samo duševne lastnosti in 
kreposti, in še te ne vedno! 

Kaj pa je v resnici stalnega? Vedna spre- 
memba. Danes si domišljuje prepolno srce, da bode 
večno ljubilo. In jutri . . .? Večno? Kakor da bi 
imela stvar kaj večnega! Cesto se zavrže tudi 
najiskrenejša ljubezen; bila nam je samo nekaka 
igrača. In končno se živi tudi brez srca, brez 

98 



sreče in ljubezni . . . ! Živi . . . ? Ne! Samo ve- 
getira se. 

Marsikdo izgubi^vso oporo in začne propadati, 
videč, da je življenje tako vsakdanje, tako reali- 
stično. Mnogi obupajo in hit^ v smrt, mnogi pa 
se skušajo omotiti s strastmi, kar je tudi nekak 
samomor! 

Ženska se izgubi, in moški zaničuje, kar mn 
je bilo prej sveto. 

Na svetu so pa tudi krepki ^n^čaji. Nekateri 
nikdar ne obupajo in ne obsojajo vseh radi jednega 
posameznika. Bili so varani, ali so se varali sami, 
pa vendar ne verujejo, da bi bil svet, ljudje in 
vse skupaj laž! Ker je Bog, je tudi nekaj višjega 
kakor sreča pojedinca. Splošna sreča, ljubezen do 
domovine, ideali, po katerih hrepeni, vse to povzroči, 
da človek pozabi, da se je varal v ženski. Ostane 
mu samo slavohlepje! 

Kaj pa ostane ženski]? 

Nekatera postane — pobožna, čedalje bolj 
pobožna, dokler se popolnoma ne prelevi v „ter- 
cijalko". 

Prešeren je bil v mnogih ozirih dosti bolj 
brez predsodkov, kakor pa dandanes sicer svobodo- 
ljubni možje. Zato se mu tudi ni mudilo z ženitvijo. 

Tako je dejal nekoč moji materi: ,,Ženska 
še ni propala, če ima kako znanje, tudi žaliti je 
ne sme nihče zaradi tega. Nasprotno pa mora 
tudi ona paziti, da se ji ne more očitati, da bi 
jih imela več." Resnica pa je, da moji materi ni 

nikdar nihče očital, ker je imela Ijubavno razmerje 
z mojim očetom; in to, ne samo prej, ampak tudi 
po njegovi smrti ne. Še celo duhovščina — tedanjih 
časov — ne. 

Tako rado se pripoveduje, da je bil vedno 
zaljubljen, ko bi se mu le bilo ljubilo. Toda 
Prešeren se jih rad šalil in dekleta imajo to slabost, 
da mislijo precej, če jih le kak moški pogleda, da 
je zaljubljen vanje. 

Kakor sem že omenila, je sam dejal moji 
stari materi, ko se je prvič pogajal ž njo, „da 
ni imel nikdar prej nikakega znanja, ki 
bi bilo lahko imelo tako resne posledice.** 
Tudi ni, mislil kaj takega, pa prišlo je drugače 
in mora tudi tako prav biti. Sicer da res ni bogat, 
vendar pa upa, da ne bodo njegovi otroci „nikdar 
nikomur v nadlego." 

Cesto je preračunil, da prav lahko učaka 
svojih sedemdeset let, ker je „zdrav in krepek," 
torej zlahka preskrbi svoje otroke. Kaj neki je 
bilo, da mu je namah podrlo ves pogum?! 

Bolan, potrt in zbegan je bil, ker je videl, 
da ne more več toliko zaslužiti, da bi preskrbel 
svoje otroke, kojih mati je bila mrzla in osoma, 
in ga je skoro zaničevala, in tedaj je obupal . . .! 

Ubogi oče! 

Morebiti nimam prav, ko trdim, da je vpliv 
take žene, ki razume svojega moža, cesto odločilen 
in usoden. Ne mislim pa onih slabotnežev, ki se 
dado ženski voditi in strahovati; takega moža ni 

mogoče spoštovati, nikar še ljubiti! „Oii bode tvoj 
gospod," ne pa poslušen hlapec ženskih muh! 

Če si žena, katero mož ljubi, resno trudi 
uživeti se v njegove ideje, nazore in njegova 
dejanja, postane mu nekaka potreba. Svoje zabave 
ne išče po gostilnah, pri igri in drugih takih 
^razvedrilih", ki ga demoralizujejo, ali pa so na 
kvar njegovemu zdravju. 

Tudi mi je mati sama priznala, da ni umela 
ravnati s Prešernom. Cesto je obžalovala, ker se 
ni zanimala za stvari, katere bi ji bil rad zaupal. 
Pa bodi tudi tega dovolj! 

Omenila sem že, s kakšnimi upi je bil Pre- 
šeren prišel v Kranj; zato je bilo tudi razočaranje 
tem večje. Dr. Razlag in tudi dr. Pogačnik z 
Dunaja sta mi zatrjevala, da v Kranju jeden od- 
vetnik prav lahko izhaja. Rada verjamem. 

In kdor ga je osebno poznal, tudi Kastelic, 
mu je dejal, naj ne hodi v Kranj. Že naprej se 
je videlo, da pride na nič. Tak mož je potreboval 
vzpodbude in razvedrila. Ker ga pa ni našel nikjer 
drugje, iskal ga je v vinu. Tako se je vsaj omamil 
ter se vsega pozabil. 

Že izza svojih dijaških let je bil sam sebi 
prepuščen. Devetnajstleten je prišel na Dunaj. 
Bil je seveda prost in neodvisen, toda moral je 
tudi sam za-se skrbeti. Kdor je sam poskusil kaj 
sličnega, kdor je bil dijak, si stvar lahko presojal 
Studiosus! Koliko poguma, samozavesti, nadej in 
lahkomiselnosti! Kako ubog bi bil mladenič, ko 

ne bi bil vnet kot dijak za vse dobro, lepo in 
plemenito. Tudi med dijaki imajo resnica, svobodo- 
Ijubje in ljubezen do bližnjega svoje vrle, navdu- 
Sene zastopnike! 

Rada priznavam, da z vidnim veseljem opa- 
zujem te mladeniče, ki s takim zaupanjem zro v 
svojo bodočnost. Seveda, tudi njim bode grenko 
razočaranje otemnilo ta jasni pogled. 

Pogosto gledam, kako gredo učenci iz šole, 
ne gredo, ampak vro, se pehajo, prerivajo, suvajo 
brezskrbno in veselo, in kdor je močnejši, ima 
prav ! . . . Kako neznansko živ je tak mladič pri 
15 do 20 letih! In kako se ti dečki nabijajo in 
tolčejo! Kakor vnanjost, ne več otroška, pa tudi 
ne moška, tak je tudi njegov razum. Nekaj zna 
in ve, pa ne dovolj, da bi njegova pamet brzdala 
moč in jo primerno krotila. Če sme, jo da občutiti 
svojim bratom in sestram, vsekakor pa svojim so- 
učencem, kajti tudi tukaj velja še pregovor: „Moč 
je več nego pravica!" Vendar pa mislim, da 
so to najlepša njegova leta! Jean Paul — če 
se ne motim — jih imenuje dobo razposajenosti. 

Dvakrat srečen mladenič, ki ima pametne 
stariše, da vodijo njegovo mladost! 

Nemcem traja doba razposajenosti dalje, ker 
se tudi kasneje pričenja, podobna je tistim de- 
kliškim letom; Slovani, posebno Jugoslovani pa prej 
dozori in pridejo tudi prej k pameti. 

Vidim pa tudi vseučiliščnike, ko zapuščajo 
svoje učne dvorane. Tu se jim čita na večjidel 

inteligentnih in zato lepih obrazih življenje in 
samozavest. Četudi se mora marsikateri boriti z 
revščino in mu je lice nekoliko upadlo in bledo, 
toda poguma ne izgubi. Lahkomiselno — to je 
prava sreča za mladino — pozabi svoje revščine, 
zavest, da se bliža svojemu smotru, mu daje moč, 
da jo lahko prenaša. In nada, da doseže svoj 
namen, ga dela vstrajnega. 

Kaj pa se zdi nedosežno mlademu možu? 
Saj so že mnogi dosegli smotre, o katerih se jim 
poprej še nikdar sanjalo ni. 

Odkar je Bonaparte dokazal, da se tudi brez 
krone v zibeli lahko povzpne do cesarskega pre- 
stola, ve mladina, da ni nič nedosegljivega za 
resnega moža. Tudi Napoleon je imel svojo 
misijo, čeprav ga pitajo s tiranom! Koliko spečih 
močij in talentov je že vzdramil njegov vzgled! 

Nič ostudnejšega pa ni, kakor če človek 
zataji svoj rod ter ga izda iz samega dobičkarstva. 
Na srečo je takih mož le malo. 

^Ko bi bil tvoj oče s svojim genijem in s svo- 
jimi zmožnostmi sin kakega drugega naroda, ali 
pa, če bi se ne bil tako svojeglavno oklenil svoje 
domovine, koliko bolje bi se bilo godilo ne samo 
njemu, ampak tudi njegovi otroci bi ne bili tako 
silno zapuščeni!" Tako je dejala moja mati malo 
pred svojo smrtjo. 

Za vzgled mi je postavila Vincenca Kluna, 
ki je bil v svoji mladosti navdušen, a reven, zelo 
reven Slovenec. Kasneje ga je usoda zanesla med 

Nemce — tudi žena mu je bila Nemka iz Švice 
. — Nemci so mu dali kruha in prišel je do ugleda 
in premoženja ! Toda žalostno bi bilo, ko bi vsi 
možje tako mislili. Potemtakem bi ne mogel malo- 
številen in ubog narod nikdar imeti moža, ki bi 
mu bil na čast! 

Moj oče ni bil lakomen ali sebičen. Ljubezen 
do domovine pa diči vsakogar. Dr. Prešeren bi ne 
bil nikdar postal to, kar je, ko bi ne bil tako 
goreče ljubil svoje domovine in svojega naroda. 
In kar se nas tiče, pa tudi nismo pomrli od gladu 
— kajti zgodaj sem se naučila delati. In Prešer- 
nova hči je vendar boljša kakor hči marsikakega 
odličnega moža drugorodca, katera se sramuje 
dela, ker je bil njen oče imeniten mož. Torej 
vendar ni tako ničvreden ta narod slovenski! 

Tudi Nemci so sestradali že marsikaterega 
odličnega moža. Ako bi ne bil n. pr. Grillparzer 
dvorni svetnik, kdo v6, kako bi mu bilo šlo! In celo 
Schiller! Tudi on je moral imeti svoj poklic. 

Kdor misli, da bode žel kako pohvalo za 
svoje v resnici veliko in plemenito delo, se navadno 
bridko moti. Samo zgodovina se ga bode spominjala 
ter pisala: Da smo tudi mi imeli vrle, plemenite 
in velike može! Tem se imamo zahvaliti, da nismo 
podlegli v boju za svoj obstanek. Edino ta zavest 
lahko moža tolaži in ga vzpodbuja k vztrajnosti. 

Skoro bi dejala, da je sveta dolžnost vsakega 
za idealnimi smotri stremečega moža našega naroda, 
da posveti vse svoje moči domovini. Svojemu narodu 

mora kazati ideale, po katerih mu je hrepeneti, da 
postane jedin, prost, srečen in mogočen. Kajti tudi 
njegovi nasprotniki ne mirujejo in si prizadevajo 
na vse načine, da zmagajo v boju za obstoj svo- 
jega gospodstva! 

Res, boj je hud in vroč, zmaga še daleč, 
toda zmagate gotovo, ker z vami gre duh časa . . . ! 

In tako se nadejam, da se bodo svetila tudi 
druga odlična imena poleg imena mojega očeta v 
zgodovini našega naroda! 

Kako malo jih je, ki si ohranijo svoje mla- 
dostne ideale ! 

Včasi pridem mimo lesenega poslopja, kjer 
je že šestnajsto leto začasno nastanjen avstrijski 
državni zbor. Kadar zboruje parlament, srečam 
može, katere so avstrijski narodi odposlali na 
Dunaj kot svoje zaupnike in pravne zastopnike. 
Ali nima avstrijska poslanska zbornica te poseb- 
nosti, da je sestavljena po večini iz pravnikov? 
Narodi dokazujejo s tem morda več, nego sami 
mislijo, da hočejo pred vsem imeti in si ohraniti 
svoje pravice. 

Kak razloček med dijaki in temi dozorelem! 
možmi! Koliko izmed njih jih more reči: Dosegel 
sem, kar sem nameraval! Kdo pravi: Zadovoljen 
sem s svojo usodo in srečen ? Le malokdo nosi še 
v svojih prsih svoje mladostne vzore! Toda mož 
ni sam kriv, da so njegovi ideali pobledeli; kriv 
je tudi svet, ki idealista tako dolgo smeši in 
zaničuje, da naposled sam uvidi, kako nespametno 

je, če več ponuja, kakor zahtevajo. In boj za 
obstanek se mora bojevati realistično. 

Tako se človek spreminja. Toda popolnoma 
zatajiti in zavreči se mladostni vzori ne dad6, in 
to provzroči napredek: ljudje so vedno boljši! 

Pa vrnimo se zopet k očetu! 

Kdor je bil sam dijak, pozna dijaško življenje 
bolje, nego jaz, ki ga poznam samo iz pripove- 
dovanja. 

Nekateri možje prineso izza svojih dijaških 
let poleg bogatega znanja tudi strasti s seboj v 
življenje. V dobi, ko je živel Prešeren, so imeli skoro 
vsi duševno znameniti možje na Kranjskem kako 
napako, ki jih je nazadnje uničila. „ Velečastiti 
gospodje" so že od nekdaj radi in verno častili 
poganskega boga trt; in takrat nič manj! 

Moj oče je bil prišel na Dunaj z devetnajstim 
letom, kakor je dejal sam — drugi trdijo, da z 
dvaindvajsetim — pa je bil še tako nespameten, 
da ni razumel prijaznega bližanja mlade deklice. 
Njegova „nravnost" je bila za njegovih študij v 
Ljubljani gotovo brez graje. Bil je izvrsten dijak, 
in ne morda kak „izprijen genij"- 

Pred več leti mi je prišel slučajno v roke 
list iz tiskanega letnega šolskega poročila. Bil je 
iz latinskih šol, samo ne vem, če iz pete ali šeste. 
In med odličnjaki sem našla svojega očeta. Ako 
bi ne bilo Prešernovo vedenje povsem pravilno in 
brez vsake graje, bi ga ne bili tako odlikovali. 

Kajti v tedanjih časih bi sam talent ne zadoščal, 
ker je znano, da so bile Šole pod zelo ostro cenzuro. 

Pijači se je bil udal najbrž še le kasneje^ 
morda takrat, ko je bil za koncipijenta pri 
dr. Chrobathu. 

Prav dobro se še spominjam, če se je doma 
govorilo o ljubljanskih gospodih, da se ni nobeden 
branil vinu. 

Pomislimo tudi: Ves dan biti v pisarni in 
napenjati duha; ali je torej čudno, da se je vsakdo 
rad nekoliko porazvedril in okrepčal? In sicer kje? 
Doma? Redkokdaj! Zakaj? Saj je bilo vendar 
tudi nekaj izobraženih gospa? Gotovo! Kaj pa 
umemo, če pravimo „izobražena gospa"? Da zna 
malo brenkati na klavir in par besed kakega tujega 
jezika. Kako malo jih pa zna moža duhovito za- 
bavati in slediti njegovim mislim! Mesto da bi 
jim odganjala skrbi, mu jih še množi, tožeč o tem 
ali onem. 

Za moške je gostilna, naj so oženjeni ali 
samci. Po dr. Chrobatha n. pr. je prišel vsak večer 
hlapec, da ga je varno spremil domov. 

Takrat še niso imeli skoro nikjer navade, 
da bi vabili znance in prijatelje na večerjo. Pa 
je vendar zelo pametno in ne tako drago, kakor 
če si mož izven hiše išče zabave in razvedrila 
ter se odtujuje domu in rodbini vedno bolj in bolj. 

V gostilno se je hodilo in se hodi zaradi 
družbe. Za časa mojega očeta so bili tudi v naj- 
boljši družbi skrivni policijski agentje. Treba je 

bilo torej vsako besedo dvakrat dobro premisliti. 
S čim si torej preganjati čas? Zato se je pilo, 
zabavalo z natakaricami in igralo. 

Podlago za vso to lepo zabavo so prinesli 
z vseučilišča. Kajti tudi kot vseučiliščniki si niso 
vedeli preganjati dolgega časa drugače. 

Pijača, ljubezen in igra niso bile „državi 
nevarne" reči. 

O mojem očetu se je trdilo, da je zlagal 
svoje najlepše pesmi, kadar je bil malo vinski. 
Jaz pa tega ne verjamem. Ko bi bilo to res, 
moral bi prave čudeže delati v tem nesrečnem 
Kranju, kajti zadnje leto se je bil res malo 
preveč udal pijači . . . 

Mati mi je pravila: „Leta 1839. me je večkrat 
peljal na izprehod daleč ven iz mesta. Če je bil 
posebno dobre volje, je tudi zlagal pesmi. In 
takrat vendar ni pil . . . 

Skoro za gotovo trdim, da je dekan Dagarin 
našel več v „literarni zapuščini" mojega očeta, 
kakor to, kar je objavil dr. Bleiweis. Ali je Dagarin 
res kaj sežgal? Ali dr. Bleiweis utajil? To ve samo 
Bleiweis. 

Ko je moj oče še v Ljubljani stanoval, imel 
je pri sebi dva nečaka, sestrina sinova, Ivana in 
Jakoba Vovka. Ne čudim se torej, da ni mogel 
izhajati s svojo plačo. Čeravno sta imela dečka 
hrano od doma, sta vendar-le nekaj stala mojega 
očeta. In razmerje z mojo materjo ga je tudi 
nekaj stalo, čeprav ni imela sama ničesar od tega. 

Mnogi genijalni možje so v denarnih zadevah 
nevedni in lahkomiselni kakor otroci. Taki možje 
potrebujejo pametne iene, ki ga zna voditi. 

Žena mora biti svojemu možu, kadar je treba, 
tudi mati. 

Moja mati pa se ni nikdar spomnila, da po- 
trebuje oče perila, nogavic i. t. d. ter ga mora 
kupiti. Človek ni samo iz mesa, pa tudi iz zgolj 
duha ne! 

Žena, ki ne more osrečiti moža, naj se mu rajša 
umakne s poti. V resnici pametna žena lahko 
mnogo pripomore, da je mož srečen, ali bolje, da 
se mu godi dobro. Moja mati pa je sama priznala, 
da je bila sila nespametna . . . 



»Kdo zna 

noč temno razjasnit', ki tare duha!« 

Komu ni znana ta krasna pesem („Pevcu")? 
Tu nam slika pesnik zavedno in prepričan o svoji 
veljavi svojo nalogo, svoj pravi poklic. Tu se nam 
kaže Prešeren takšnega, kakoršen je. 

„Moj pomen in moje zasluge za domovino 
bodo vedeli ceniti še le tedaj, ko bodem že davno 
mrtev. Zato upam, da ne bodo moji otroci zapu- 
ščeni, že zaradi mene ne!" 

»Kdo zna 

noč temno razjasnit', ki tare duha!« 

To zna pesnik, ki potegne človeku mreno z 
oči] ter mu oznanja resnico v obliki pesmi, ker 
je ljudem sicer neprijetna. Pesnik je izvoljeni 
svečenik in mučenik resnice. 

»Kdo ve 

kragulja odgnati, ki kljuje srce 

od zore do mraka, od mraka do dne!?« 

Pevec, ki tolaži trpeča srca in razveseljuje 
oblačno dušo, Leka ima celo za grenko, bridko 
kosanje; kajti nič ni bridkejšega nego spoznanje 
storjene krivice. In kar je storjenega, ne stori 
niti Bog, da bi ne bilo storjeno. In še celo za 
kosanje ima pesnik lečilo: ker napeljuje k spravi 
in odpuščanju. 

Kraljevi pevec David edini je mogel raz- 
vedriti dušeVno bolnega kralja Savla. Judje so 
povzdignili ljubeznivega pevca za svojega mazilje- 
nega vladarja . . . 

»Kdo uči 

izbrisat' 'z spomina nekdanje dni, 
brezup prihodnjih odvzet' spred oči, 
praznoti vbežati, ki zdanje mori!« 

Prešeren sam pravi, da se je zahvaliti samo 
pesniku, da se ni popolnoma pozabila lepota 
Helenina, ki je toliko mož zvodila v smrt pred 
Trojo. 

Iz del velikih mož črpamo razvedrila in 
tolažbe, kadar nas straši brezupna bodočnost in 

prazna minulost. Pesnik nas navdahne z novimi 
upi, ker vidi v bodočnost, hiteč pred nami in 
živeč v njej. Ima pa tolažila tudi za sedanjo 
praznoto, ker nas uči verovati, upati in ljubiti! 

Pesnik ne sme skloniti glave pod težo last- 
nega gorja. Tudi veselje in srečo mora znati nositi 
ter trpeti in se boriti, svest si svojega poklica za 
ideale človeštva brez odmora in. prestanka! 

Tako razumem jaz to pesem in menim tudi 
vsak le količkaj izobražen rojak. Zakaj je neki 
dr. Bleiweis zasukal pomen teh stihov? Pač se 
nam pripoveduje v bajeslovju o Prometeju in kra- 
gulju, ki mu kljuje jetra. Tudi kesanje je kragulj, 
ki kljuje človeško osrčje in človeška hvala je 
vedno le nehvaležnost. 

Česa pa naj bi se bil Prešeren toliko kesal ? 
Krivice ni storil vse svoje življenje nobene. Vedno 
je bil vnet za vse dobro, lepo in plemenito. Bil 
je pravičen in vesten, kar je potrdila tudi moja 
mati rekoč, da je bil sila natančen. Kesati bi se 
mogel edino le tega, ker je sledil svojemu notra- 
njemu nagonu, svojemu poklicu. Ne, ne! Moj oče 
ni bil kot pesnik in svečenik resnice in pravice 
nikdar slabotnežl Poznal je Ijudij ter vedel, da 
ga ne razumejo. 

Ne kragulj kesanja kljuje osrčje Prešerna, 
pesnika najslajših pesmij, kar se jih je sploh kdaj 
opevalo v slovenskem narečju, nego grenke skrbi 
so mu grenile zadnje dneve njegove. 

111 



Zavest, da ne more sebi in svojim otrokom 
preskrbeti niti najpotrebnejših stvarij, in sramota, 
da ga bodo otrokom opisovali kot očeta, ki ni dovolj 
skrbel 2a nje, je gnala Prešerna v obup, v smrt. 

Še celo na smrtni postelji — kakor je znano 
— so mu delale preglavice skrbi za bodočnost 
svojih otrok. In kdo ga je rešil teh skrbij? Na 
Kranjskem ga ni bilo ne jed ne ga človeka, ki 
bi bil to storil! 

Oni redki, ki so poznali Prešernovo „opo- 
roko", so bili poparjeni in se zgražali nad njegovo 
izjavo; za to ni nič koristila njegovim otrokom. 

V posmrtnici, katero je dr. Bleiweis v svojih 
»Novicah" precej po Prešernovi smrti posvetil 
njegovemu spominu, povdarja, kako potrpežljivo 
in udan je bil Prešeren v svoji dolgi in mučni 
bolezni. Moja mati ga je poznala trinajst let, in 
ga ni cula nikdar tožiti o telesnih bolečinah. 
Samo enkrat je dejal, naj položi dlan na njegovo 
glavo, da vidi, kako mu v njej besni in razsaja. 
Vprašala ga je, če ga glava boli. „Sedaj ne, včasi." 

Ko so se nabirali prispevki za Prešernov 
nagrobni spomenik, priredili so diletantje v gleda- 
lišču slovensko predstavo. Nekdo se je bil spomnil 
tudi moje matere ter ji poslal vstopnico. Med 
drugim se je deklamovala tudi Vodnikova: 

»Ne hčere, ne sina 
po meni ne bo . . .« 

nanašajoča se na mojega očeta! 

zaslažili bodo mnogo, seveda po svoji nadarjenosti. 
Moji otroci pa morajo biti nadarjeni!-* 

Dne 18. decembra leta 1842. sem prišla jaz 
na svet. 

Ko mn je mati sporočila to novico, je prišel 
nemudoma. Njegove prve besede so bile: „Zopet 
deklica? Kje je?** Ker je bilo zvečer, in je hotela 
mati zahtevati luč, ji je to zabranil ter si sam 
prižgal svečo. „To bode moja kuharica," rekel je, 
vzevši me v roke. „ Škoda, da se ni rodila že 
pred desetimi leti. Pa nikar ne daj otroka v rejo, 
bom že skrbel za vaju po svojih močeh, nekaj pa 
tudi lahko sama delaš." Ta iskrena, srčna želja 
pa se mu ni bila izpolnila. Ker so mater začele boleti 
prsi, in se tudi sploh ni rada ukvarjala z otroki, 
dala me je neki ženski na Ig v rejo. Ta njen 
korak je storil, da sve bili brez domovja vse 
svoje življenje, na srečo da tega ni uvidela nikdar. 

Položivši me nazaj k materi je dejal: „Kako 
pa bode ime mali dami?" 

„Emestina." 

„N6, to je vendar nemško ime." 

„Kako pa naj se glasi?" 

„Svoje otroke lahko daš krstiti kakor hočeš. 

Nazival me je Tinko in tudi doma so me 
klicali tako. „Tinka moja, ti prideš k meni za 
kuharico, mama pa naj s svojim fantom ostane v 
Ljubljani!" mi je dejal, ko nas je obiskal L 1847. 
Vzel me je tudi na kolena ter mi gledal nepopisno 
ljubeznivo v oči. Moja stara mati je potem pravila. 



^a ga ni nikdar videla tako veselega in srečnega. 
Ugajala mu je moja resna nrav, katero so drugi 
grajali. Moja mati je dejala, da je najbrže mislil, 
da sem iz stekla, tako rahlo in previdno me je 
vselej prijel, kakor bi se bal, da se razdrobim. 

Ko me je bila dala v rejo, ji je rekel, naj 
«e priuči kakemu opravilu, od katerega bi se — 
če treba — živila. Nekako takrat je bilo tudi, 
<la je odprl rokovičar Horak — prvi v Ljubljani 
— svojo prodajalnico ; mati se je tedaj učila šivati 
rokovice. 

Takrat sta stanovala ravno nasproti, le vrt 
je bil vmes; kadar je hotel govoriti ž njo, ji je 
lahko dal znamenje z roko. Ondi je stanoval, 
dokler ni odšel v Kranj. 

Neko nedeljo popoludne je prišla k njemu; 
bil je nenavadno dobre volje. Dejal je, da se čuti 
zelo srečnega, da ima hčerko, kadar umrje, bode 
vsaj kdo plakal za njim. ,,Tudi ti bodeš jokala; 
izpoznaš še-le, kaj imaš, ko me že več ne bo, 
kajti sedaj me ne umeš! Moja sestra ne bode 
jokala po meni, kajti tercijalka nima srca!" Mati 
mu je pripomnila nato, kako ga more veseliti 
zavest, da bode za njim jokalo dete, ki samo ob 
sebi ne more kaj. 

„Vrag vedi, v vsakem človeku je nekoliko 
egoista! S tem sem le hotel reči, da sem srečen, 
ker imam bitje, kateremu je moje življenje res 
potrebno, in kateremu je mar moje dejanje in 
nehanje; to pa je samo pri otroku. In to me dela 

-srečnega, in za to srečo imam zahvaliti Tebe.. ! 
Tudi še ne mislim umreti, saj sem zdrav in čvrst 
in prav lahko doživim svojih sedemdeset let . . . 
O, ko ^bi tudi tebe mogel res osrečiti!** 

^ Vzemi me, saj veš, da bi bilo to moja 
največja sreča." 

Prešeren je globoko vzdihnil, podprl se s 
komolci, zakril si oči ter se zamislil. Črez dolgo 
se je sklonil — bil je za deset let starejši. Nato 
je vstal, prijel mojo mater za rameni ter jo potisnil 
ven rekoč: „Idi sedaj . . .!" 

Po tem dogodku ga ni bilo dolgo, kajti še 
•celo po denar je morala hoditi moja dojilka. 

Ta dogodek, ki sem ga pripovedovala ravnokar, 
-se je zdel moji materi tako čudovit in skrivnosten, 
<la mi ga je več ko enkrat pravila od besede do 
besede tako, kakor sem ga zapisala. Ali res ni 
poznala ta ženska prave, srečne ljubezni, ki je 
•edino le v tem, da je srečno ljubljeno bitje . . .? 
Ko sem imela že skoro dve leti, vzela me je mati 
vsled očetove želje domov, kjer pa se nisem mogla 
<lolgo privaditi. 

Moj oče me je prišel nekega večera obiskat 
— bil je ravno njegov rojstni dan in god obenem; 
Jaz ga takrat še nisem poznala ter nisem hotela 
iti k njemu. „Glej, glej, noče me pripoznati," je 
vskliknil šaleč se. Mati pa je dejala, naj pride 
bolj pogosto, da se ga privadim. 

Namenil sem se, da sploh ne pridem več, 
«da se vaju preveč ne navadim. Toda včasi se me 

loti taka otožnost, da me kar s silo žene k vama. 
In tega mi pač ne more nihče prepovedati, če 
hočem videti svojega otroka, makari o polunoči!" 

Ko sem bila še na kmetih, je vprašal mojo 
mater, kako kličem svojo dojilko. 

„1, kako neki — mati ji pravi!" 

„In to je tebi prav?" 

Toda matere kaj takega ni ganilo. 

Kasneje sem ga poznala in vselej, kadar je 
prišel, zaklicala veselo: „Mama, vidiš pap4!*' 
Smehljaje je tedaj dejal: „Vidiš, pozna me!" 

Pogosto je naročil svoji sestri, da je na- 
pravila sladkarij in mati me je morala tja peljati, 
ker ga je posebno veselilo, da mi je sam dajal 
peciva. Sestra pa ga je zato morala speči, ker 
je menil, da ima večjo vrednost, če ga sestra 
speče njegovi hčerki, kakor pa kupljeno pri sla- 
ščičarju. 

Čeprav ni nikdar hotel pritrditi, mu je bilo 
vendar všeč, če je kdo dejal, da sem njemu podobna. 

Nekega dne me je dolgo motril, potem pa 
dejal materi: „Tvojo hčer bodem sam vzgajal, 
sam bodem pazil na njo, da je kdo ne zapelje 
tako rano, kakor njeno mater. Deklica se mora 
vzgajati z ljubeznijo, da dobi zaupanje do svojih 
starišev, ti pa tega nočeš umeti. Toda zapomni 
si vsaj to, da mi pač otroka ne preteplješ!" Nekoč 
ji je celo zagrozil, da me ji vzame, ko mu je 
njegova sestra povedala, da me je cula jokati 
noter v svoje, oziroma Prešernovo stanovanje. 

Prišlo je leto 1845. 

Bilo je sredi poletja, ko se je Preš^en ob 
šestih zvečer zgrudil nezavesten pred pisarno. 
Dr. Chrobath je imel tedaj svoj urad v Slonovih 
(Prešernovih) ulicah, v Lukmanovi hiši.*) Prenesli 
so ga v sobo ter mu puščali; ko mu je odleglo, 
peljali so ga domov. Vendar pa se je čudovito 
naglo razširila po mestu govorica, da je dr. Pre- 
šerna zadela kap, in da najbrže ne okreva nikdar 
več. Še tisti večer je poslal neki Prešernov pri- 
jatelj svojo ženo moji materi, ki je bila že blizu 
poroda, „previdno" povedat pretresljivo novico. 

Drugo jutro ga je obiskala na vse zgodaj. 
Bala se je, da je mrtvouden, z veseljem pa je 
videla, da je pri popolni zavesti. Da bi jo pomiril, 
je celo vstal ter šel parkrat po sobi semtertja. 
Tudi v pisarno je šel še isti dan, „ker se plača 
vendar ne more vleči zastonj." Vprašal jo je, če 
se je zelo prestrašila. Ker je jokala, tolažil jo je 
rekoč: „Saj mi je že bolje, kmalu bodem zopet 
zdrav. Ne jokaj! Saj še živim; če bi se pa vendar- 
le zgodilo, da bi umrl, predno bodo otroci pre- 
skrbljeni, pa upam, da moji otroci ne bodo zapu- 
ščeni. Še le po moji smrti uvidi moj narod, kaj 
sem storil zanj! Kadar bom mrtev, bodeš tudi ti 
vedela, kdo sem bil... Moji otroci ne bodo 
sirote!" 



♦) Tam, kjer stoji sedaj pošta. 

. Dne 18. septembra je bil rojen moj brat 
Jfrance. Bil je tretji in zadnji otrok moje matere 
z dr. Prešernom. 

,[ . Moj oče je moral biti tedaj v hudih denarnih 
ftiskah, kajti prišel ni pogledat svojega sina, dasi^ 
ravno ga je moja mati obvestila o tem dogodka 
po svoji materi. In to dete, čigar rojstvo bi jo 
bilo skpro stalo življenje, ta deček ji je bil naj- 
dražji na syetu. Kako vesel bi ga bil moral biti 
oče, ker se mu je bila izpolnila najiskrenejša želja; 
in sedaj ga niti blizu ni!... In vendar je to 
dejstvo bolj užalilo morda žensko nego pa 
mater. 

Ko mi je pripovedovala te dogodke, mi je 
diejala: „Tako za malo se mi je zdelo, da ga ni 
bil(i) blizu, ko si vendar sicer ni dal dvakrat reči. '^ 

Tretji dan po rojstvu je dala dečka oni 
ftojilki v rejo, pri kateri sem že jaz bila. 
'^ Kdo. bi torej zameril ubogi ženski, da je, od 
lijega zanemarjena in nahujskana od Nespametnih 
ljudi j, storila veliko napako ? ! 

Ker je vedela, d^' ga bode to najbolj glo- 
lioko ranilo, zapustila je v začetku meseca oktobra 
ll 1845. Ljubljano ter se napotijo služit v Trst. 
t*red svojim odhodom pa md je pisala pismo, 
(in v tem je bila prava mojsterica) polno najtrp- 
kejšlh očitanj, ter mu tudi naznanila uro, kdaj se 
odpelje. In ravno ko je hotela sesti v poštni voz, 
ga je zagledala priti iz gostilne „pri Maliču**, 
bledega in opotekajočega se. Bil je — pijan! 

Takšnega ga je videla prvič, odkar sta se poznala. 
In odpeljala se je brez slovesa. 

„ Sedaj pa je otroke in mene pustila na cedilu 
in je šla", dejal je tisti večer nekemu znancu, ki 
je kasneje to njej povedal. 

Da ga pa ni bilo nič blizu, ko se mu je 
rodil sin, je bilo najbrže to vzrok, ker ni imel 
ravno denarja; kajti črez nekaj dnij ga je pri- 
nesel, in kakor po navadi plačal vse. 

Prvi mesec po materinem odhodu je prinesel 
denar M. Kastelic. 

V Trstu je ostala moja mati le nekaj me- 
secev; bila je skoro ves čas bolna, in tudi njena 
mati ji je bila sporočila, naj se povrne. In tako 
se je vrnila meseca maja 1. 1846, 

Za materine odsotnosti je Kastelic prinašal 
redno vsak mesec denar moji stari materi in tudi 
Prešeren je prišel večkrat pogledat, kaj delam. 

Zakaj je ravno Kastelic denar nosil, o tem 
je pravil sam moji materi sledeče: „Koncem sep- 
tembra ali v začetku oktobra je dobil moj oče 
denar — več sto goldinarjev; imel pa je tudi 
mnogo dolgov. Toda sicer tako točni in natančni 
mož ni plačal ne dolgov in tudi v pisarno ni prišel. 
Udal se je bil pijači. Upniki so šli k dr. Chro- 
bathu ; in ta je torej naročil Kastelcu, naj gre k 
Prešernu, naj mu pobere denar in ga pozove, da 
zopet pride v pisarno. Moj oče je bil še v postelji 
in ni črhnil ne besedice, ko je prišel Kastelic ter 
mu pobral denar. Nato je zopet prišel v pisarno. 

Dr. Chrobathu je moral našteti vse svoje dolgove. 
„Najprej za moje otroke", je dejal in še le potem 
so prišli drugi upniki na vrsto. On sam je bil 
zadovoljen z jedno dvajsetico na dan, dokler ni 
vsega poplačal, kar se je kmalu zgodilo. 

Od tedaj je pošiljal moj oče vedno po Ka- 
stelcu denar. In tako je bilo tudi takrat, ko je 
bivala moja mati v Trstu. Nekoč mi je dejala: 
„ Vselej, kadar sva se kaj sporekla, je popival." 

Kakor sem že povedala, se je vrnila moja 
mati meseca maja 1. 1846., in mojega očeta ni 
bilo več k meni. Neko nedeljo zjutraj, ko se je 
moja mati ravno vračala iz cerkve, sta se srečala 
„za vodo" (na Poljanskem nasipu), na voglu 
Reichove hiše. Cula ga je, ko je zaječal, in zavila 
na Suknarsko stezo, da ji ne bi bilo treba iti 
mimo. Skrivaj se je potem ozrla in videla, da je 
slonel na ograji ter strmel v vodo. 

Dne 15. avgusta ji je pomigal z roko skozi 
okno, naj pride k njemu. Po kratkem obotavljanju 
je vendar šla. Sprejel jo je prijazno rekoč: „Saj 
sem vedel, da prideš. Ali že veš, dekle moje, da 
pojdem iz Ljubljane?" 

„Nekaj sem slišala." 

„Ne bodi žalostna, sedaj bode kmalu vse 
dobro. Jutri pojdi po dečka, da se te privadi. 
Kaj ne, da bi ti ne piogel storiti večjega veselja?... 
In kaj pravi tvoja mati? 

,.Kaj pa naj pravi? Nič!" 

„Le reci, da pridem potlej Tinko obiskat; 
dolgo je že nisem videl/ 

Takrat še nisem štela štirih let, toda tistega 
dne se še prav živo spominjam. Vzel me je v 
naročje, pokazal mi uro, zibal me ter vprašal, če 
pojdem ž njim, ko pride po-me. Predno se je po- 
slovil, me je vprašal, katerega imam rajši, njega 
ali mater: odločila sem se zanj. In še sedaj vidim 
pred seboj to drago obličje s solnčnim smehljajem, 
te oči, polne ljubezni, in nepopisno sladko potezo 
okrog usten, kojih poljub je bil blagoslov mojemu 
življenju ! . . . 

Moj oče, tvoje dete objokuje danes svoje 
izgubljeno življenje ! . . . 



V. 

Prešeren se preseli v Kranj za odvetnika. — Poskns samo- 
mora. — Prešeren zboH. - Ana Jelovšekova se poslovi s 
svojima dvema otrokoma od Prešerna, ležečega na smrtni 
postelji. — Dagarin. — Prešernova smrt. — Dr. Bleiweis. 
-> Prešernova oporoka. 

Koncem septembra ali prve dni oktobra 1. 1846. 
je Prešeren ostavil Ljubljano ter se naselil v 
Kranju kot okrajni odvetnik. 

Do začetka 1. 1848. mu je šlo najbrže prav 
dobro, kajti poplačal je več sto goldinarjev dolgi, 
katere si je bil izposodil za selitev in razne takse. 

Tudi moji materi je poslal vfiasi še kaj posebej. 
Tako n. pr. L 1847, za Miklavža pet goldinarjev z 
izrecnim naročilom^ da mora za ves denar nakupiti 
daril za nas. Nekolikokrat nas je tudi prišel 
obiskat in se vselej poslovil z obljubo ^ da v 
kratkem pride po svojo ^»malo kuharico.^ 

Ko je dečka pnic videl, tlesknil je z rokami 
in vskliknil; ^.Kakšen je pa ta?!** Kajti komaj 
je Francelj sbodil, ran je mati že naredila hlače; 
tudi se je morda očetu zdelo čudno^ ker je bil 
deček plavolas — dasi jih je bilo baje več v 
njegovi rodovini plavolasih. 

Moj bratec je bil lep otrok, svetlih las, 
prijaznih rnjavih oči j. ljubezniv in prikupljiv — 
v živem nasprotju z raenoj . . , 

Leta 1848. mu že najbrže ni Šlo tako dobro, 
ker g:a dolgo ni bilo. Prišel je Se-le meseca sep- 
tembra, ko je pripeljal Rudolfa Smoleta na vojaški 
nabor; tedaj je obiskal tudi nas. In že taki^at si 
je bil denar za nas izposodil pri svoji teti. Moja 
mati ga je videla skozi okno in se zelo prestrašila, 
ker se je bil tako spremenil. Ko je vstopil v sobo, 
sem mu poljubila roko, ravno tako tudi moj bratec; 
vsakemu je podaril srebrno dvajsetico — to je bil 
zadnji dar iz očetove roke . . . 

Prisedel je k materi, ki je šivala. Očitala 
mu je, da tako redko prihaja, iu videti je, kakor 
bi bil nas vse pozabil. 

Žalosten odgovori: „Nisem vas pozabil ne, 
toda bolje je, da ue prihajam prepogosto , . . Ne 

M 



Teš, kako osamljen sem tam gori; ti im«^š vsaj 
otroke, jaz pa — prav ničesar...! Kadar začuješ 
mrtvaški zvonček, moli z otroki za-me!"* 

Moja mati ga je vprašala, čemu ji to pravi, 
«aj do Ljubljane se ne bode čul mrtvaški zvonček 

Ko ji je dal roko v slovo, ga je vprašala, 
kdaj zopet pride; in odgovoril ji je: „Moja ženka, 
1)0 smrt grenka!" 

Bil je zadnjič pri nas. Poslej tudi ni poslal 
nič več denarja. Enkrat je bila pri njem moja 
^tara mati; dal ji je pet goldinarjev, „ni imel 
več." Kasneje je bila moja mati pri nJem: „Ta-re 
tolar imam," je rekel, „potreboval bi ga za kolke, 
pa ga dam tebi.^ 

,.Le imej ga :. .!" • 

Bilo je menda koncem oktobra, ko se je 
oklenil usmrtiti — sam Bog ga je obvaroval te 
grozne nesreče! V kubinji*) Maierjeve gostilne sie 
je z ovratnico skusil obesiti. Na srečo je prišla 6 
pravem času gostilničarka ter ga rešila. Odvedli 
«0 ga domov. Poslej ni šel več iz hiše, ker je bil 
bolan, in je tudi bolfezen najbrže največ pripomogla 
•do tega nesrečnega sklepa. 

Vse to je pravil Kastelic moji materi, in jaz 
sem cula vse to, ko sta se pogovarjali mati iii 
labica meneč, da se igram. Drugače mi morda 
mati ne bi bila povedala tega. 



*) Kakor sem izvedela kasneje iz zanesljivega vira, 
je bilo to v sobi. Pisateljica,:, 

Meseca novembra ga je obiskal Kastelic. 
Bekel mu je, da ne more ven, ker ima otekle 
noge; tudi spati ne more, zato dela noč in dan. 
Meseca decembra je že ležal; zdravniki so obupali 
nad njim^ samo on je še pričakoval zdravja. 

Moji materi je nekdo nasvetoval, naj skrbi,. 
da nas pripozna. 

Toda bolj iz ozirov na njegovo bližnjo smrt 
nas je peljala mati v Kranj očeta obiskat. Z nami 
je šla tudi neka materina teta. 

Najprej smo šli k dekanu Dagarinu. Rekel 
je: „Ker me dr. Prešeren še ni dal poklicati, ga 
Še nisem obiskal; tudi ne vem, če me sploh pokliče." 

K očetu nas je peljala teta, medtem ko je 
imela mati — nevem že kak opravek — pri 
okrajnem sodišču. 

Ko smo prišli s teto v očetovo stanovanje,, 
nas njegova sestra Katra ni pustila k njemu 
rekoč: „Zdaj ga pa vzemite, pa ga v grob nesite!" 
Ko ji je teta nekaj tečnih povedala, hotela nas 
je pa kar snesti; toda moj bratec se je skril za 
teto in jaz sem se obrnila v stran. 

Medtem je bil moj oče zaslišal besedičenje 
in resnico sluteč poslal ven Rudolfa Smoleta gledat,, 
kaj je. Precej nato nas je pozval k sebi. 

V prednji sobi je stala surova pisalna miza 
in ravno taka omara za spise; v predalu spodaj 
pa je ležalo par še blatnih škornjev. 

V drugi sobi je bila postelja, omara s predali,, 
na kateri je stala ura, miza s papirjem in pisalnim 

orodjem — kajti Smole je pisal, kar mu je oče- 
narekoval. Še nekaj stolov je spopolnjevalo ono 
pohištvo, katero je imel Prešeren že v Ljubljani, 

Na postelji je ležal moj oče. Pri njem sta 
bila dva krepka kmeta. Starejši je bil njegov 
svak Janez Vovk, za mlajšega pa ne vem, kdo je 
bil. Prišla sta ga bila prevzdigavat, ker ga sestra 
sama ni mogla. 

Hotela sva mu poljubiti roko, cesar pa ni 
dovolil, ker mu je solzila že sokrovica iz kože. 
S teto se je pogovarjal o svoji bolezni; imel je 
še vedno upanje, da kmalu ozdravi. Moj štiriletni 
bratec se je zelo temeljito zanimal za omaro, jaz 
pa sem stopila k vratom nasproti postelje, da 
sem mogla zreti očetu v obraz, ter jokala. Videla 
sem, da je moj „dragi papa" bolan, in mislile, da 
je hud na -me, ker si ni dal poljubiti roke. O 
smrti pa še nisem imela pojma. 

„Tinka, le jokaj za svojega dobrega papA. 
ki tako lepo skrbi za-te!" Te besede je izgovorila 
za menoj moja mati, ki je bila ravnokar vstopila. 

„Kdo pa skrbi za njo, če ne jaz?!" je donelo 
s postelje nazaj. 

Tukaj mi je pripomniti, da sem napisala 
dogodke tega nepozabnega dne iz lastnega spomina, 
le nekaj malega je spopolnila moja mati, ko sem 
jo na to opozorila črez šestindvajset let. 

Pa s tem dnem še nisem pri kraju! 

Mati je stopila k postelji in on ji je prijazno 
pomolil roko. Potlej je dal kmetoma znamenje z 

roko, naj gresta ven, kar sta le nerada in obotavljajo 
se storila. In še-le potem je govoril z mojo materjo. 
Rahlo ji je očital, da je z nama prišla v takem 
snegu in mrazu. Kmalu okreva in ozdravi, potem 
tudi uredi vse; za vse slučaje pa ve, kaj je 
njegova dolžnost 

Ravno ko mu je dejala^ da naju pusti pri 
njem, ker naju ne more rediti, je vstopila njegova 
sestra Katra, ki je imela navado, da je planila iz 
jedne skrajnosti v drugo. Precej je bila zadovoljna 
s predlogom rekoč: „Le jih pustite, jaz imam 
otroke rada!" Ko pa jo je kmalu potem teta 
spomnila, naj odreže vsakemu kosec kruha, je 
dejala: „Ga nimamo sami nič!" 

Moj oče je globoko vzdihnjl, in tako smo 
se poslovili 

Kmalu potem so ga imeli operirati, in po- 
klical je Dagarina. Poslej je dekan Dagarin večkrat 
jako spoštljivo pisal moji materi ter ji poročal, 
kako gre očetu* 

Od očeta smo šli v gostilno ,,k stari pošti" 
na kosilo. Gostilničar Maier je prišel takoj k nam 
ter nas vprašal: ,,Kaj ne, to sta Prešernova otroka?" 
Ko mu je mati. pritrdila, je nadaljeval: „Precej 
sem bil uganil; seveda, še zelo majhna sta. Gospod 
doktor mi je večkrat dejal: „V Ljubljani imam 
dvoje otrok, ko bi bila le nekoliko večja, in moja 
sestra ne tako odurna, precej bi ju vzel k sebi. 
Deklica bi lahko kmalu hodila , v šolo, poučeval 
bi jo sam. Imel bi vsaj razvedrilo in ne bi bil 

tako sam."" Pripovedoval je tudi, da bi si bil 
lahko prislužil mnogo več, ko bi bil sprejel vsako 
tožbo. Tudi je bil preveč dobrih rok, da bi si bil 
kaj prihranil. Če je imel dve suknji ali dva para 
črevljev, in je srečal reveža, precej ga je oblekel 
ali obuL Tako gostilničar Maier o mojem očetu. 

Dne 8. februarja L 1849. ob desetih pred- 
poludnem oglasili so se mrtvaški zvonovi s stolpov 
ljubljanskih cerkva, da je umrl dr. Prešeren. Ko 
je poslanec iz Kranja s pismom dekana Dagarina 
v roki prestopil prag skromne sobice, kjer je 
zdela še mlada ženska pri svojem napornem delu, 
in se je igralo dvoje ničesar hudega slutečih 
otrok, je smrtno prebledela. 

„Dr. Prešeren je pripoznal svoje 
otroke in mirno umrl," glasil se je konec 
tega pisma ... 



Šest tednov in še dalje je ležal moj oče 
bolan in dekan Dagarin je zatrjeval moji materi: 
„Do sedaj me ni še nihče poklical, in tudi ne vem, 
če me sploh bodo!" Ali čaka prijatelj, da ga pri- 
dejo iskat, če mu leži prijatelj na smrtni postelji? 
In dr. Bleiweis trdi črez sedemindvajset let, da je 
bil dekan Dagarin Prešernov prijatelj. 

Škoda, da nam dr. Bleiweis ne pove, kolikrat 
je bil on z baronom Cojzom pri Prešeniu v Kranju. 
Samo iz baronove plemenitosti se da sklepati, da 
sta nemara z Bleiweisom parkrat obiskala mojega 

očeta. Gospoda sta seveda prinesla „zapošcenemii 
prijatelju vsakeršne tolažbe." Od koga jni je bil 
zapuščen Prešeren . . . ? 

Potem ko smo ga obiskali v Kranju, je priJ^el 
nekega dne M. Kastelic k nam. Nasvetov al je moji 
materi, naj gre k dr. Bleiweisu. Ta ima namreč 
od „Slovenskega društva" za očeta 100 goldinarjev 
— baron Cojz je bil dal sam 50 gld. — Bolniku 
pa se poreče, da se je razprodalo toliko izvodov 
njegovih „Poezij". Zato denar izroči založnik 
Blaznik, ker se je bati, da bi Prešeren podpore 
ne sprejel. 

Moja mati je torej šla k dr. Bleiweisu, ter 
vzela naju oba s seboj. Dr. Bleiweis je zelo na- 
tančno povpraševal po razmerah, o katerih pa je 
bil zelo dobro poučen. Končno je obžaloval, da 
ni prišla prej: „kajti sedaj je denar že odposlan.' 
Materi je bilo prav, če dobi bolnik vse. čeprav 
je tudi sama zelo potrebna, ker ga najbrže jako 
potrebuje. 

„E, kaj," vskliknil je dr. Bleiweis, „ vendar 
bi bilo bolje, da bi bili vi kaj dobili za otroke, 
kakor pa da to zapije njegova sestra!" 

Ko je mati Kastelicu pokazala Dagarinovo 
pismo, v katerem ji naznanja, da nas je Prešeren 
pripoznal, je vskliknil skoro obupno: „To je storil P!"" 
Sestavil ji je tudi prošnjo, da se nam postavi 
varuh, samo prepisala naj bi jo, ker noče, da bi 
pri deželnem sodišču poznali njegovo pisavo. 

Kastelic jo je tudi vprašal, če je zapustil 
kaj literarnih del, „ker v Kranju itak ni delal 
mnogo." Med očetovo boleznijo pa je bil ravno 
Xastelic največkrat pri njem. 

Po očetovi smrti je nekoč moja mati omenila 
•dr. Bleiweisu, da nas je hotela očetova sestra pri- 
držati v Kranju, česar pa on ni dovolil, temveč 
jo pozval, naj nas vzame s seboj. „ Otrok bi že 
nikdar ne dala na kmete," je pristavila. 

„Zakaj pa ne," je vskliknil dr. Bleiweis. „AU 
ne bi bilo dobro za otroke? Mar menite, da je 
:sramotno biti kmet?" 

„Tega pač ne mislim, gospod doktor," je od- 
govorila mati, ,,ali otroci so mestni; in tudi kmet 
pošilja svoje otroke v mesto, da se nauče kaj 
koristnega, kmečki otrok pa postane hlapec ali 
dekla svojega premožnejšega soseda." 



Kdor bode kdaj prebiral to knjigo, utegne 
ga morda tudi zanimati Prešernova oporoka ali 
poslednja volja. 
Evo je! 

„Am e.Februar 1849 errichtete Dr.Franz 
Prešeren in Gegenwart der Zeugen Matthaus 
Mayr, Anton Ahčin und Valentin Čiražer eine 
n[iundliche letztwillige Anordnung, welche am 
15. Februar 1849, Zahl 9651, sub •/. von dem 
k. k. Bezirksgerichte Krainburg protocoUirt 
vurde." 

In dieser Anordnung verfligte er w5rtlich 
f olgendes : 

„ Weil mich eine Person stets belastiget, 
meinen letzten Willen zu erkiaren, so thue 
ich dies jetzt nachstehend: VermOgen besitze 
ich ohnediess keines, solite aber doch etwas 
zurtickbleiben, so soUen dasselbe die zwei 
Kinder beerben, welche ich mit einer sicheren 
Jelovšek in Laibach habe. Die Zimmer- 
einrichtung nnd das Bettgewand vermachte ich 
abermeiner Schwester, die bei mirwar,namlich 
der Katharina Prešeren; meine librigen Ge- 
schwister haben bei meinem Verlasse gar 
nichts zu fordem." 

Zum Schlnsse setzte er noch bei: 

„Auch die goldene Sackuhr soli obigen 
zwei Kindern der Jelovšek gehOren." 

Nachdem dr. Prešeren noch wiederholte, 
diess sei sein letzter Wille setzte er bei : 

„Sollte ich mich spater eines anderen 
besinnen, werde ich wieder um Sie schicken.** 



VI. 
H karakteristiki Prešernove tfoi»e. 



v 

Uitatelji 



ju te knjige se bode morda zdelo, da skušam 
kazati svojega očeta v milejši luči, kakor pa 
je bil v resnici, toda jaz tega ne verjamem, ker 

si prizadevam biti kolikor mogoče objektivna. Pač 
pa piše te vrstice roka hčere, ki želi, da bi tudi 
drugi spoznali njenega ljubljenega, dobrega očeta. 
Roka ljubeče hčere je, ki riše in slika očetovo 
podobo, saj je ljubezen solnce življenja. 

. Kakor stori solnčni žarek tudi najtemnejši 
kotiček prijazen, tako poveliča tudi ljubezen napake; 
in kjer drugi obsojajo, skuša ljubezen opraščati. 
Prizadevala sem si tudi, vedno najti vzroke, zakaj 
je moj oče ravnal tako in ne drugače. 

Pravzaprav bi imela le malo pripomniti tem 
mojim ,,Spomin5ra'*, pa tudi mnogo, če bi ga hotela 
pokazati takšnega, kakor ga poznam jaz. 

Komur torej stvar ugaja, naj gre za menoj! 

Ko bi bila moški, in bi se bila izpolnila ta 
očetova želja, ki jo je imel pred mojim rojstvom 
— bi se tudi jaz uvrstila med boritelje za narodno 
blaginjo. Pričela bi tam, kjer je bil prenehal moj 
oče utrujen in ves obupan. Tam, pravim, kjer je 
moj oče preminul potrt in pobit ... 

Če bi si bila jaz postavila nalog delovati 
za svoj narod, ne bi hotela nikakor imeti svoje 
lastne družine. Kajti mož, ki si je stavil nalogo 
kazati svojemu narodu pot do prosvete, mora biti 
nedotakljiv v deželi, kjer gospodujejo duhovniki 
in egoisti. Da človek preveč ne občuti revščine, 
mora biti pred vsem sam. Nihče ne sme biti 
odvisen od njegove blaginje ali nesreče, kajti sicer 
ni več prost in svoboden mož. Kdor pa hoče kaj 
doseči, zlasti pri nas na Kranjskem, moral bi imeti 

božanske čednosti, in še vedno bi se kaj slabega 
— za silo izmišljenega — govorilo o njem. Tudi 
pohvale ali priznanja naj pri nas nihče ne pričakuje, 
dokler živi dr. Bleiwei3. Kras je premajhen, da bi 
se izklesalo podnožje, kamor bi postavili Kranjci 
kip svojega „očeta". — Jako dvomljivo je tudi, 
če bi se pa sploh dobil primeren kamen ali dovolj 
dragocena kovina za tak spomenik! In vsi Kranjci 
skupaj ne zmorejo tega, da bi primemo nagradili 
njegove zasluge, ki si jih je prodobil za nje. Sploh 
pa, tudi zanj pride nepristran mož-sodnik, ki pre- 
sodi, če res odtehtajo njegove zasluge to, kar je 
velikega, dobrega in resničnega pre- 
prečil in onemogočil ... 

Ah, kaj se pač lahko ne naredi iz naše dežele, 
iz našega naroda ! Poglejmo le našega kmeta, in 
le on in njegovi potomci so pravi, resnični Slo- 
venci! Saj so vendar vsi odlični kranjski možje 
bili kmečki sinovi! 

Tudi na mojega očeta je razmerje z materjo 
vplivalo bolj ovirajoče, nego pospešujoče, ne da 
bi mu bilo tudi sicer na kak način koristno. Di, 
celo kratilo mu je ugled in veljavo; kajti opravljivci 
so imeli sedaj vsaj nekaj podlage S tem razmerjem 
pa si je nakopal tudi ženstvo za sovražnika. Jezilo 
jih sicer ni, ker je ni vzel, ampak zato, ker mu 
je bila uboga, a lepa delavčeva hči ravno toliko, 
kakor kaka gospodična, in ker je tej preprosti in 
nepokvarjeni deklici tudi več zaupal. 

Bilo je kmalu po očetovi smrti — kajti bilo 
je še mrzlo — ko se je prigodilo, da nam ni imela 
ničesar dati jesti. Takih dnij pa pomnim vsega 
skupaj samo dvoje. 



VIII. 

Pesnik Prešeren in tetfanjcf družabne razmere v L|nbl|ant. 
— Neka) o tedanjih advokatih. — Poezi|a in advokatura. — 
Opazke o Prešernovi oporoki. — Svobodnomiselnost, naj- 
večji greh Prešernov. — Prešeren, Čop in Smolč — zastopniki 
napredne smeri na Slovenskem. 

b novem letu usodnega leta 1848. so izšle 
Prešernove „Poezije". Tiskal jih je Blaznik, 
založil pa Prešeren sam. 

Moj oče se je uveril, da je imel Stanko Vraz 
prav, ko je trdil, da slovenski pisatelj s svojim 
skupičkom pokrije komaj tiskarske stroške. Sto 
izvodov je bil Prešeren poslal članom „Slovenskega 
društva" in drugim znancem. 

Najbrž, da, skoro gotovo je moj oče mislil, 
da se ves natisk, ki je štel 1200 izvodov, v kratkem 
razpeča, in si kaj opomore s skupilom. Znano pa 
je, da se je bridko varal, kajti o njegovi smrti 
je bilo še 750 izvodov v zalogi. Prodalo se jih 
je torej samo 350 in Blaznik je naznanil, da ima 
še terjati 50 goldinarjev. 

Hudo je, če si učen mož, kakoršen je bil 
Prešeren, ne more z 48. leti postaviti svojega 
ognjišča za-se in za svoje otroke! Ker je imel 
moj oče svoje posebne nazore o otroški vzgoji, 
mu je bilo toliko težje, da jih ni mogel vzgajati sam. 

Kolikrat, ne enkrat, je dejal moji materi: 
„Hčerko bom vzgajal sam. Sam bom pazil na njo, 
kajti ti tega ne znaš! In imel je prav, kakor 
vselej ! Radi matere bi bila lahko zašla na napačna 
pota, kakor bi bila hotela. Ne morda, da ne bi 
bila dovolj ostra in skrbna, ampak narobe: Bila 
je še celo kruta in ledena do skrajnosti z menoj! 

Z materjo se nisve nikdar prav razumeli; in 
kar se morem spominjati, je bila samo dvakrat z 
menoj ljubezniva. Kasneje, malo pred svojo smrtjo, je 
priznala, da sem po očetu podedovala svoj resni 
in modri značaj, neupogljivo vestnost in veselje 
do neodvisnosti. Srca pa po njeni misli nisem nikdar 
imela. 

,,Zdaj sem torej izgubila še zadnje, za kar 
sem se vedno bala. Najprej Prešerna, potem mater 
in sedaj še dečka! Nikogar nimam več na svetu!" 
Tako je tožila moja mati ob sinovi krsti in jaz 
sem stala poleg nje. Očitala ji sicer nisem nikdar, 
pa tudi pozabila ne, da bi ji ne bilo mnogo, ko 
bi izgubila mene. Ker je nisem mogla nikdar 
ljubiti, skušala sem to nadomestiti z vestnim iz- 
polnjevanjem svojih dolžnosti in posebno odjen- 
Ijivostjo. Stvar ji je bila znana! Mojega zaupanja 
ni imela nikdar, toda jaz sem si pridobila sčasoma 

njeno ljubezen — ne — njeno zaupanje ! Jaz sem 
jo poznala, ona pa me ni poznala nikoli. Umrla 
je, ko sem bila stara 33 let. 

Marsikdo pa utegne reči, čemu pa dr. Pre- 
šeren ni delal? Zakaj je zavračal naročila, ki bi 
bila dajala mnogo zaslužka? Na ta vprašanja ne 
vem pravega odgovora, prepričana pa sem, da je 
tako delal iz drugih vzrokov in ne morda iz lenobe. 

Marsikakemu naročilu se je upiralo njegovo 
pravno naziranje, ali pa je bil že nasprotnikov 
zastopnik. 

Moj praded po materini strani je bil zelo 
imovit kmet, pa je vse svoje premoženje zapravdal. 
Neki dr. Baumgarten je bil njegov pravni zastopnik. 
No, pa se je primerilo, da je isti odvetnik za- 
stopal tudi njegovega nasprotnika! Ko je praded 
umrl, se je pravda končala, ker je otroci niso 
hoteli nadaljevati. Moji babici so naročili, naj gre 
k dr. Bamgartnu po spise. Dr. Baumgarten si je 
torej dal od moje stare matere potrditi, da je 
prejela vse spise; potem pa ji je vročil nekaj 
ničvrednih prepisov. Tako se je končala pravda, 
ki je trajala leta in leta in pognala po svetu 
otroke bogatega kmeta s trebuhom za kruhom. 
Dr. Baumgarten je propal tako, da si je prisvojil 
prihranke ubogih poslov. Kmalu potem pa je na- 
gloma umrl. 

Takrat je bil moj oče že pri dr. Chrobathu, 
ki je prevzel inventar umrlega odvetnika. Več 
tednov so sežigali akte, ki so pričali, da je pre- 

vzel razne otroške deleže in odpravnine, denarja 
pa ni bilo nikjer. Čez več tednov so našli v nje-^ 
govi miznici strup. Izkopali so truplo in raztele- 
senje je dokazalo, da se je dr. Baumgarten, ki je 
vžival popolno zaupanje svojih klijentov— zastrupil. 

Čez nekaj časa potem je umrl dr. Paskali. 
w^ Tudi ta je pripravil mnogo sirot ob njih dedščino. 
Dr. Paskalijeva vdova pa je imela kakih trideset 
tisoč goldinarjev premoženja — tako se je govo- 
rilo — ter ga uživala brez vseh pomislekov. 

Ne dolgo zatem je umrl tudi dr. Chrobath. 
Pri njem pa niso izgubili samo njegovi klijenti in 
sirote vse, kar so imeli, ampak tudi vdovi in 
otrokom ni ostalo ničesar. Chrobathova gospa je« 
nesla nekega večera prodajat edino stvarieo, ki 
je imela nekaj vrednosti — svojo namizno sre- 
brnino. Kajti po moževi smrti ji ni ostalo niti 
za sol. Kasneje je dobila 300 gld. pokojnine in 
s to je živela s svojimi otroci, katerih najstarejša 
— Lujiza — je bila stara kakih dvaindvajset let. 
Njen oče jo je na smrtni postelji zaročil s Pesjakom 
ter jo tako preskrbel. Tudi z dr. Chrobathovimi 
akti so kurili peči. V njegovi miznici se je našel 
miniaturni portret deklice, katero je zelo IjubiL 
Bila je sorodnica dr. Chrobathove gospe in on je 
bil njen jerob. Dr. Chrobath jo je nekoč ponudil 
mojemu očetu, kar pa je ta odklonil, ker ni hotel 
imeti žene, ki je bila ljubica šefova. 

Take so bile torej družabne razmere v Ljub- 
ljani pred štiridesetimi leti. 

Moj oče je cesto dejal, da se mn gabi, kako 
kmetje pogosto zapravdajo vse svoje premoženje 
-za. stvari, ki nimajo v primeri s tem nikake vred- ^ 
nosti. In tako je najbrže prišlo, da je zapodil 
pravdajoče se kmete. Prepričana sem, da je imel 
pri tem vselej najboljše namene. In stokrat ljubše 
mi je, da je moj oče umrl ubog, kakor pa, da bi 
nam bil zapustil premoženje, na katerem bi se 
poznale solze osleparjenega ljudstva. Bolje, mnogo 
bolje pa bi bilo zanj, ko bi ne bil šel v Kranj! 

„Odvetnik ne sme biti pesnik," dejal mi je 
na Dunaju dr. Pogačnik, ki je bil rodom iz Kranja. 
Moj oče pa ni mogel drugače kakor da je ostal 
pesnik. Svojo poezijo je zanesel Prešeren v svoje 
družinsko življenje, zanesel pa jo je tudi v svoj 
odvetniški stan. Poezija in proza pa sta kakor 
ogenj in voda. Voda pogasi ogenj, ali pa ogenj 
vodo razkroji. Samo, dokler se suče v primernih 
mejah, se proza življenja prijetno greje pri ognjišču 
poezije ! 

Kakšno pa bi bilo življenje brez poezije? 
Poezija nas uči ljubiti vse dobro in lepo ter krotiti 
svoje poželenje. Ljubezen dviga človeka v božanske, 
nadzemske višave, med tem ko bi, sledeč slepemu 
nagonu, ne bil mnogo bolji od živali! Zato je 
pesnik od Boga poklicani in izvoljeni svečenik, ki 
^a ljudem kaže v njegovem pravem bistvu. In 
kdor se giblje po takih višavah, ta bi moral biti 
oproščen od vsake skrbi za vsakdanje potrebščine. 

Me ne vleče človeka tako k tlom, kakor borba 
za vsakdanji kruhek! 

Prešeren ni imel v Kjranju nikogar, komur 
bi bil zaupal. Bil je prisiljen občevati s kramarji^ 
krčmarji, kmeti in rokodelci. Kako so bili ti ljudje 
izobraženi v tedanjih časih, se lahko presodi po 
njih sedanji stopnji izobrazbe. Moj oče je bil 
končno tudi potreben razvedrila; žal, da ga je moral 
iskati po gostilnah in v taki družbi. Pil je, da bi 
se omamil, izgubil moralno oporo ter obupal. 
Najgenijalnejši mož na Kranjskem bi bil takrat 
potreboval — o tem sem trdno prepričana — opore; 
potreboval bi bil koga, ki bi mu bil vdahnil za- 
upanje v svojo lastno moč, mu vrnil vero v samega 
sebe ter ga opomnil njegovih dolžnostij. Kajti imel 
je dolžnosti do sebe, do svoje domovine, ki naj 
bi bile možu pred vsem svete, imel pa jih je tudi 
do svojih nežnih otrok. Prešeren bi bil moral tudi 
sam priti do spoznanja, toda bilo je prepozno! 
Bil je neozdravljiv in njegov ponos potrt. Smrti 
si je zaželel in le nekaj mesecev mu je bilo še 
odločenih ! . . . 

Dr. Bleiweis je pripovedoval v nekrologu, 
katerega so bile prinesle ,.Novice" o Prešernu, 
kako potrpežljivo, udano in „z Bogom spravljen" 
je umrl. „Kmalu bo treba iti pred sodbo," je rekel 
baje uro pred svojo smrtjo sestri Katri, katere 
neotesanost je pač sam najbolj poznal. Naj verjame, 
kdor hoče, jaz tega ne morem! Ker so imeli na- 
vado, da so govorili o Prešernu kot silno velikem 

grešniku, in ker je vsakdo vedel, da je svobodo- 
raislec, je bilo popolnoma prav, da se je ,,skesal 
in z Bogom spravil." In končno je moral tudi 
priznati, „da bo kmalu treba iti pred sodbo" dajat 
odgovor za svoje „zraote", katere je tako brez- 
obzirno sejal med svet! Kdo more utajiti ta dejstva? 
In pa še ta Dagarinov triumf, da je spreobrnil 
takega skeptika! 

Marsikdo morda ne razume, zakaj pripisujem 
tej ,.posmrtnici" toliko važnosti. Jaz pa mislim, 
da je imela svoje posebno jedro. Kajti sicer se 
ne bi nihče potrudil praviti izmišljenih stvarij, 
medtem ko so skrbno prikrivali, kar je Prešeren 
pripoznal sam. Moj oče je bil pač zelo popularen. 
Njegovo ime je bilo znano tudi najnižjim ljudskim 
slojem. „Pobožne duše** so ga imenovale v svoji 
sveti jezi „prostomisleca", t. j. človeka, ki nima 
ne vere, ne morale. Razumniki pa so trdili, da 
je učenjak. In kar se je dobrega, ali pa vsaj 
dovtipnega naredilo, pripisovali so Prešernu! 

Kasneje, pa tudi že ob času njegove smrti, 
začeli so se dijaki zanimati zanj! Kakor povsod, 
sta tudi tukaj najprej uvidela ljudstvo in mladina, 
kdo je njihov resnični, pravi prijatelj. Povrhu pa je 
bilo še leto 1848! 

Zato se je moralo reči: „Glejte, mož je iz- 
previdel sam, da so bili njegovi nazori, ideali in 
njegovo stremljenje zmota in žalitev Boga. Vsled 
prijaznega posredovanja dekana Dagarina se je 
spravil z Bogom, kajti „kmalu bo treba iti pred 

sodbo!" ,.Kesanje je kragulj, ki kljuje srce od 
zore do mraka, od mraka do dne!" 

Nasproti vsem tem deklamacijam pa stoji 
negova ^»poslednja volja" z dne 7. februarja 1849,, 
kakor tudi razna prizadevanja, da bi ji zmanjšali 
pomen, ali pa jo sploh prezrli.. Hujšega Prešeren 
ni mogel storiti svojim „prijateljem" in vrstnikom. 
To so vsi jasno pokazali. Pesniku so postavili 
spomenik na gomilo, njegove otroke pa uvrstili 
med „mestne reveže". Tako je namreč imenoval 
dr. Burger mojega brata, ko je umrl 27. avgusta " 
leta 1855. za vnetjem črev. 

Kakor sem že omenila, je dekan Dagarin 
prvi sporočil moji materi vest o Prešernovi smrti. 
Moj ded, ki je vedno čislal dr. Prešerna, je šel v 
Kranj na pogreb očeta svojih ljubljencev. Ker je 
bil ravno v Kranju, šel je tudi k okrajnemu sodišču. 
Okrajni komisar, ali okrajni sodnik — ne vem 
več natančno, je bil takrat neki Pajk. Ta je pravil 
mojemu dedu, da je Prešeren še zadnji dan upal, 
da ozdravi. Tudi je bil navzoč pri oporoki mojega 
očeta, katere najvažnejša stvar je bila, da je pri- 
poznal svoje otroke, in da je deklici volil „za 
spomin" uro na stojalu. Kje neki je zaostala ta 
ura...? Svojo zlato žepno uro pa je hotel dr. Pre- 
šeren voliti svojemu bratu, in še-le, ker mu je 
Pajk prigovarjal, jo je namenil svojemu sinu. To 
uro in pa poslovne knjige je našel naš varuh pri 
okrajnem sodišču. Stanovanje pa so bili očetovi 
sorodniki popolnoma oplenili, še predno je priš e 

naš jerob in obenem pravni zastopnik v Kranj, 
Ostalo je bilo edino le sledeče: Miza, par navadnih 
stolov, že zelo ponošene hlače in par shojenih ter 
blatnih črevljev. Dražbe pa po dr. Prešernu ni 
nikdar bilo! 

Nekako približno tako, kakor je pravil Pajk 
mojemu dedu, je pisal tudi dekan Dagarin moji 
materi.*) 

V protislovju s tema obema pripovestima 
pa je besedilo oporoke mojega očeta, ki je bilo 
protokolovano pri kranjskem okrajnem sodišču. 

Oblika in stava besedij v tem besedilu je 
za onega, ki ne pozna razmer, nekaj posebnega. 

„Nachdem mich eine Person fortwahrend be- 
lastigt, meinen letzten Willen zu erklaren, so thue 
ich dies jetzt nachstehend". 

Kdo pa je bila ta „oseba", ki je bolnika 
^neprestano nadlegovala"? Pač le Dagarin? In 
zakaj? Še nikdar se ni slišalo, da bi bil kak 
katoliški duhovnik svetoval umirajočemu, naj pri- 
pozna svoje nezakonske otroke ter jih napraviti 
za svoje dediče, prezrši svoje sorodnike. Dogodilo 
pa se je že, da je spovednik — če mu je kazalo, 
skušal preprečiti poroko na smrtni postelji, čeprav 
jo je bolnik iskreno želel. Pa recimo, da je bil 
Dagarin boljši — v kolikor mu je bilo sploh do- 
voljeno — nego njegovi stanovski tovariši, tedaj 



*) Dagarinova pisma je moji materi ukradla še pred 
koncem leta 1849. neka tercijalka. 

bi bil moral zbrati ves svoj vpliv — če ga je 
sploh kaj imel — da bi pregovoril mojega očeta, 
naj se poroči na smrtni postelji. Tako pa je moj 
oče le dokazal, da ni imel nihče nič vpliva nanj 
in na njegove odločbe. 

Za svoje otroke Prešeren ni smel storiti 
ničesar, „kajti nezakonski otroci so sad greha, 
grehu pa se mora umirajoči odpovedati." Duhov- 
nikova odveza ga odveze tega greha, naravnih 
pravic pa cerkev ne pripoznava. 

Ali je bil morda Dagarin boljši ko drugi? 

„Odkod pa imate te otroke ?" je vprašal mojo 
mater, ko mu je naju predstavila. 

Prešeren je imel dovolj sorodnikov. Njegov 
brat je bil župnik; njegov nečak se je pripravljal 
za duhovnika; oče tega nečaka, očetov svak Yovk 
in pa še nekdo izmed sorodnikov sta mu stregla 
med boleznijo, dasiravno ju ni nihče prosil, in 
sestra je bila itak vedno pri njem. Ali ni tedaj 
več ko verjetno, da se je od te strani poskusilo 
vse, da bi očeta nahujskali proti otrokom, katerih 
ni bilo poleg, še bolj pa proti njihovi materi? 

Tudi Miha Kastelic si je zelo prizadeval, da 
bi razdvojil moje roditelje, precej ko je uvidel, da 
Prešeren ne okreva nikdar več. Pri tem je najbolj 
računal seveda na nespamet moje matere. Kaj in 
kako je govoril Prešernu, sicer ne vem, toda 
prepričana sem, da je tudi tam sejal razpor. Ka- 
stelic je pravil moji materi, da je bil v Kranju 
ter govoril s Prešernom radi nje. Prešeren pa da 

noče ničesar več čnti o njej, češ, zakaj pa je letala 
za njim, kadar je bil „pijan." Tudi je rada 
zahajala na plese, in „kdo ve, kje je otroka 
iztaknila." To je bilo celo moji materi preveč. 
Dejala je, da tega Prešeren pač ni govoril pri 
zdravi pameti. Letala pa ni za njim, ker bi tega 
sploh ne bil trpel in bi se je bil znal odkrižati, 
če bi se je bil hotel. Vinjenega, ali celo pijanega, 
pa ga je videla samo enkrat V vseh trinajstih 
letih, kar sta se poznala s Prešernom, je bila 
samo dvakrat na plesa, in še tedaj je šla ž njim. 
Sploh pa Kastelic sam ve, koliko ji je pošiljal 
Prešeren za otroke, torej se pač ne sme trditi, 
da bi ga bila „molzla".*) 

Kastelic je bil zvit in zloben človek in bi 
bil nemara že poprej rad, da bi se bila razprla, naj- 
brž iz jeze, ker je moja mati imela Prešerna rajša 
kakor njega.**) 

V svoji izjavi nadaljuje moj oče: 

„VermOgen habe ich ohnedies keines, solite 
jedoch etwas iibrigbleiben, so gehOrt es den beiden 
Kindem, die ich mit einer sicheren Jelovšek in 
Laibach habe." 



*) Edino Prešernovo darilo je bila neki molitvenik 
in še tega ji je bil nekdo ukradel z Dagarinovimi pismi vred. 

♦♦) Dokler je bil moj oče še zdrav in čvrst, je Kastelic 
rad »pošte« prinašal moji materi. Večkrat ji je pripovedoval, 
da je Prešeren v to ali ono zaljubljen in da jo misli vzeti. 

Pisateljica. 

Svoji sestri je volil hišno opravo ter izrecno 
povdaril, da drugi njegovi sorodniki nimajo ničesar 
terjati iz njegove zapuščine. Tudi zlato uro dobita 
njegova otroka. 

Moja mati, ki ga je poznala trinajst let — 
kakor že večkrat povedano — je dejala, da ga 
ne bi ne prošnja, ne vsa zgovornost pripravila do 
tega, da bi spremenil ali predrugačil storjeni sklep. 
Isto je potrdil tudi dr. Chrobath. 

Besedilo njegove oporoke torej meri na to, 
kakor bi hotel reči: to je moja volja, če je vam 
prav ali ne! Tudi pravi: „das ist mein letzter 
Wille!*' In pa pristavek: „sollte ich mich spater 
eines anderen besinnen, werde ich wieder um Sie 
schicken." Ne vem, če je to juridično potrebno, 
vsekakor pa je juristično pametno. Tako vsaj ne 
more nihče privesti drugih prič, ki bi kasneje 
cule kaj ravno nasprotnega. 

V besedilu te izjave se zrcali vsa zgodovina 
,,spoštovanja" in „ prijateljstva" ; „ ljubezni" in 
„skrbljivosti", s katero je bil bolnik baje obdan. 
Ubogi, dobri, nesrečni Prešeren! 

Tukaj pa tudi imamo dokaz njegove trdne 
volje in doslednosti, katere mu ni mogla upogniti 
niti huda bolezen. Prešeren je kot jurist in človek 
bil brez predsodkov. Ostal je sam sebi zvest do 
zadnjega svojega vzdiha!*) 

*) Zato kar ne morem verjeti, da bi bili sežgaU 
njegove rokopise, dokler je še živel. Pa o tem kasneje. 

Pisateljica. 

Potemtakem so dr. Bleiweisove besede v 
„Novicah", kakor tudi Dagarinove, izmišljene! 
Kako se torej sploh more objaviti poslednja volja 
Prešernova?! Zato so se maščevali nad nami t 
Pa nič ne d6: ,,Maščevanje je sladko, toda ima 
grenek okus/* pravi Nestroy. Zame se sploh niso 
brigali, dečka pa so pustili v pomanjkanju, kate-^ 
remu njegova rahla osebica ni bila kos — čeprav 
je bil dr. Bleiweis njegov birmski boter in očetov 
„prijatelj". 

Morda je bilo tako bolje. 

Predvsem se gre za čast moža, ki je bil 
moj oče; kaj nas drugih mar! 

Ko bi se bil dal Prešeren poročiti na smrtni 
postelji, podredil bi se bil ljudskim predsodkom 
in cerkvenim naredbam. Mogoče bi jim tudi to 
ne bilo prav in dovolj! 

Tudi, ko bi mi Dagarin sam zatrdil, da se 
mu je oče „spovedal", bi mu ne verjela. Prepri- 
čana pa sem, da je prejel zakrament sv. posl. olja. 
Mož je bil tako blag, pravičen in plemenit, njegovo 
življenje in delovanje tako očitno, da bi bila 
jjSpoved" popolnoma odveč . . . Potrebna je le 
skrivnim grešnikom in duševnim . revežem . . . ! 

Prešeren je bil dober kristjan, morda boljši 
kakor marsikdo drugi . . . 

»Ljubezni vere in miru in sprave, 
ne branim se je vere Bogomile I« 

Mož poštenjak ni storil nikomur nič zalega, 
govoril je resnico; kadar je le mogel, je delil 
dobrote in ljubil je vse dobro in plemenito. Zatiral 
pa je krivico, laž in nedkritosrčnost ter državno, 
kakor tudi cerkveno robstvo z „uma svetlim 
mečem"! 

Boga pač ni razžalil ,.javno" nikdar tako 
zelo, da bi se moral oficialno ,,spraviti" ž njim. 

Toda, kakor je dejal Ludovik XIV.: „Država 
sem jaz," tako pravi hierarhija: „Bog sem jaz." 
Kdor se torej upre početju duhovščine, — raz- 
žali Boga. 

Prešeren se pač ni mogel skesati radi tega, 
ker je stremil za ideali, se boril za resnico in 
pravico, ter se posvetil pesništvu. Preostalo bi 
edino še njegovo znanje z mojo materjo. To pa 
je očitno priznal, kakor pravi pravcati mož! In, 
ta ,.greh" je skušal popraviti, kolikor le mogoče. 

Bodi potolažen vsakdo, čegar srce si priza- 
deva iz ljubezni svojemu bližnjemu razkrivati 
ideale, po katerih naj stremi, če ne doseže svojega 
namena. Tudi če ga bodo za njegov trud sovražili 
in preganjali, obrodi obilen sad. Za njim pridejo 
še drugi, trudeč se in stremeč za ideali, želi bodo 
tudi isto plačilo, toda človeštvo se vendar bolj in 
bolj bliža svoji popolnosti. Počasi sicer, zelo počasi, 
toda premice se naprej! 

Da, res počasi! V 19. stoletju sploh ne križajo 
več nikogar; tudi ne preganjajo na videz nikogar 

več radi njegovega verskega naziranja. Tudi krivo- 
vercev več ne sežigajo, pač pa mor6 veleizdajalce! 

In če se prikaže na prizorišču javnega živ- 
ljenja nova moč, že ni več daleč „črni skušnjavec". 
Služi mi, in naredim te slavnega in bogatega. 
Moji služabniki te bodo branili, da se ne spregleda 
tvoje početje. Služil pa mi boš le na skrivnem, 
ker je za oba tako bolje. 

Mož, ki se zaveda svoje moči in svojih 
zmožnostij, ki je prepojen ljubezni do človeštva 
— katerega k sreči še ne pozna — mož, ki se 
klanja idealom, resnici, svobodi in ljubezni, pred 
vsem pa občuduje veličino svoje domovine in čisla 
svojo čast: tak mož zapodi skušnjavca. S tem pa 
si nakoplje sovražnikov, ki imajo povsod dovolj 
svojih vernih pristašev. Kamorkoli se obrne, zadene 
ob nasprotnika, ki neizprosno preganja svojo žrtev, 
kaleč ji celo v družinskem življenju rodbinsko srečo. 

Godi se mu, kakor poje pesnik: 

»življenje ječa, čas v nji rabelj hudi, 
skrb vsak dan mu pomlajena nevesta, 
trpljenje in obup mu hlapca zvesta, 
in kes Čuvaj, ki se nikdar ne vtrudi.« 

Duhovščina ne pozna niti po smrti sprave, 
kajti maščuje se nad otroki, če je oče umrl. „Tje, 
kamor moč preganjalcev ne seže", odpuščanja ne 
poznajo. 

Vedno pa so pripravljeni „spokorniku" zidati 
zlate gradove. Z razprostrtimi rokami sprejmo 
,, izgubljenega sina" v svoje naročje. 

Ah, mnogo spehanit in utrujenih; ki so ser 
poprej Ijuto borili ž njimi, se zgrudi v to odprto 
naročje ! 

Drugi se zopet odpovedo boju, ki je brez- 
vspešno potratil njihove najboljše moči. Prav malo- 
pa jih ostane stanovitnih do konca. Velik in vsega 
spoštovanja je vreden stanovitnik ! 

Neka posebnost mnogih je tudi, da stoje 
vedno na istem mestu, ker ne razumejo tokačasovega 
in vendar mislijo, da so napredni. In ker več ne 
razumejo sveta, tožijo, da svet njih ne razume. Zlasti 
mnogo preglavic jim dela mladina, ker sili naprej . . . 

Duhovščina začuti najprej, če se začne ljud- 
stvo gibati in se boriti za svojo svobodo. Če ji 
preti nevarnost, da utegne izgubiti svojo vrhovno^ 
nadoblast, katere je navajena, že najde sredstvev 
in potov, da se polasti tega novega gibanja ter ga 
obrzda po svoji potrebi. Izkoristiti ga namreč hoče 
za svoje namene, ki so seveda vedno isti; hočejo 
namreč vodstvo in pa imetje svojega bližnjega. 

So pa tudi ljudje, ki se ne dado neposredno 
voditi duhovščini. Kar se jim zdi le količkaj sum- 
ljivo, da izvira od duhovščine, sprejmo z največjo 
nezaupnostjo. Take ljudi — in teh je največ — 
je treba pridobiti po kaki drugi osebi, ki se mora 
polastiti njihovega zaupanja. Poiskati je torej 
treba moža, ki zna ljudstvo slepiti s svobod- 
njaškimi, bobnečimi frazami ter si tako pridobiti 
njih zaupanje, da jih odvrne od idealov, za. kate- 
rimi stremi, namreč od splošne jednakopravnosti 

svojega naroda ter jih privede duhovščini in re- 
akciji v naročje. Množica slepo časti izdajice svojih 
.svetinj, svojega svobodnega, narodnega razvoja in 
lamnja moralno one, ki imajo najčistejše namene. 

Kolikor sem čitala, pričelo se je med avstrij- 
skimi Slovani narodno gibanje okrog L 1830. Na 
Kranjskem sta bila takrat samo Čop in Prešeren, 
katerima se je pridružil tudi Smole, ki pa ni bil 
nikdar aktiven. Ti trije zastopajo napredno 
« m e r. Čop je bil v državni službi. Ker pa je bil 
kot licejski knjižničar pod duhovskim nadzorstvom, 
je moral najbrž marsikatero grenko požreti. Kajti 
moja mati je posnela z nekaterih Prešernovih 
opazk, da je Čop morda nalašč šel v Savo smrti 
iskat. In s tem je bilo njegovo, komaj započeto 
-delovanje pri kraju. Sava je odnesla bogat zaklad 
vede in znanja. 

Kdo še ni čul ničesar o misijonarju Baragi, 
ki je bil kasneje škof v Ameriki? Njegova ne- 
čakinja, vdova pl. HOfEern, je ljubila knjižničarja 
•Čopa, ob čemer se je njeno pobožno sorodstvo 
silno zgražalo. Kajti tudi Čop je bil kakor Pre- 
šeren na jako slabem glasu! Ko je Čop tako 
nesrečno, končal, je bila gospa pl. HofEem jako 
potrta. Namenila se je bila iti k ujcu misijonarju v 
Ameriko hoteč tam ustanoviti dekliško šolo. Ujec pa 
in drugi njeni sorodniki so se zelo upirali temu nje- 
nemu sklepu. Ali je pozneje izvršila svoj namen, 
ne vein, ker tudi moji materi ni bila stvar znana. 

Tudi ne vem, če je Čop kaj slutil, da ga ljubi 
in čisla ta gospa. 

In jaz menim, da je moj oče najbrž pustil 
državno službo ter postal odvetnik samo zato, da 
je bil neodvisen in sam svoj gospod. 

Smoletu se je godilo najbolje, ker je bil bogat 
in neodvisen. 



IX. 



Prešernova narodno - napredna (liberalna) pa dahovnišln! 
konservativna (klerikalna) stranka z dr. Jan. Bleiweisoni 
na čela. — Politikar dr. Janez Bleiwei8. — Bl«lwelsovo 
mnenje o Prešernovi literarni zapnščini v letopisa mSIo^ 
venske Matice*' leta 1875. — Prof. Levca {lanek o Prešernu 
v danajskem „Zvona'' leta 1879. — Ali je sežgal Dagarin kaj^ 
Prešernovih rokopisov? —■ JariJ Prešeren. — Dr. Pogačnika 
— In še enkrat: Prešeren in Bleiweis. — Prešeren in Vraz.. 

JNa Kranjskem torej vidimo nekaj mož, ki se- 
bore za svobodo, pravico in prosveto, ki bude 
svoje rojake ter jih opominjajo, da je tudi nji- 
hova dolžnost, pripomoči k vstajenju in osvobo- 
ditvi izpod tujega jarma! 

Še pred koncem leta 1840. je bil Prešeren' 
osamljen ! 

Ni se še bil naveličal bodriti Slovence, da so 
del velikega slovanskega plemena, v mehkem in 

blagoglasnem materinskem jeziku, ki je vzlic vsem 
^puristom" imel ravno pri njem največji čar. 

»Na tleh leže Slovenstva stebri stari, 
v domačih šegah vtrjene postave; 
v deželi parski Tesel gospodari, 
ječ6 pod težkim jarmom sini Slave.« 

toži v svojem ,,Krstu." 

Kaj je njegova „Zdravica" drugega, nego 
krepek poziv svojemu narodu! Ker se končuje z 
željo, naj bi živeli vsi v mirni bratski slogi, se 
glasi ta krasna napitnica kakor nekaka Prešer« 
nova labudnica; tako jo nazivljejo danes. 

Dejala sem že prej, da je bil Prešeren še 
pred koncem 1. 1840. osamljen kot reprezentant 
narodno-napredne stranke, toda vzlic temu 
ni „vrgel puške v koruzo." 

Duhovščina je kmalu uvidela, zakaj se gre. 
Treba je bilo torej izviti vajeti nesebičnemu možu, 
ki je bil preveč čistih rok, in čegar oseba je stala 
mnogo previsoko, da bi se bila dala podkupiti. Zato 
tudi boj do zadnjega vzdiha, nespravljivost še po 
smrti, da, celo otroci so morali okušati, kaj je 
dosegel oče za svoje stremljenje! Kolikrat sem 
morala čuti, kako velik „grešnik" je bil moj oče. 
Toda „trmasti in grdogledi" otrok ni mogel umeti, 
da ne bil pap^ dober, posebno ker so ga drugi 
dobri ljudje hvalili. 

Duhovščina se je torej polastila slovenstva, 
da bi ž njim lovila , Slovence na svoje limanice. 

Mladi kleriki so se morali že v začetka štiridesetih 
let kar čez noč začeti učiti slovenščine, čeprav 
je niso potrebovali v taki obliki, kakor jo je učil 
Metelko. Ne samo moj stric, ampak tudi drugi 
duhovniki so dejali, da jih ne bo nihče razumel, 
če bodo propovedovali v „novi** slovenščini. 

Treba pa je bilo tudi moža, ki bi delal v 
zmislu duhovščine, toda tako, da drugi tega ne bi 
opazili ; moža, ki bi navidez korakal s Prešernom 
a ob ugodnem trenutku ga izpodrinil. Ker je bil 
Prešeren idealist, in se je pehal za svojimi vzori, 
treba je bilo priti na dan z nekoliko bolj mate- 
rialističnimi nazori. Množica, ki lažje razume, kako 
se obdeluje polje in množi dobiček, se bode opri- 
jela naglo onega, ki ji obeta, da ji pripomore do 
gmotnega blagostanja. 

»Bom pel: gosence kaj na repo varje, 
kak prideluje se krompir najbolji; 
kako odpravljajo se ovcam garje, 
preganjajo ušivim glavam gnjide, 
loviti miš^ učil bom gospodarje.« 

Razun tega pa se lahko ponudi tudi nekaj 
bolj učenega, nekaj ^neškodljive" poezije, da vsakdo 
nekaj dobi: 

»O zlati vek zdaj muzam kranjskim pride!« 

Glavna stvar pa je bila, da bi z naprednimi 
frazami vtihotapili neukemu ljudstvu reakcijonamo 
politiko v zmislu duhovščine. 

Ta smoter in to nalogo so imele „Novice"! 
In mož, katerega so potrebovali in našli, je bil 
dr. Janez Bleiweis! 

Pod pritiskom in vplivom duhovščine in 
reakcije je pričel dr. Bleiweis svoje javno delo- 
vanje. Že takoj od začetka je imel nalogo, delati 
zapreke stremljenju naprednih kranjskih mož. Tako 
je prekrižaval in oviral, kar se je le dalo, tudi 
stremljenje in namene Mladoslovencev. 

Talent ima dr. Bleiweis vsekakor, kajti vedno 
dela ovire, kadar se rodi kaj novega, naprednega. 
Če pa sprevidi, da vse upiranje nič ne pomaga, 
zasuče in obrne vso stvar tako, da se vidi, kakor 
da bi bil on vedno za njo in drugi proti njej! 
In tako se mu posreči, da „novotarijo" po svoje 
v lasten prid prikroji. Če se mu pa ne posreči, 
tedaj je ne prizna nikoli. Vse, kar se zgodi na 
Kranjskem, se ne sme zgoditi brez njega. 

Kako je torej sovražil dr. Bleiweis mojega 
očeta, ki ga je bil tako vrlo pregledal! Vendar, 
dokler je Prešeren živel, si dr. Bleiweis ni upal 
ga javno obrekovati, kajti bal se ga je, kakor 
so se ga bali in ga sovražili duhovniki. 

Vzlic temu pa rada priznavam, da ima tudi 
dr. Bleiweis zasluge za domovino. „ Edini" pa 
je bil vsled tega, ker ni trpel nikogar poleg 
sebe! 

Dr. Bleiweis in klerikalci imajo res zaslugo, 
da so zasejali seme narodne ideje med sloje, kamor 
bi ne bila prišla tako zlepa. 

Sedaj pa je treba pokazati ljudstvu svobodo 
in jednakopravnost. 

Opazke o Bleiweisovi publikaciji v ,,Letopisu 
Slovenske Matice" sem pisala tudi na Dunaju 
leta 1876., sedaj sem samo nekaj dostavila in 
spremenila, kar je bilo ravno treba. 

Med takozvano Prešernovo ^literarno zapu- 
ščino", katero je bil sedaj že pokojni Bleiweis poslal 
na poziv dr. Ferd. Pogačnika 1. junija leta 1876. 
meni, kot edini postavni dedinji, sta bili tudi oni 
slovenski pismi, kateri je baje pisal dr. Janez 
Bleiweis mojemu očetu leta 1845. povodom „Hra- 
deckega slavja". Tudi ti dve pismi je objavil v 
„Letopisu Slov. Matice" leta 1875. na strani 175. 

Dr. Bleiweis omenja v svojem pismu, katero 
je pisal dr. Pogačniku, da je „literarna zapuščina" 
Prešernova samo literarno-historičnega pomena, a 
brez vsake materijalne vrednosti, kar moram uvi- 
deti, če le slovenski razumem. 

Predvsem mi je dokazati, da sem slovenščine, 
svoje materinščine, vešča dovolj, da razumem tudi 
pomen Bleiweisovih razmotrivanj o Prešernu in 
njegovih vrstnikih. 

O smrti mojega očeta sem pisala že toliko, 
da bi le ponavljala, ako bi hotela še kaj pristaviti. 

Kako pa more dr. Bleiweis trditi, da Dagarin 
ni ničesar uničil iz literarne zapuščine Prešernove, 
ampak da jo je njemu izročil povsem celotno!? 
Dobro! Kaj pa, če jaz in morda še drugi z menoj 

nočemo verjeti, da bi dr. Prešeren ne bil zapustil 
res nič drugega nego to, kar je že znano. 

Seveda je bil Bleiweis sam objavil tekom 
let, deloma v „Koledarcku", deloma v „Novicah" 
nekatere stvari, ki so se našle ob Prešernovi 
smrti še ne natisnjene. Nekaj malega sem dobila 
tudi jaz v „zapuščini". 

Dr. Bleiwes piše v Letopisu „Matice Slo- 
venske" 1. 1875., na strani 154: „Iz rok njegovih 
(Dagarinovih) je meni došla literarna zapuščina 
Prešernova. Celo majhen snopič je, in kar je še 
največ v njej, to so nekatera pisma, ki jih je 
dobil od prijateljev svojih v prejšnjih letih in jih 
mimo drugih hranil; njegovih lastnih del, ki bi 
ne bila že svetu znana, ni ne enega vmes, saj 
tudi dr. Prešeren zadnja leta v Ljubljani in dve 
leti svojega bivanja v Kranji ni skoro nič več 
delal na pesniškem polji. Taka pač je pogostoma 
z literarnimi zapuščinami; marsikak pisatelj velja 
za Kreza literarnega — ko pa umrje, morajo se 
razlogi iskati, s katerimi se zakriva spodletela 
nada !" 

Pa recimo, da Prešeren res ni zapustil ne 
jedne še ne natisnjene vrstice (kar pa ni res, 
kakor sem že omenila), recimo, da je tako, s čim 
pa to dr. Bleiweis dokaže?! Saj je vendar sam 
priobčil nekatere še ne objavljene stvari, in razen 
tega se je nekaj našlo tudi v tem, kar so meni 
poslali. Sicer je res jako malo, toda nekaj vendar-le. 
Dr. Bleiweis pa pravi: ,,Njegovih lastnih (raz- 

koračeno) del, ki bi ne bila že svetu znana, ni 
ne enega vmes ..." Tu so možne samo dve reči: 
Ali Bleiweis ni vedel, kaj je že objavljenega, in 
kaj ne, ali pa je hote ali nehote pozabil, trudeč 
se zagovarjati Dagarina. 

Dagarin naj bi bil sežgal duševno delo Pre- 
šernovo? Dagarin, ki je bil baje prijatelj in 
čestilec Prešernov ? Mož, ki je zatrjeval, da je bil 
navzoč pri njegovi oporoki; on, ki je vedel, da so 
pesnikovi otroci v največji bedi; duhovnik, ki 
je mojemu umirajočemu očetu podelil v imenu 
pravičnega Boga tolažila naše vere; Dagarin naj 
bi bil to storil?! Celo jaz kar skoro verjeti ne 
morem; in vendar govori vse za to! Kako pa bi 
bil prišel ta „ostanek" v njegove roke, in čemu 
ga je izročil dr. Bleiweisu? 

Dr. Bleiweis skuša dalje svojo trditev, da 
Prešeren ni ničesar neobjavljenega zapustil, ute- 
meljevati tudi s tem, da pravi, da se Prešeren 
od leta 1845. do svoje smrti ni skoro nič (torej 
vendar nekoliko) pečal z literaturo. 

V svojem pismu z dne 1. junija 1876. piše 
namreč dr. Pogačniku o tem s čudovito pieteto, 
ki posebno pesnikovi hčeri dobro d6. Bleiweis 
pravi, „da se je dr. Prešeren od leta 1846. preveč 
klanjal prijatelju Bachu." 

Že iz mojih opazk se razvidi, da tudi jaz 
mislim, da se moj oče ni mnogo bavil s književ- 
nostjo od napominanega leta, in da se je bil, žal, 

udal preveč pijači. Toda spisal je bil marsikaj 
poprej, česar ni mogel objaviti radi predmarčnih 
razmer. Leta 1847. je dal natisniti svoje „Poezije", 
na svetlo pa so prišle še-le o novem letu 1848. 
Pa tudi z druge strani je ta Bleiweisova 

opazka znamenita ; pravi namreč : „Ker se je 
dr. Prešeren preveč klanjal prijatelju Bachu, se 
ni več pečal z literaturo." Jaz pa vem, da so mi 
pravili, ko sem bila še otrok: „Prešeren zlaga 
svoje najlepše pesmi, kadar ga ima malo v glavi.*' 
Videti pa je, da temu ni bilo tako. 

Nehote in skoro brez premisleka pravi torej 
dr. Bleiweis: „Taka pač je pogostoma z literarnimi 
zapuščinami; marsikak pisatelj velja za Kreza 
literarnega — ko pa umi-je, morajo se razlogi 
iskati, s katerimi se zakriva spodletela nada!" 

Pri Prešernu pa je še težje navesti razloge,. 
zakaj je nada o njegovi literarni zapuščini tako 
bridko razočarala, ker že skoro nihče več ne živi,^ 
kateremu bi verjeli brezpogojno — ali, da povemo 
prav po pravici: Nikogar ni več med živimi! 

Tudi profesor Leveč, ki se je gotovo mnoga 
trudil, da bi zvedel kaj bolj natančnega o tej 
zadevi, ni mogel najti ničesar pozitivnega. Kajti,, 
prvič niso stari ljudje vedno zanesljivi; mnogo 
jih ima namreč navado, da si kako stvar toliko 
časa vbijajo v glavo, da jo naposled celo sami 
verjamejo. Drugič tudi ni vse tako, kakor se je^ 
pripovedovalo profesorju Levcu. Sicer pa moram 

tukaj hvaležno priznati, da je profesor Leveč spisal 
najtemeljitejšo in najzanesljivejšo biografijo mojega 
očeta. Objavil jo je prof. Stritar v svojem „Zvonu" 
leta 1879. Obema gospodoma iskrena hvala! Kajti 
pri nas je resnica vredna vsega priznanja. 

Sama ne vem, ali naj verjamem drugim ter 
opustim svoje prepričanje, ali pa si naj tudi poslej 
ohranim svoje lastne nazore ter dvomim o tem, 
kar so povedali drugi. Žal bi mi bilo samo gospoda 
Tomaža Pirca*), da bi mu ne verjela. Kajti meni 
je naravnost neverjetno, da si je dekan Dagarin 
drznil sežgati bodi si že knjige ali rokopise Prešer- 
nove, dokler je bil le-ta še živ. Vem namreč za 
gotovo, da bi moj oče tega ne dovolil nikdar! 
Pri tem bi se ne bila sklicevala nanj samo njegova 
sestra, ampak gotovo bi tudi kar najhitreje raz- 
trosili med svet, da se je znani „prostomislec", 
Prešeren, tako spokoril, da je dal sežgati svoje 
knjige in rokopise. Pomislimo le, kak trlumf bi 
bil to za našo „bojujočo se cerkev"! 

Končno bi bil tudi dr. Janez Bleiweis, mesto 
da je tajil, da je Dagarin sežgal literarno zapu- 
ščino Prešernovo, že davno razbobnal, da je dal 
dr. Prešeren požgati svoje spise. In pa še krasni 
komentar, ki bi se bil dal k temu spisati! 

Prepričana sem, da se je po očetovi smrti 
res marsikaj sežgalo in razvleklo. Toda tudi ko 



*) Tomaž Pire je umrl 18. junija 1880., star 67 let, 
v Tržiču kot okrožni zdravnik. 

l)i bil Prešeren res dal požgati svoje rokopise, bi 
bil gotovo bolj natančno vse prerešetal, predno 
je kaj uničil, ker je tako skrbno hranil celo že 
natisnjene stvari. To pa, kar je Dagarin izročil 
dr. Bleiweisu, ne dela vtiska, da bi bilo shranjeno 
vsled pazljivega razmotrivanja. Tsa ta žalostna 
afera pa kaže le preočitno, da moj oče ni imel 
nobenega odkritosrčnega prijatelja, kajti sicer bi 
bil njemu zaupal usodo svojih rokopisov, kakor 
tudi usodo svojih otrok. 

Kakor poznam Dagarina iz njegovega vedenja 
do moje matere, ga ne morem smatrati sposobnim, 
da bi bil iz lastnega nagiba dal požgati rokopise 
Prešernove. Poprej bi storil kaj takega moj stric, 
Jurij Prešeren, ki je bil takrat nekje na Koroškem 
za župnika in so ga videli na očetovem pogrebu. 
Ali ni torej lahko on pripravil dekana Dagarina 
do tega nesrečnega čina? Kajti moja mati je 
vedno pravila, da je vzel očetove knjige njegov 
brat Jurij; kje je bila to zvedela, ne vem. Morebiti 
je Dagarin sam rešil oni zavojček, ki ga je izročil 
dr. Bleiweisu, „iz rok Vandala." Vsekakor pa se 
je to zgodilo po Prešernovi smrti, kajti prepričana 
sem čedalje bolj, da bi se bili sicer sklicavali nanj. 
Tudi mi ni znano, če ga je brat dobil še živega. 
Čudno se bode morda zdelo, kako morem obdolžiti 
takega čina očetovega brata? No, moj oče je sam 
pravil moji materi, da je njegov brat silno ne- 
strpen. Končno pa še pristavljam sledeče, da se 
lahko vsakdo uveri o nestrpnosti in brezsrčnosti 

mojega strica. Po očetovi smrti je dr. Anton Rudolf 
prevzel varuštvo ter nasvete val moji materi, naj 
piše očetovemu bratu za kako podporo. Ubogala 
je, a naletela slabo. Župnik Juiij Prešeren ji je 
zmerjaje odgovoril, da v tem oziru brata ne spo- 
znava za svojega. In če bi moja mati prišla z otroci 
k njemu — naštel je vse gore zapored, ki ločijo 
Ljubljano od gnezda, kjer je župnikoval — požene 
jo kakor navadno vlačugo črez prag. 

Dr. Rudolf je shranil to pismo in ga pokazal 
škofu Wolfu. In prevzvišeni je dejal, da bi pozval 
Jurija Prešerna na odgovor, ako bi bil v njegovi 
škofiji; kako more pisati tako pismo kot du- 
hovnik? Žal, da je obdržal to pismo dr. Rudolf 
ali škof ; natančno ne vem več . . . 

Pornimo se zopet k Bleiweisu in njegovi 
publikaciji o literarni zapuščini mojega očeta! 

Dr. Bleivi^eis je imel navado, — kolikorkrat 
je govoril ali pisal o Prešernu — da je povdarjal 
neko posebno zaupno prijateljstvo, ki ga je vezalo 
z največjim pesnikom slovenskim. Obenem pa ni 
pozabil nikdar kazati na Prešerna kot človeka^ 
katerega zasluge za književnost se dokaj prece- 
njujejo. Mimogrede mu je tudi rad oponašal člo- 
veške slabosti ter namigaval, da je velik vinski 
bratec. V svojih pismih pa se povzpenja celo do 
obrekovimja, da je bil moj oče velik babjek. 

V že večkrat omenjenem pismu je dr. Bleiweis 
pisal dr. Pogačniku, naj mu potrdi, da je res prejel 
literarno zapuščino, „kajti zgodi se lahko, da se 

zopet kak Prešernov otrok oglasi, ter jo zase 
reklamuje!" Moje naravne pravice so Bleiweisa, 
kakor je videti, kaj malo brigale! In tudi moj 
prijatelj Josip Cimperman ima lastnoročno pismo 
Bleiweisovo, v katerem povdarja Prešernovo veliko 
nagnenje do ženstva. 

Dr. Bleiweis je izjavil na občnem zboru 
„Matice Slovenske" 1.1880., da so zasluge Kose- 
škega že zaradi tega večje za slovensko literaturo, 
kakor pa Prešernove, ker je Koseški mnogo več 
ustvaril nego Prešeren: „kajti dr. Prešeren od 
1. 1845. ni ničesar več spisal, že vemo zakaj ne!" 
Približno isto trdi tudi v svoji publikaciji. 

Če bi verjeli Bleiweisu, ni bil Prešeren ni- 
kakor tako vnet za razvoj in napredek, kakor se 
sploh misli o njem; kajti še vedno se ni mogel 
ločiti od „bohoričice", ko so se „Novice" že 1. 1844. 
bile poprijele „gajice". V Letopisu „Matice Slo- 
venske" za 1. 1875. na strani 154. in 155. pravi 
dr. Bleiweis : 

„Jaz, ki sem mnogokrat občil z ranjcim 
Prešernom, morem zagotoviti, da se je Prešeren 
jako težko ločil od bohoričice in da le nerad se je 
lotil gajice; še leta 1844., ko so „Novice" že 
začele pisati z gajico, je spisal Prešeren svojo 
„Zdravico" o novini 1. 1844., katero nahajamo v treh 
prenaredbah (variantah), dvakrat z bohoričico." 

Na strani 179. pravi zopet: „Bohoričica je 
kraljevala tako omnipotentno, da silno nerad se 
je Prešeren ločil od nje in se gajice poprijel še-le 

potem, ko je vedel, da ves upor nič ne pomaga, 
in je že leta 184 6. „Novicam" obveljalo vpeljati 
gajico." 

Tudi če odštejemo, da je vsekakor težavna 
za 44 letnega moža učiti se nove pisave*), se 
mi ti podatki ne zde povsem verjetni. Kajti če 
ne v6 — kakor se vidi — kot urednik „Novic'*,. 
kdaj so se poprijele gajice, kako more neki trditi, 
da se je Prešeren še-le kasneje iste poprijel? 
Tudi je bil Prešeren, kakor sam pravi v sonetu: 
„Ali prav se piše kaša" — sploh veljavnega 
pametnega naziranja, da je precej jednako, katere^ 
pisave se kdo poslužuje, samo da je jedro kaj, 
vredno. In končno je tudi dr. Prešeren pisal po- 
zneje z gajico ter tako pospeševal napredek. 

Na strani 167. navedenega „Letopisa" pravi 
dr. Bleiweis: „Med dopisi, ki so najzanimiviši del 
zapuščine, so vsi, razen mojih dveh v nemškem 
jeziku, pisani (dokaz, da oni čas niti Prešeren, niti 
prijatelji njegovi niso si dopisavali slovenski).** 

Precej, ko sem prvič čitala te besede, rodili 
so se mi dvomi, da bi bil dr. Bleiweis res pisal 
ti dve pismi. 

Čudno dovolj, da ju je poslal z drugo zapuščino 
vred dr. Pogačniku.**) Ko sem imela ta lista v rokah,^ 
se mi je zdelo najprej čudno, kako to, da se glasi 
nadpis ali ogovor: „Slavni gospod doktor," ki pa 



*) v neki pesmi, ki jo je lastnoročno spisal, sem 
opazila, da je zapisal f mesto 8 ter ga potem prečrtal. 
*♦) Tudi ti pismi ima Fran Levstik. 

je prečrtan in spodaj zapisano: „Dragi prijatelj/^ 
Na vse zadnje pa celo tiče naslovnika. Kako se 
to strinja? 

Dr. Pagačnik me je opozoril, da Bleiweisovi 
pismi še nista prav nič preležani, medtem ko je 
pismo grofa Turjaškega — tudi iz 1. 1845. — že 
docela orumenelo. In še več nego to: dr. Pogačnik 
je dokazal, da dr. Bleiweis rabi v teh pismih, ki 
sta baje spisani leta 1845. slovnico, ki je izšla 
stoprav leta 1854. In tudi „Novice" so bile pri- 
nesle meseca februarja 1. 1849. Prešernov nekrolog 
v slovnici, ki je bila v navadi do leta 1854. Jaz 
mislim, da ni potreba nikakšnega komentarja temu 
čudnemu početju . . . 

Prešeren, katerega Stanko Vraz hi mogel s 
svojimi deloma pravimi nazori in pojasnili privesti 
do prepričanja, da se zaman trudi s slovensko 
literaturo — „ki nima nikake bodočnosti, ker v 
pravem pomenu besede nikake slovenske litera- 
ture ne bo" — ta Prešeren naj bi bil obžaloval 
dr. Bleiweisa, da goji „utopije", če upa, da se kdaj 
uvede slovenščina v urade in šole?! Ta Prešeren 
da se ni ganil, da bi privedel narodno stvar do 
ugleda in veljave. Prešeren, katerega so smatrali 
za nekak orakelj in pri katerem so iskali sv^ta 
in pomoči?! 

Če čitamo „Sonetni venec", čujemo skoro v 
vsakem sonetu, zdaj otožne, zdaj bridke tožbe o 
nesreči narodovi. 

Tako B. pr. v sonetu : 

»Obdajale so vtrjene jih skale.* 

ali: 
»Viharjev jeznih mrzle domačije.« 

ali: 

»Željč, da zbudil bi Slovenščino celo, 
da bi vrnili k nam se časi sreče, 
jim moč so dale rasti neveselo.« 

Ta mož, ki je tako iskreno želel vzdramiti 
Slovence, da bi se jim vrnila z dobo delovanja 
tadi doba sreče in blagostanja, ta mož naj bi sam 
ne verjel svojemu stremljenju?! 

Ali se Prešeren res ni ganil, da bi pokazal 
Slovencem ideale človeštva? 

In kdo more Prešerna obdolžiti le jedne 
same laži? Ali je mogel Prešeren več storiti v 
Mettemichovi dobi, ki je vsako napredno gibanje 
kruto zatrl takoj spočetka? Ali ni bilo hudo- 
delstvo, če je bil kdo svobodoljuben? Čemu ga 
je tedaj preganjala birokracija? Zakaj so ga na- 
zivali „prostomisleca", kar je po tedanjih nltra- 
montanskih in predmarčnih pojmih pomenilo člo- 
veka, katerega se mora ogibati vsakdo, kdor je 
odvisen od vlade in duhovščine. 

Zato so pripovedovali, kak grešnik je Pre- 
šeren, in vendar ni mogel nihče reči, kateri in 
kakšni bi bili ti grehi. „Bachov čestilec je!" Čudno 



pa je da, ravno nekatere „pobožne duše" tako 
rade caste tega paganskega boga ! 

Leta 1850. sem začela hoditi v šolo ; takrat 
še nismo imeli nobene slovenske knjige. Toda po 
novem letu L 1851. smo dobili prvo slovensko 
čitanko. Tiskal jo je avstrijski Lloyd v Trstu in 
je stala pet krajcarjev takratne veljave. 

Spominjam se, da je bila navada, ko sem 
hodila v Šolo, da ^o se objavljali vsi odloki in 
ukazi v nemščini in slovenščini, kakor se to še 
dandanes godi. 

Občinski svet ljubljanski in deželni odbor 
kranjski pa sta uradovala nemški. Ali je to vse 
in samo Bleiweisova zasluga? 

Človek vendar ne more misliti, da bi se bili 
možje: M. Cop, Prešereo, Smole in drugi, tudi 
Kastelic, samo zabavali s svojim delovanjem, sicer 
pa mlatili prazno slamo, uverjeni, da ostane slo- 
venščina na veke samo „za posle", in da ^e bodo 
Slovenci ponemčeVali, kakor doslej. 

In ravno zato, da bi zastavili pot napredu- 
jočemu germanstvu, so delali ti možje z vsemi 
sredstvi, kar so jih imeli takrat na razpolago. To 
pa ni bilo lahko, kajti vlada je delala že od 
cesarju Jožefa II. na to, da čimpreje ponemči 
Slovence. 

feoliko hvaie je torej dolžan narod slovenski 
vsem onim možem, ki so si upali vzlic temu širiti 
narodno zavest, možem, ki so ga budili z naj- 
slajšimi pesmi, naj se dvigne in s ponosom zakliče: 
„Mi smo Slovenci!" 

Od leta 1848. sfem se je spremenilo marsikaj. 
Vlada je začela dajati Slovanom iz političnih na- 
gibov tuintam kako malo koncesijo in ugodnost; 
in pri tem je tudi Sloveniji priletelo kako zmce. 
Naši nasprotniki pa imajo v svojem načrtu, da ne 
pripuščajo nikakega zbližanja raznih slovanskih 
rodov. In Slovani s svojo neslogo sami pospešu- 
jejo to stremljenje. 

Nadalje graja dr. Bleiweis Prešerna tudi zato, 
ker se je odločno branil pesniti v hrvatskem 
jeziku, in pa, ker je pisal znani epigram Stanku 
Vrazu, kot končni odgovor za njegovo prizade- 
vanje. Bleiweis meni, da je „raalo taktno" da 
je Prešeren poslal to — vsekakor trpko — 
zabavljico „še živečemu prijatelju". Morda res ni 
bilo taktno, toda bilo je pošteno in moško: „Zdaj 
veš, brani se!" 

Tudi Prešeren ni bil nezmotljiv. In če je 
bilo njegovo stremljenje, da bi pridobil svojemu 
materinskemu jeziku popolno jednakopravnost z 
drugimi kulturnimi jeziki, napačno, moral ga je 
plačati pač drago. 

tn vzlic temu je prorokoval boljših casoV 
svojemu narodu: 

»Vremena bodo Kranjcem se zjasnile, 
jim milše zvezde, kakor zdaj sijale, 
jim pesmi bolj sloveče se glasile. 

Vendar te bodo morebit* ostale, 
med njimi, ker njih poezije mile 
iz srca svoje so kali pognale.« 



Na Dunaju leta 1875.-1876. 

